(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΒ΄

Τρίτη 24 Απριλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, η Υποεπιτροπή για τα Θέματα των Ατόμων με Αναπηρία και η Υποεπιτροπή για την καταπολέμηση της Εμπορίας και της Εκμετάλλευσης Ανθρώπων καταθέτουν τις εκθέσεις τους, σύμφωνα με το άρθρο 43Α παρ. 5 του Κανονισμού της Βουλής, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στον λιγνίτη και το περαιτέρω άνοιγμα της χονδρικεμπορικής αγοράς ηλεκτρισμού», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΓΕΩΡΓΙΑΔΗΣ Μ. , σελ.
ΔΕΝΔΙΑΣ Ν. , σελ.
ΚΑΚΛΑΜΑΝΗΣ Ν. , σελ.
ΚΑΣΑΠΙΔΗΣ Γ. , σελ.
ΛΑΜΠΡΟΥΛΗΣ Γ. , σελ.
ΜΑΝΙΑΤΗΣ Ι. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΣΑΡΙΔΗΣ Ι. , σελ.
ΣΚΡΕΚΑΣ Κ. , σελ.
ΦΑΜΕΛΛΟΣ Σ. , σελ.

Β. Επί του σχεδίου νόμου του Υπουργείου Περιβάλλοντος και Ενέργειας:
ΑΜΥΡΑΣ Γ. , σελ.
ΑΝΤΩΝΙΑΔΗΣ Ι. , σελ.
ΑΡΒΑΝΙΤΙΔΗΣ Γ. , σελ.
ΒΑΡΔΑΛΗΣ Α. , σελ.
ΓΕΡΜΕΝΗΣ Γ. , σελ.
ΓΕΡΟΒΑΣΙΛΗ Ό. , σελ.
ΔΕΝΔΙΑΣ Ν. , σελ.
ΚΑΜΑΤΕΡΟΣ Η. , σελ.
ΚΑΡΑΚΩΣΤΑ Ε. , σελ.
ΚΑΡΡΑΣ Γ. , σελ.
ΚΑΣΑΠΙΔΗΣ Γ. , σελ.
ΛΑΖΑΡΙΔΗΣ Γ. , σελ.
ΜΑΝΙΑΤΗΣ Ι. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΠΑΛΩΜΕΝΑΚΗΣ Α. , σελ.
ΜΠΟΥΚΩΡΟΣ Χ. , σελ.
ΠΑΠΑΝΑΤΣΙΟΥ Α. , σελ.
ΣΑΡΙΔΗΣ Ι. , σελ.
ΣΑΧΙΝΙΔΗΣ Ι. , σελ.
ΣΚΡΕΚΑΣ Κ. , σελ.
ΣΤΑΘΑΚΗΣ Γ. , σελ.
ΤΟΣΚΑΣ Ν. , σελ.

ΠΑΡΕΜΒΑΣΕΙΣ:
ΔΗΜΗΤΡΙΑΔΗΣ Δ. , σελ.
ΜΟΥΜΟΥΛΙΔΗΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΒ΄

Τρίτη 24 Απριλίου 2018

Αθήνα, σήμερα στις 24 Απριλίου 2018, ημέρα Τρίτη και ώρα 18.03΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, η Υποεπιτροπή για τα θέματα των ατόμων με αναπηρία και η Υποεπιτροπή για την καταπολέμηση της Εμπορίας και της Εκμετάλλευσης Ανθρώπων καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής, οι οποίες θα καταχωριστούν στα Πρακτικά της σημερινής συνεδρίασης.

(Οι προαναφερθείσες εκθέσεις λόγω μεγάλου όγκου δεν καταχωρίζονται στα Πρακτικά και βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών)

Επίσης η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στον λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και η αρμόδια Διαρκής Επιτροπή Παραγωγής και Εμπορίου αποδέχτηκε κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής.

Η Διάσκεψη των Προέδρων αποφάσισε στη συνεδρίαση της στις 19 Απριλίου 2018 τη συζήτηση του νομοσχεδίου σε δύο συνεδριάσεις, ενιαία επί της αρχής, των άρθρων, των τροπολογιών και του συνόλου.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συνεφώνησε.

Να υπενθυμίσουμε ότι οι εγγραφές των ομιλητών ξεκινούν από τώρα, από την έναρξη δηλαδή της ομιλίας του πρώτου εισηγητή, του κ. Καματερού, και θα ολοκληρωθούν με το πέρας της ομιλίας του δεύτερου εισηγητή, του κ. Σκρέκα.

Τον λόγο έχει ο εισηγητής του ΣΥΡΙΖΑ κ. Καματερός.

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, προηγήθηκε η συζήτηση στην επιτροπή, ακούσαμε και τους φορείς και νομίζω ότι μέχρι τώρα, μετά από έναν γόνιμο διάλογο, μπορούμε να κάνουμε μια εξίσου γόνιμη συζήτηση και ό,τι βελτιώσεις μπορούν να γίνουν στο νομοσχέδιο, να γίνουν. Ήδη, ο κύριος Υπουργός κατά την τελευταία του ομιλία μάς ανέφερε ότι θα καταθέσει νομοτεχνικές βελτιώσεις.

Επειδή δεν είμαστε όλοι όσοι ήμασταν στις επιτροπές, να διευκρινίσουμε ότι συζητάμε την πρόσβαση στο λιγνίτη ιδιωτών και τη δυνατότητα παραγωγής ενέργειας. Τι είχε βρει η Κυβέρνηση μας; Είχε βρει ένα νόμο για τη «μικρή» ΔΕΗ, ο οποίος προέβλεπε ότι θα πουλιόταν το 22% του συνολικού παραγωγικού δυναμικού της, το 21,4% του σημερινού λιγνιτικού δυναμικού της, το 18% του σημερινού δυναμικού φυσικού αερίου της και το 26,3% του υδροηλεκτρικού δυναμικού της. Εμείς το 2015 ακυρώσαμε αυτή τη συμφωνία γιατί τη θεωρήσαμε ασύμφορη, όπως ακυρώσαμε τη συμφωνία και τον νόμο που είχε γίνει για τον ΑΔΜΗΕ και καταφέραμε και διατηρήσαμε το 51% του ελέγχου πάνω στον ΑΔΜΗΕ.

Αποφασίσαμε την πρόσβαση των ιδιωτών και τη χρήση λιγνίτη για την παραγωγή ενέργειας, με μια πρότασή μας που έγινε την 1η Δεκεμβρίου του 2017 προς την Ευρωπαϊκή Επιτροπή. Στις 19 Ιανουαρίου του 2018 υποβάλαμε και έρευνα αγοράς και στις 17 Απριλίου του 2018 βγήκε η απόφαση της επιτροπής. Τι μεσολάβησε από τότε; Μεσολάβησε η τελεσίδικη απόφαση του Ευρωπαϊκού Δικαστηρίου, που βγήκε στο τέλος του 2016, γιατί καταδίκασε τη χώρα μας για μονοπωλιακή πρόσβαση της «ΔΕΗ Α.Ε.» στον λιγνίτη.

Τι είχε προηγηθεί; Είχαν προηγηθεί δύο αποφάσεις του 2008 της Ευρωπαϊκής Ένωσης, που διαπίστωναν στρεβλώσεις στην πρόσβαση του λιγνίτη, του 2009 που μας επέβαλε μέτρα και εμείς, λοιπόν, βρεθήκαμε μπροστά στην ανάγκη και τη δικαστική απόφαση να συμμορφωθούμε, αλλά και να ανταποκριθούμε στο προαπαιτούμενο αυτό της συμφωνίας, που μας επέβαλε ότι έπρεπε να εξασφαλιστεί η πρόσβαση των ιδιωτών στη ΔΕΗ.

Κάναμε αυτή την επιλογή που συζητάμε σήμερα σαν την καλύτερη δυνατή, γιατί αντί να ανοίξουμε καινούργιες λιγνιτικές μονάδες για να ανταποκριθούμε στην απαίτηση πρόσβασης ιδιωτών στην αγορά λιγνίτη και στην παραγωγή ενέργειας και αντί να εκποιήσουμε μέρος όλων των τομέων της ΔΕΗ, αποφασίσαμε μέσα από αυτό το νομοσχέδιο να δώσουμε την πρόσβαση σε ιδιώτες μόνο στα ορυχεία του λιγνίτη τα οποία λειτουργούν.

Με αυτό τον τρόπο απαντάμε σε τέσσερις υποχρεώσεις - ανάγκες. Η πρώτη είναι αυτή που σας είπα, όσον αφορά τη συμμόρφωση προς το δικαστήριο. Η δεύτερη είναι η μνημονιακή απαίτηση και μάλιστα είναι και στην αξιολόγηση τώρα. Τρίτη υποχρέωση είναι τα μέτρα της Ευρωπαϊκής Ένωσης τα οποία μας επιβάλλονται, κατόπιν συμφωνιών, για τη μείωση ρύπων, όπως του διοξειδίου του άνθρακος στα πλαίσια της κλιματικής αλλαγής.

**ΠΡΟΕΔΡΕΥΩΝ (Γεώργιος Λαμπρούλης):** Θα παρακαλούσα για λίγη ησυχία μέσα στην Αίθουσα. Παρακαλώ πολύ.

Συνεχίστε, παρακαλώ.

**ΗΛΙΑΣ ΚΑΜΑΤΕΡΟΣ:** Και η τέταρτη και βασική για μας είναι η πολιτική που έχουμε εμείς. Να ενισχυθούν οι ανανεώσιμες πηγές ενέργειας και να μειωθεί η χρήση του λιγνίτη στη χώρα μας. Επειδή όμως η χρήση του λιγνίτη είναι υπερβολικά μεγάλη αυτή τη στιγμή, δεν μπορεί να γίνει απότομα. Θα γίνει σταδιακά. Το νομοσχέδιο εξυπηρετεί αυτούς τους στόχους ως εξής:

Συστήνονται δυο θυγατρικές εταιρείες της ΔΕΗ. Μία στον βορρά, στην Μελίτη που συμπεριλαμβάνει ένα ορυχείο και την άδεια της Βεύης και ένα δεύτερο στον νότο στη Μεγαλόπολη. Γι’ αυτές θα γίνει διεθνής διαγωνισμός ως τις 31 Μαΐου και σε έξι μήνες το νομοσχέδιο προβλέπει ότι θα πρέπει να έχει ολοκληρωθεί. Κι ως το τέλος του 2018 είναι υποχρεωμένη η ΔΕΗ να έχει εξασφαλίσει τις αδειοδοτήσεις.

Έτσι μ’ αυτό τον τρόπο η ΔΕΗ, πρώτον, παραμένει πυλώνας της αγοράς ενέργειας. Δεύτερον, εναρμονίζεται στο κοινοτικό δίκαιο. Τρίτον, είναι πλήρως συμβατές με τον στρατηγικό σχεδιασμό της ΔΕΗ και τέταρτον παραχωρούνται, όπως είπα και πριν, μόνο λιγνιτικές μονάδες, ενώ παραμένουν ανέπαφα οι ανανεώσιμες πηγές ενέργειας, τα υδροηλεκτρικά και το αέριο. Αυτά με την προηγουμένη συμφωνία και πρόταση των κυβερνώντων τότε εκποιούνταν.

Η ΔΕΗ διατηρεί το 78,6% του λιγνιτικού δυναμικού της, το 90,9% του συνολικού δυναμικού της και μεσοπρόθεσμα μέχρι το 2026 θα έχει πέσει στο 68% η ενέργεια από λιγνίτη και μακροπρόθεσμα από το 35% ως το 65% από τότε που προγραμματίζουμε να πιάσουμε και τον στόχο. Όλα αυτά τα έχει δεχθεί η Ευρωπαϊκή Επιτροπή, σε αντίθεση με αυτά που είχαν συμφωνηθεί και που για κάποιους θα φαινόντουσαν ότι ήταν αδύνατον να γίνουν αποδεκτά.

Στην επιτροπή ακούσαμε τους φορείς. Ακούσαμε κύρια, καθολικά την άρνηση απέναντι στην εκποίηση οποιουδήποτε περιουσιακού στοιχείου της ΔΕΗ. Αυτό καταλαβαίνετε τι σημαίνει. Υπάρχει η άποψη, όχι μόνο στα συμφέροντα των εργαζομένων και των φορέων της τοπικής αυτοδιοίκησης, ότι τέτοιοι παραγωγικοί τομείς αγαθών στα οποία πρέπει να έχουν καθολική πρόσβαση οι πολίτες ανεξαρτήτως εισοδήματος δεν πρέπει να εκποιούνται σε ιδιώτες, παρ’ όλο που οι προηγούμενες κυβερνήσεις προσπάθησαν όλα αυτά τα χρόνια να διαβάλλουν τη λειτουργία των δημόσιων επιχειρήσεων είτε με τις γνωστές προσλήψεις, είτε γενικότερα με την κακοδιαχείριση μέσα από δαπάνες, χαριστικές συμβάσεις κ.λπ.. Παρ’ όλα αυτά, το αίσθημα όλων των φορέων είναι ότι τέτοιους τομείς δεν πρέπει να τους εκποιούμε. Γι’ αυτό και η δική μας η προσπάθεια είναι να ελαχιστοποιήσουμε την πρόσβαση των ιδιωτών στον λιγνίτη και να ανταποκριθούμε και στις υποχρεώσεις που σας ανέπτυξα παραπάνω.

Πέρα απ’ αυτό, στην επιτροπή ακούσαμε την αγωνία και των εργαζομένων για την εξασφάλισή τους. Μέσα από το νομοσχέδιο εξασφαλίζονται.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κάντε ησυχία. Σεβαστείτε τον ομιλητή.

**ΗΛΙΑΣ ΚΑΜΑΤΕΡΟΣ:** Το νομοσχέδιο έχει πάρα πολλές ασφαλιστικές δικλίδες γι’ αυτούς, όπως είναι ότι στα έξι χρόνια δεν μπορούν να απολυθούν, ότι μεταβιβάζονται οι συμβάσεις όπως είναι την ώρα που θα γίνει η μεταβίβαση των εταιρειών και πολλά άλλα. Πάνω σ’ αυτά θα ακούσουμε και νομοτεχνικές βελτιώσεις με βάση τις προτάσεις που ακούστηκαν, όπως επίσης και την αγωνία των τοπικών κοινωνιών για το τι μέλλει γενέσθαι μετά τη μεταλιγνιτική περίοδο. Κι εκεί νομίζω ότι η πολιτεία πρέπει να εγκύψει για να δει τα αναπτυξιακά προγράμματα των περιοχών.

Προβλέπεται και το τέλος που αποδίδεται στις τοπικές κοινωνίες, που είναι περίπου το ίδιο με αυτό που έχουν ως τώρα, το οποίο όμως θα απομειούμενο όσο θα μειώνεται η παραγωγή και η χρήση του λιγνίτη.

Ήθελα να τελειώσω με μια παρατήρηση όσον αφορά τη στάση της Αντιπολίτευσης, κύρια όμως της Νέας Δημοκρατίας. Μου έκανε εντύπωση η επιμονή θα έλεγα –φαντάζομαι ότι και σήμερα θα την έχουμε- της Αντιπολίτευσης στο απόσπασμα της αιτιολογικής έκθεσης που έλεγε ότι όλη αυτή η ιστορία της πρόσβασης σε ιδιώτες βοηθάει τον ανταγωνισμό. Και μάλιστα με ένα ύφος, είτε αγωνίας είτε σκωπτικό, ότι εμείς -τάχα μου- προσχωρούμε σε αυτή τη φιλοσοφία.

Μην φοβάστε, κύριοι συνάδελφοι της Νέας Δημοκρατίας. Δεν πρόκειται να σας κλέψουμε το πρόγραμμά σας όσον αφορά τις ιδιωτικοποιήσεις έτσι όπως τις φαντάζεστε εσείς κι έτσι όπως τις κάνατε και όπως θέλατε να τις κάνετε. Και ξέρουμε πού μας οδήγησε ο ανταγωνισμός που εσείς επιβάλατε. Αντί να εξυπηρετήσει το δημόσιο συμφέρον και να εξυπηρετήσει στο τέλος και τους πολίτες, δημιούργησε μονοπώλια τελικά. Η ιδιωτικοποίηση δεν κατάφερε να βοηθήσει τον ανταγωνισμό, όπως για παράδειγμα έγινε με την Ολυμπιακή -λόγω χρόνου θα αναφέρω μόνο αυτό το παράδειγμα- την οποία πουλήσατε και βλέπουμε τώρα το μονοπώλιο στις αερογραμμές και πώς το υφιστάμεθα οι επαρχιώτες και ιδίως οι νησιώτες. Βλέπουμε, επίσης, το άνοιγμα της ακτοπλοΐας στους ιδιώτες με την κατάργηση του καμποτάζ, που έχει δημιουργήσει μονοπώλιο στην ακτοπλοΐα και την υφιστάμεθα κι εμείς από τα νησιά.

Και δεν είμαστε ίδιοι, αν θέλετε αυτό να δείξετε με τη στάση σας ή να υπονοήσετε, ακόμα κι αν αναγκαζόμαστε να πάρουμε μέτρα μέσα στα πλαίσια της συμφωνίας, όπως αυτά εδώ. Να σας θυμίσω και γιατί δεν είμαστε ίδιοι: Διότι ακόμα και που είμαστε αναγκασμένοι, προσπαθούμε και καταφέρνουμε στο τέλος να έχουμε το ελάχιστο δυνατό κόστος και αυτό είναι σε όφελος του δημοσίου και κατά συνέπεια των πολιτών.

Θα σας αναφέρω πάλι ένα-δυο παραδείγματα: Θα σας αναφέρω το λιμάνι του Πειραιά, για το οποίο, όταν το παραλάβαμε και έπρεπε να το δώσουμε σε ιδιώτες, βρήκαμε μια συμφωνία που δεν έκανε τίποτα άλλο παρά τράβαγε μια γραμμή σε ένα τοπογραφικό και ό,τι ήταν μέσα στο λιμάνι τα πούλαγε χωρίς να υπολογίσει δεξαμενές, χωρίς να υπολογίσει παραλίες, χωρίς να υπολογίσει δημόσια κτήρια τα οποία χρησιμοποιούσαν οι δημόσιες υπηρεσίες, χωρίς καν να υπολογίσει περιουσία του ΟΛΠ που υπήρχε εκτός λιμένος. Όλα αυτά τα δίνατε με την προηγούμενη συμφωνία σας.

Πετύχαμε, λοιπόν, εμείς μια καλύτερη συμφωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Όπως καλύτερη συμφωνία πετύχαμε στο αεροδρόμιο, όπου εσείς πάλι τα δίνατε όλα και εμείς απελευθερώσαμε ακτές, απελευθερώσαμε χώρο ελεύθερο, μειώσαμε τη δόμηση και όλα αυτά. Και να μην πω για το λιμάνι της Θεσσαλονίκης.

Τελειώνοντας, ήθελα να πω, αγαπητοί συνάδελφοι, απευθυνόμενος και στους συναδέλφους της Νέας Δημοκρατίας, το εξής: Κοιτάξτε να δείτε, ο δικός σας ανταγωνισμός είναι αυτή η κρατικοδίαιτη επιχειρηματικότητα, είναι οι offshore εταιρείες, είναι η «NOVARTIS», τα δανεικά και αγύριστα, είναι ο οργανισμός Θεσσαλονίκης, που ήταν ιδιωτικός και ζούσε με χρήματα του κράτους.

Ο δικός μας ανταγωνισμός, όσο κι αν θέλετε να ταυτιστείτε μαζί μας, είναι οι κανόνες και η διαφάνεια που προσπαθούμε να βάλουμε, είναι η ενίσχυση των μικρομεσαίων επιχειρήσεων, είναι η αναδιανομή, στο τέλος, του πλούτου υπέρ των αδυνάτων.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καματερό.

Τον λόγο έχει ο εισηγητής της Νέας Δημοκρατίας κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Βέβαια δεν είναι η πρώτη φορά, κυρίες και κύριοι συνάδελφοι, που καλούμαστε στην Ολομέλεια της Βουλής από την Κυβέρνηση να συζητήσουμε ένα νομοσχέδιο, το οποίο δεν έχει καμμία σχέση με αυτά που προεκλογικά είχαν εξαγγείλει και είχαν υποσχεθεί.

Πολλές φορές αυτή η Κυβέρνηση τα τρία χρόνια τώρα που βρίσκεται στην εξουσία φέρνει συνέχεια νομοσχέδια, φέρνει συνέχεια νομοθετικές διατάξεις, οι οποίες είναι εντελώς ανάποδες με αυτά τα οποία είχαν πει και είχαν υποσχεθεί στους Έλληνες πολίτες για να υφαρπάξουν την ψήφο τους και να ανέβουν στην εξουσία.

Η συγκεκριμένη περίπτωση, όμως, που αφορά την πώληση των λιγνιτικών μονάδων της ΔΕΗ, είναι μια ιδιαίτερη περίπτωση, κυρίες και κύριοι συνάδελφοι. Και γιατί είναι μια ιδιαίτερη περίπτωση; Γιατί νομίζω ότι αναδεικνύει το μέγεθος μιας πραγματικά πολύ μεγάλης πολιτικής απάτης, η οποία έλαβε χώρα.

Και γιατί λέω «πολιτική απάτη»; Γιατί στη συγκεκριμένη περίπτωση, όπως θα αποδείξω παρακάτω, ο κ. Τσίπρας όταν έλεγε αυτά που έλεγε πριν ανέλθει στην εξουσία, είχε δόλο. Είχε και γνώση του τι θα έπρεπε να κάνει μετά και παρ’ όλα αυτά συνειδητά είπε ψέματα για να κοροϊδέψει τον κόσμο, να κοροϊδέψει τις τοπικές κοινωνίες, να κοροϊδέψει τους εργαζόμενους της ΔΕΗ για να υφαρπάξει με αυτό τον ανέντιμο πολιτικά τρόπο την ψήφο τους.

Γιατί το λέω αυτό; Είπε ο προλαλήσας εισηγητής της Συμπολίτευσης ότι αναγκαζόμαστε –λέει- να προχωρήσουμε στην πώληση των λιγνιτικών μονάδων επειδή μας δεσμεύει μια συμφωνία η οποία προήλθε μετά από απόφαση του Δικαστηρίου των Ευρωπαϊκών Κοινοτήτων, δηλαδή αποφάσισε το Δικαστήριο των Ευρωπαϊκών Κοινοτήτων και εξαιτίας αυτής της απόφασης δεσμεύονται. Έλα, όμως, που ο ίδιος ο Πρόεδρος της ΔΕΗ κ. Παναγιωτάκης όταν ήρθε στην επιτροπή της Βουλής, που συζητήθηκε το νομοσχέδιο χθες, τι είπε μπροστά σε όλους τους παριστάμενους Βουλευτές και παρουσία του αρμόδιου Υπουργού; Είπε ο κ. Παναγιωτάκης, ο οποίος να θυμίσω ότι είναι Πρόεδρος της ΔΕΗ και Διευθύνων Σύμβουλος της ΔΕΗ, ορισμένος από την Κυβέρνηση ΣΥΡΙΖΑ - ΑΝΕΛ, αλλά πάνω και πέρα από αυτό ήταν και συνδικαλιστής του ΣΥΡΙΖΑ και Πρόεδρος της ΓΕΝΟΠ - ΔΕΗ, ήταν δηλαδή συνδικαλιστής της ΔΕΗ, είπε ο κ. Παναγιωτάκης ότι ξέραμε εδώ και δεκαπέντε χρόνια ότι η ΔΕΗ δεν θα μπορούσε να συνεχίσει έτσι, ότι άλλα είναι αυτά τα οποία συζητάνε στην Ευρωπαϊκή Ένωση, ότι αλλιώς φαντάζεται η Ευρωπαϊκή Ένωση τον ενεργειακό χάρτη στην Ευρώπη και απλά οι προηγούμενες κυβερνήσεις δεν έκαναν αυτό που έπρεπε να κάνουν και ήρθε αυτή η Κυβέρνηση καθυστερημένα να υλοποιήσει ακριβώς αυτά που γνώριζε ο κ. Παναγιωτάκης, ο συνδικαλιστής του ΣΥΡΙΖΑ, και αφού γνώριζε ο συνδικαλιστής του ΣΥΡΙΖΑ, θεωρώ ότι αυτονοήτως θα γνώριζε και ο Πρόεδρος του ΣΥΡΙΖΑ.

Δεν είναι, όμως, μόνον αυτό. Άντε και δεν γνώριζε, δεν τον είχε ενημερώσει. Έρχεται εδώ η αιτιολογική έκθεση που καταθέτει ο παριστάμενος Υπουργός που τι λέει; Αναφέρεται μόνο στην απόφαση του Δικαστηρίου των Ευρωπαϊκών Κοινοτήτων και στη δέσμευση που αυτή δυστυχώς επιβάλλει στην Ελλάδα; Όχι. Λέει ότι προχωρούν στην πώληση των λιγνιτικών μονάδων –και διαβάζω από μέσα- γιατί με αυτό τον τρόπο διασφαλίζεται η ισότιμη πρόσβαση σε όλες τις πηγές ενέργειας. Έτσι λέει ο Υπουργός. Συνάδει βέβαια και με το ευρωπαϊκό ζητούμενο για την απελευθέρωση της αγοράς της ηλεκτρικής ενέργειας με όρους ελεύθερου ανταγωνισμού και όχι μόνο. Βοηθάει και την εξωστρέφεια της ελληνικής αγοράς ηλεκτρικής ενέργειας και δημιουργούνται οι προϋποθέσεις για τη συμμετοχή περισσότερων ισχυρών διεθνών παικτών στην ελληνική αγορά. Έτσι με αυτό τον τρόπο υποβοηθείται η μείωση των τιμών ενέργειας στον τελικό καταναλωτή.

Τι μας λέει, λοιπόν, ο Υπουργός και η Κυβέρνηση; Συνυπογράφουν την αιτιολογική έκθεση πάνω από πέντε-έξι Υπουργοί της Κυβέρνησης. Λέει ότι αυτό το οποίο κάνουν, δηλαδή η πώληση των λιγνιτικών μονάδων, είναι καλό, γιατί βοηθάει στον ελεύθερο ανταγωνισμό και άρα θα χαμηλώσουν οι τιμές στον καταναλωτή.

Ρωτάω: Πότε λέει αλήθεια η Κυβέρνηση διά του Υπουργού; Τότε που ήταν ενάντια σε οποιαδήποτε προσπάθεια απελευθέρωσης της αγοράς της ενέργειας ή σήμερα; Ξέρετε τι έλεγε τότε ο κ. Τσίπρας, στις 22-10-2013, έναν χρόνο και κάτι πριν αναλάβει τη διακυβέρνηση του τόπου; Έλεγε ότι όσοι επενδυτές έρθουν να κερδοσκοπήσουν αγοράζοντας κομμάτια της ελληνικής περιουσίας θα χάσουν και τα λεφτά τους και θα βρεθούν υπόλογοι στη δικαιοσύνη. Μοίραζε φυλακές τότε ο κ. Τσίπρας στους πιθανούς επενδυτές. Επίσης, τότε είχε προαναγγείλει την παραπομπή στη δικαιοσύνη των Υπουργών και των πολιτικών που θα υπογράψουν τις αποφάσεις αυτές.

Καταθέτω τις δηλώσεις του κ. Τσίπρα εκείνη την εποχή.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι άλλο έλεγε; Μίλαγε για εθνικό έγκλημα και ότι η πώληση της ΔΕΗ πρέπει να ανατραπεί.

Καταθέτω και αυτές τις δηλώσεις.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έλεγε, επίσης; Ότι εκείνος θα προσπαθήσει να επαναφέρει τον δημόσιο έλεγχο στο 100% της ΔΕΗ. Αυτά έλεγε τότε. Και βλέπετε τώρα, κυρίες και κύριοι Βουλευτές της Συμπολίτευσης, τι έρχεστε να ψηφίσετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Υπερβάλλετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Για αυτό σας καταθέτω αυτά τα οποία έλεγε, τις γραπτές δηλώσεις, για να τα ξαναθυμηθείτε, γιατί δυστυχώς, κύριοι συνάδελφοι, έχετε κοντή μνήμη.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριοι συνάδελφοι.

**ΚΩΝΣΤΑΝΤΙΝΟΣ ΣΚΡΕΚΑΣ:** Έχετε κοντή μνήμη και ψηφίζετε πολύ εύκολα ανάποδα σε αυτά τα οποία τότε λέγατε.

Τέλος πάντων, όμως, ας πάμε στην ουσία του νομοσχεδίου. Αυτό το νομοσχέδιο έτσι όπως έρχεται είναι καλό; Διασφαλίζει, δηλαδή, αυτό που είναι το ζητούμενο σήμερα στη χώρα μας; Ποιο είναι το ζητούμενο στον ενεργειακό κλάδο;

Το πρώτο το οποίο πρέπει να διασφαλίσουμε είναι η ασφάλεια εφοδιασμού. Δεν θα πρέπει, για παράδειγμα, να έχουμε διακοπές ρεύματος. Συμφωνούμε όλοι σε αυτό.

Τι θα πρέπει, επίσης, να διασφαλίσουμε, σύμφωνα με το ευρωπαϊκό κεκτημένο και ζητούμενο; Θα πρέπει να διασφαλίσουμε ότι θα υπάρχουν διαφανείς όροι ελεύθερου ανταγωνισμού και στην παραγωγή αλλά και στην εμπορία.

Τρίτον, θα πρέπει να διασφαλίσουμε ότι όλα αυτά θα έχουν σαν αποτέλεσμα την πτώση των τιμών ηλεκτρικού ρεύματος στα νοικοκυριά, στους επαγγελματίες, στους κτηνοτρόφους, στους αγρότες, στην παραγωγική βάση της χώρας.

Με το νομοσχέδιο που φέρνει η Κυβέρνηση διασφαλίζονται όλα αυτά; Κατ’ αρχάς, να ρωτήσω το εξής και να συμφωνήσουμε όλοι σε κάτι. Φαντάζεται κανείς τον ενεργειακό χάρτη της χώρας χωρίς μια ισχυρή, μια βιώσιμη ΔΕΗ; Φαντάζεται κανείς ότι θα μπορούσαμε να διασφαλίσουμε υγιείς όρους ελεύθερου ανταγωνισμού με μια ΔΕΗ η οποία είναι στα πρόθυρα της χρεοκοπίας, με μια ΔΕΗ η οποία δεν θα μπορεί να στηρίξει την παραγωγή της και δεν θα μπορεί να στηρίξει τους πελάτες της, με μια ΔΕΗ η οποία δεν θα μπορεί να ανταποκριθεί στις υποχρεώσεις της; Δεν νομίζω ότι μπορεί να φανταστεί κανείς κάτι τέτοιο.

Τι κάνει, όμως, η Κυβέρνηση με αυτό το νομοσχέδιο; Ακούστε τι κάνει. Η ΔΕΗ έχει τρεις μονάδες πάρα πολύ καλές, πολύ ανταγωνιστικές, τα κοσμήματά της, τα ασημικά της. Είναι οι δύο μονάδες στη Μεγαλόπολη και η μια μονάδα στη Μελίτη.

Αυτές οι μονάδες, κυρίες και κύριοι συνάδελφοι, είναι οι μονάδες ηλεκτροπαραγωγής από λιγνίτη που έχουν το χαμηλότερο μεταβλητό κόστος. Είναι, δηλαδή, οι πιο ανταγωνιστικές μονάδες. Είναι οι μονάδες οι οποίες προσφέρουν τη μεγαλύτερη κερδοφορία στη ΔΕΗ. Επειδή έχουν το χαμηλότερο μεταβλητό κόστος, είναι οι μονάδες, οι οποίες πρώτες συνεισφέρουν στο ενεργειακό σύστημα και είναι και οι μονάδες οι οποίες δουλεύουν τις περισσότερες ώρες. Αυτές οι μονάδες δε είναι και οι μόνες μονάδες που έχουν εγκατεστημένο, σήμερα που μιλάμε, σύστημα αποθείωσης. Τι σημαίνει αυτό; Σημαίνει ότι μετά το 2020 και με τις νέες προδιαγραφές ακόμα θα δουλεύουν.

Αυτές τις μονάδες, τις πιο ανταγωνιστικές, πουλάει η Κυβέρνηση σήμερα. Όχι, όμως, μόνο τις πουλάει, έτσι απλά. Προσέξτε τι γίνεται, ποια είναι η απροκάλυπτα μεροληπτική αντιμετώπιση υπέρ του υποψήφιου μελλοντικού ιδιώτη επενδυτή. Σε αυτές τις μονάδες, που είναι ήδη ανταγωνιστικές, έρχεται και αφαιρεί προσωπικό, δηλαδή μειώνει το κόστος λειτουργίας τους, το οποίο το μεταφέρει στην υπόλοιπη ΔΕΗ, χωρίς να ενδιαφέρεται τι θα γίνει η ΔΕΗ.

Και όχι μόνο αυτό, αλλά δεν επιβαρύνει ούτε με ένα ευρώ δανειακών υποχρεώσεων και αφήνει όλα τα δάνεια στη μεγάλη ΔΕΗ. Έτσι η υπόλοιπη ΔΕΗ που παραμένει, με περισσότερο προσωπικό, το οποίο θα έχει πάει από αυτές τις μονάδες, με όλα τα δάνεια, θα κληθεί να σηκώσει το άχθος της λειτουργίας της, έτσι όπως την έχουν καταντήσει σήμερα, επιμερίζοντας παραπάνω διοικητικό κόστος σε λιγότερες μονάδες παραγωγικές, αλλά και με περισσότερα δάνεια για λιγότερες πάλι παραγωγικές μονάδες.

Με αυτόν τον τρόπο, λοιπόν, όχι μόνο δεν διασφαλίζεται το μέλλον της ΔΕΗ, αλλά μια ΔΕΗ που έχει τα τελευταία τρία χρόνια χάσει το 80% της χρηματιστηριακής της αξίας, που έχει χάσει το πιο ακριβό περιουσιακό της στοιχείο, τον ΑΔΜΗΕ, ένα περιουσιακό στοιχείο που ο ανεξάρτητος εκτιμητής το εκτίμησε σε 1,2 δισεκατομμύριο ευρώ, απώλεσε το 100% των μετοχών που κατείχε ως ΔΕΗ, για να πάρει μόλις 300 εκατομμύρια καθαρά. Μεγάλη επιτυχία, μοναδικό σχέδιο αυτής της Κυβέρνησης.

Και όχι μόνο αυτό, αλλά η ΔΕΗ από ένα δισεκατομμύριο ληξιπρόθεσμα που είχε το καλοκαίρι του 2014, δηλαδή επί σαράντα χρόνια η ΔΕΗ είχε συσσωρεύσει ένα δισεκατομμύριο ληξιπρόθεσμα, σε τρία χρόνια απέκτησε δύο δισεκατομμύρια επιπλέον ληξιπρόθεσμα και έτσι από ένα δισεκατομμύριο που της χρώσταγαν τότε, τώρα της χρωστάνε τρία δισεκατομμύρια οι πελάτες της. Τεράστιες επιτυχίες από αυτή την Κυβέρνηση, άξιες για να πανηγυρίζει.

Δεν είναι, όμως, μόνο αυτό. Στη Μεγαλόπολη η ΔΕΗ θα συνεχίσει να λειτουργεί το τελειότερο εργοστάσιο παραγωγής ηλεκτρικού ρεύματος που διαθέτει από φυσικό αέριο.

Αυτό το εργοστάσιο έχει εγκατεστημένη ισχύ 830 MW. Επειδή όμως, θα πρέπει να προικοδοτήσει η σημερινή Κυβέρνηση κι άλλο τις μονάδες που θα πουλήσει στον ιδιώτη -όχι για να κερδοσκοπήσει ο ιδιώτης, για άλλον λόγο, δεν ξέρουμε τι θα μας πει ο Υπουργός-, περιορίζει τη λειτουργία αυτού του εργοστασίου περίπου στο 50% της δυνατότητας παραγωγής ηλεκτρικής ενέργειας. Ενώ δηλαδή μπορεί να λειτουργεί μέχρι 830 MW εγκατεστημένης ισχύος, αυτό θα λειτουργεί μέχρι 500 MW εγκατεστημένης ισχύος. Δηλαδή το κόβουν στη μέση. Και γιατί το κάνουν αυτό; Διότι λέει ο Υπουργός ότι οι προηγούμενες κυβερνήσεις δεν βελτίωσαν τη διασύνδεση της Πελοποννήσου με την ηπειρωτική Ελλάδα και γι’ αυτόν τον λόγο δεν μπορεί.

(Θόρυβος από την πτέρυγα του ΣΥΡΙΖΑ)

Όμως, τέσσερα χρόνια που κυβερνάει αυτή η Κυβέρνηση αυτόν τον τόπο δεν έκαναν τίποτα γι’ αυτή τη διασύνδεση.

(Χειροκροτήματα από την πτέρυγα της Νέας Δημοκρατίας)

Όμως, για όλα φταίνε οι προηγούμενοι. Εδώ και τέσσερα χρόνια, τον τέταρτο χρόνο μόνο κυβερνάνε. Δεν έχουν κυβερνήσει παραπάνω οι άνθρωποι. Πώς θα μπορούσαν να τα κάνουν άλλωστε αυτά μέσα σε τέσσερα χρόνια; Κατά τα άλλα, όμως, τη ΔΕΗ κατάφεραν να την καταστρέψουν μέσα σε τέσσερα χρόνια, όπως καταφέρνουν τώρα να φέρουν ένα νομοσχέδιο μέσα σε τέσσερις μήνες για να καταστρέψουν και ό,τι έχει απομείνει απ’ αυτή τη ΔΕΗ. Άρα το συμπέρασμα είναι ότι η ΔΕΗ μένει με τις υπόλοιπες λιγνιτικές μονάδες.

Ακούστε, όμως, το μεγαλύτερο και τραγικότερο έγκλημα που κάνει αυτό το νομοσχέδιο. Η ΔΕΗ αυτή τη στιγμή έχει το σύμπλεγμα των μονάδων του Αγίου Δημητρίου, πέντε μονάδες λιγνιτικές, έχει το σύμπλεγμα των μονάδων της Καρδιάς, τέσσερις λιγνιτικές μονάδες που δουλεύουν, έχει δύο μονάδες του Αμύνταιου, μία μονάδα στη Μελίτη, την πιο καινούργια, την οποία πουλάει, δύο μονάδες στη Μεγαλόπολη, τις πιο ανταγωνιστικές, που τις πουλάει.

Από τις υπόλοιπες μονάδες που σας προανέφερα, κυρίες και κύριοι συνάδελφοι, η μοναδική μονάδα που μπορεί το 2020 να λειτουργεί είναι μία από το σύμπλεγμα του Αγίου Δημητρίου, γιατί είναι η μόνη μονάδα για την οποία έχει προχωρήσει η διαγωνιστική διαδικασία αγοράς και εγκατάστασης συστήματος αποθείωσης. Για τις δε μονάδες της Καρδιάς η ΔΕΗ έχει αποφασίσει ότι θα τις κλείσει. Έχει, λοιπόν, προχωρήσει σε λειτουργία δεκαεπτά χιλιάδων ωρών που θα εκπνεύσουν μέσα στο 2019 και μετά θα κλείσουν. Το ίδιο μέχρι τώρα ισχύει και για το Αμύνταιο. Δεν ξέρουμε τι θα κάνει από εδώ και πέρα.

Για τον Άγιο Δημήτριο για τις τέσσερις από τις πέντε μονάδες δεν έχει κάνει τίποτα η ΔΕΗ και η Κυβέρνηση τρία χρόνια τώρα -διανύει τον τέταρτο χρόνο- ώστε να προχωρήσει σε εγκατάσταση συστήματος αποθείωσης, πράγμα που σημαίνει ότι το 2020, που αλλάζουν οι προδιαγραφές, αυτές οι μονάδες δεν θα μπορούν να λειτουργήσουν.

Άρα οφείλουμε πραγματικά να δώσουμε συγχαρητήρια σε αυτήν την Κυβέρνηση που μίκρυνε τη ΔΕΗ κατά 80%, σύμφωνα με τη χρηματιστηριακή της αξία, που τριπλασίασε τα ληξιπρόθεσμα που τις χρωστάνε σήμερα οι πελάτες της και που έρχεται σήμερα και την καταδικάζει να δουλεύει μετά το 2020 με μόλις μία μονάδα από τις πάνω από δεκατέσσερις μονάδες που έχει σήμερα.

Και με αυτόν τον τρόπο πιστεύει η Κυβέρνηση ότι η ΔΕΗ θα είναι βιώσιμη και ότι θα επιτελεί το έργο της και ότι θα διασφαλίσει τις θέσεις εργασίας των εργαζομένων της και ότι θα προσφέρει υπηρεσίες στην ελληνική οικονομία παράγοντας ενέργεια, για να τροφοδοτεί την παραγωγική βάση της χώρας.

Κυρίες και κύριοι συνάδελφοι, έχουν γίνει πολλά κακά απ’ αυτή την Κυβέρνηση σε αυτόν τον τόπο, πάρα πολλά κακά, τα οποία τα βλέπει σήμερα ο κάθε πολίτης στην τσέπη του και στην καθημερινότητά του. Όμως, με το να υλοποιεί ένα καταστροφικό σχέδιο, που ούτε το πιο αρρωστημένο μυαλό δεν θα μπορούσε να φανταστεί, κατά της ΔΕΗ, κατά της ενεργειακής ευστάθειας της χώρας και κατά των Ελλήνων πολιτών, δεν θα μπορούσε κανείς να είναι πέρα απ’ αυτή την Κυβέρνηση, η οποία σε κάθε φάση αυτού του καταστροφικού σχεδίου πανηγυρίζει για την καταστροφή την οποία επιτελεί. Και, βέβαια, μεταφέρει το πρόβλημα στους επόμενους χωρίς να την ενδιαφέρει καθόλου για το τι μέλλει γενέσθαι.

Θα έχουμε τη δυνατότητα να πούμε πάρα πολλά και στη δευτερολογία μας. Δεν υποστηρίζουμε αυτό το σχέδιο, το οποίο για άλλη μια φορά είναι μία απόδειξη του τι κακό μπορεί να κάνει αυτή η Κυβέρνηση σε αυτή τη χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεώργιος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, κυρίες και κύριοι συνάδελφοι, έγινε ήδη πολύς λόγος στην επιτροπή περί του κρατικού ή ιδιωτικού χαρακτήρα της ΔΕΗ. Βέβαια, φτάσαμε στο 2018 να μιλάμε ακόμα με όρους περασμένων δεκαετιών ή τουλάχιστον έτσι θέλουν να τοποθετούνται ορισμένοι.

Από πλευράς μας, κατέστησα σαφές ότι ο ρόλος μιας σύγχρονης πολιτείας είναι καθαρά ρυθμιστικός. Το κράτος βάζει τους κανόνες, οι ιδιώτες έρχονται υπό την επιτήρηση ανεξάρτητων αρχών και του νόμου να λειτουργήσουν και αυτή η συλλειτουργία πρέπει να παραγάγει αποτέλεσμα προς όφελος των πολιτών.

Κάθε μέτρο και κάθε πολιτική πρέπει να στοχεύει στην ασφαλή παροχή ενέργειας και στη βελτίωση των υπηρεσιών που παρέχουμε στους πολίτες, πώς, δηλαδή, τα νοικοκυριά, οι επιχειρήσεις, η βιομηχανία, οι αγρότες θα έχουν χαμηλότερες τιμές ρεύματος, πώς θα αντιμετωπίσουμε την ενεργειακή φτώχεια, πώς θα αυξήσουμε την παραγωγικότητα, πώς καθένας θα είναι ελεύθερος να επιλέξει πάροχο και να συγκρίνει τιμολόγια και υπηρεσίες, αλλά και πώς θα εξασφαλίζονται οι ποσότητες ενέργειας που έχει ανάγκη η χώρα.

Όλα τα παραπάνω, βέβαια, καθορίζονται από το ευρωπαϊκό πλαίσιο και τη συμμετοχή μας στην Ευρωπαϊκή Ένωση, τους στόχους του 2030 και την ενεργειακή ένωση που πρέπει να προκύψει, καθώς και από εθνικές προτεραιότητες που οφείλουμε να θέσουμε ως χώρα. Και οι εθνικές προτεραιότητες που χρειάζεται να θέσει η Ελλάδα στον ενεργειακό τομέα είναι επενδύσεις σε δίκτυα και ανανεώσιμες πηγές ενέργειας κι όχι δώρα και παιχνίδια με λιγνιτικές μονάδες.

Καθορίζονται, όμως, όλα αυτά, κυρίες και κύριοι συνάδελφοι, και από τις τεχνολογικές εξελίξεις της εποχής μας. Κι αυτές οι τεχνολογικές εξελίξεις υπαγορεύουν αποκεντρωμένη παραγωγή ενέργειας, ενίσχυση των ανανεώσιμων πηγών ενέργειας, εξοικονόμηση και έξυπνη διαχείριση της ενέργειας.

Η Πορτογαλία, κυρίες και κύριοι συνάδελφοι, κατάφερε να έχει τον Μάρτιο μηνιαία παραγωγή καθαρής ενέργειας που ξεπέρασε τη ζήτηση και στοχεύει η ίδια χώρα σε ουδέτερο ισοζύγιο εκπομπών του άνθρακα μέχρι το 2050. Η Πορτογαλία, μια χώρα με την οποία μπορούμε να συγκριθούμε άμεσα, κι όχι η Ιρλανδία ή η Δανία.

Κι εμείς εδώ τρέχουμε, τελευταία στιγμή πάλι, με την Κυβέρνηση, που καθυστερεί αδικαιολόγητα τρία χρόνια, να φέρνει άρον-άρον στη Βουλή το νομοσχέδιο για πώληση των λιγνιτικών μονάδων της ΔΕΗ σε Μελίτη και Μεγαλόπολη.

Σας είπα και στην επιτροπή ότι είναι ένα κακογραμμένο νομοσχέδιο, κύριε Υπουργέ. Πέρα από την πίεση την οποία έχετε, αν μια άλλη στιγμή γινόταν, έπρεπε να το πάρετε πίσω, να το ξαναγράψετε και να διαμορφώσετε μία αξιόπιστη και βιώσιμη λύση για τη ΔΕΗ. Αλήθεια, πόσο περήφανος μπορεί να είναι κανείς όταν σε ένα νομοσχέδιο εννέα άρθρων χρειάζεται να καταγραφεί έντεκα φορές ότι οι διατάξεις αυτές θα εφαρμοστούν κατά παρέκκλιση κάθε άλλης γενικής ή ειδικής διάταξης νόμου; Κι αυτό από εκείνους οι οποίοι ήθελαν να επαίρονται ότι θα είναι οι εγγυητές κάθε λέξης του Συντάγματος.

Η έκθεση αξιολόγησης των συνεπειών του νομοσχεδίου είναι ελλιπέστατη, ενώ η αιτιολογική έκθεση είναι μια απλή περιγραφική έκθεση, χωρίς καμμιά τεκμηριωμένη αιτιολογία για την επιλογή της Κυβέρνησης να πουλήσει μόνο λιγνιτικές μονάδες. Κι αυτή την επιλογή της η Κυβέρνηση την προβάλλει ως εναλλακτική πρόταση μεταρρύθμισης και αναδιοργάνωσης της ΔΕΗ σε σχέση με το σχέδιο –αυτό το δαιμονοποιημένο σχέδιο- της «μικρής» ΔΕΗ, σαν τεράστια επιτυχία που προέκυψε μετά από εξαιρετικά επίπονη διαπραγμάτευση.

Η ευθύνη των επιλογών αυτών, κύριε Υπουργέ, αλλά και όσων επισυμβούν, θα είναι αποκλειστικά δική σας ευθύνη. Fast track διαδικασία κατάθεσης και ψήφισης του νομοσχεδίου ως επείγοντος, fast track διαδικασία πώλησης και αποεπένδυσης του λιγνιτικού δυναμικού της ΔΕΗ σε ασφυκτικά χρονοδιαγράμματα.

Ελπίζω να προλάβετε, κύριε Υπουργέ, τα χρονοδιαγράμματα που έχετε εσείς βάλει και τα οποία, αν δεν τηρηθούν, πρέπει να μας απαντήσετε εδώ ποιο θα είναι το εναλλακτικό σενάριο, τι θα έρθουμε να κάνουμε στη συνέχεια. Ουσιαστικά, δεν υπάρχει κανένα ακριβές αντίστοιχο παράδειγμα αποεπένδυσης ενεργειακής εταιρείας στην Ευρωπαϊκή Ένωση με την πώληση των λιγνιτικών μονάδων.

Το παράδειγμα της Τσεχίας, που αναφέρει η έκθεση, δεν είναι ακριβώς το ίδιο. Σας ρώτησα ευθέως στις συνεδριάσεις των επιτροπών, κύριε Υπουργέ, για το ποια σενάρια εξετάσατε, τα απορρίψατε ως αναξιόπιστα και καταλήξατε μετά από τόσο προβληματισμό στην εφαρμογή αυτού του σεναρίου. Μπορεί να κατακεραυνώνετε και να δαιμονοποιείτε το σχέδιο της «μικρής» ΔΕΗ, αλλά ήταν μία προσπάθεια συνολικής προσέγγισης του ζητήματος και έφερνε επενδύσεις και αναγκαία κεφάλαια στη ΔΕΗ εκείνη την εποχή, όπως είχε σχεδιαστεί.

Με το δικό σας νομοσχέδιο, δεν υπάρχει καμμία πρόβλεψη για τις απαραίτητες επενδύσεις. Αντίθετα, με αυτό το σχέδιο της «μικρής» ΔΕΗ που είχε κατατεθεί και ψηφιστεί, το τίμημα που θα εισέπραττε η ΔΕΗ θα δεσμευόταν για επενδυτικές ανάγκες της επιχείρησης, κατά προτεραιότητα μάλιστα για αυτές που σχετίζονται με την αντικατάσταση και την περιβαλλοντική αναβάθμιση των υφιστάμενων λιγνιτικών μονάδων παλιάς τεχνολογίας, κάτι που ενδιαφέρει και τις περιοχές που έχουν πληρώσει ήδη υψηλό περιβαλλοντικό τίμημα με την ποιότητα ζωής τους και τις επιλογές τόσων χρόνων.

Οι εργαζόμενοι, επίσης, διασφαλίζονταν καλύτερα, ενώ τώρα υπάρχουν γκρίζες περιοχές ως προς τα δικαιώματά τους και τις διαδικασίες επιλογής. Δεν καταγράφεται πουθενά ο ακριβής αριθμός όσων θα μεταφερθούν στις νέες εταιρείες, όπως προβλεπόταν στο σχέδιο της «μικρής» ΔΕΗ. Με το δικό μας σχέδιο η Επιτροπή Παραγωγής και Εμπορίου της Βουλής θα ενημερωνόταν και θα διατύπωνε παρατηρήσεις και προτάσεις μέσα σε τριάντα ημέρες επί του σχεδίου προκήρυξης του διαγωνισμού και θα υπήρχε ενημέρωση για το αποτέλεσμα του διαγωνισμού πριν την υπογραφή με τον προτιμητέο επενδυτή. Τώρα ψηφίστε, υπογράψτε, τελειώσατε! Είναι εξαιρετικά σημαντικές δημοκρατικές διαδικασίες που σέβονται πραγματικά τη διαβούλευση και τον προβληματισμό που αναπτύσσεται στη Βουλή!

Κυρίες και κύριοι συνάδελφοι, στην εποχή των έξυπνων ενεργειακών δικτύων, των νέων τεχνολογιών αποθήκευσης και διαχείρισης ενέργειας, των ανανεώσιμων πηγών ενέργειας, που δεν έχουμε αξιοποιήσει ακόμη σε όλες τις μορφές τους, ενώ έχουμε τις δυνατότητες -και αναφέρω σαν παράδειγμα την κυματική ενέργεια, τη γεωθερμία- εμείς κοιτάμε το πώς θα ανακατανείμουμε τον λιγνίτη.

Δεν αξίζει σε κανέναν μας αυτή η μίζερη κατάσταση, ούτε στη χώρα ούτε στους πολίτες ούτε στη ΔΕΗ, που παρ’ όλα τα προβλήματα είχε τόσο μεγάλη προσφορά όλα αυτά τα χρόνια στην ελληνική οικονομία.

Επαναλαμβάνω ότι δύο είναι οι μεγάλες εθνικές προτεραιότητες, τις οποίες πρέπει να έχουμε κατά νου στο πλαίσιο που αυτές ορίζουν και εντάσσουν την κάθε μας ενέργεια για την ενέργεια. Πρώτον, αναβάθμιση και επέκταση δικτύων, εσωτερική διασύνδεση και εξωτερική διασύνδεση, εσωτερική διασύνδεση νησιών και περιοχών, όπως η Κρήτη, τα νησιά αλλά και η Πελοπόννησος με τη δυτική Ελλάδα. Υπάρχει εμπλοκή και καθυστέρηση στο καλώδιο που θα ενώνει τις δύο αυτές κρίσιμες περιοχές και θα απελευθέρωνε τα έργα ΑΠΕ και ίσως να μην χρειαζόταν να προχωρήσουμε για την ασφάλεια του δικτύου στον περιορισμό που θέτει το άρθρο 5 στο παρόν νομοσχέδιο. Επίσης, η εξωτερική διασύνδεση με άλλες χώρες, αγωγούς και κομβικά σημεία σύνδεσης πηγών ενέργειας θα αναβαθμίσουν τη γεωπολιτική θέση της χώρας. Και είναι και οι ΑΠΕ, με επιτάχυνση αδειοδοτήσεων, με μικρούς παραγωγούς, με νέα επενδυτικά σχέδια.

Μπορούμε, κυρίες και κύριοι, να γίνουμε ενεργειακή υπερδύναμη σε ΑΠΕ χωρίς να έχουμε στο μέλλον ανάγκη κανένα πυρηνικό εργοστάσιο, όπως κατασκευάζει ή επιλέγει να κατασκευάσει η γειτονική χώρα. Και είναι ένα θέμα που πρέπει ιδιαίτερα να μας απασχολήσει.

Αυτές τις δύο μεγάλες εθνικές προτεραιότητες χρειαζόμαστε μία ισχυρή ΔΕΗ για να τις υλοποιήσουμε. Και με αυτό το νομοσχέδιο δεν οδηγούμαστε σε μία ισχυρή ΔΕΗ.

Δίκτυα, νέα δίκτυα και περισσότερο οι ανανεώσιμες πηγές ενέργειας είναι και θα είναι και πρέπει να είναι η μόνιμη επωδός όποιου χειρίζεται τα ενεργειακά θέματα. Η Ελλάδα πρέπει, μπορεί και ίσως είναι η σημαντικότερη επιλογή της να γίνει ενεργειακός κόμβος.

Κύριε Υπουργέ, εκεί πρέπει να στοχεύει κάθε προσπάθειά μας και κάθε μέτρο ενεργειακής πολιτικής. Σε αυτούς τους τομείς πρέπει να κατευθυνθούν όσοι δημόσιοι πόροι έχουμε και όσα ιδιωτικά κεφάλαια μπορούμε να προσελκύσουμε. Δυστυχώς, όμως, αυτό ούτε συμβαίνει ούτε είναι κάτι το οποίο προωθεί το νομοσχέδιό σας και γι’ αυτό το καταψηφίζουμε.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Χρυσής Αυγής κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Βλέπω μεγάλο άγχος διακατέχει τους εισηγητές της Συμπολίτευσης και της Αξιωματικής Αντιπολίτευσης. Οι μεν απολογούνται για ποιον λόγο αναγκάζονται να ξεπουλήσουν βασικούς πυλώνες της οικονομίας μας και οι δε για το ότι δεν θα μείνει τίποτα να ξεπουλήσουν αυτοί. Το μόνο που δεν ακούσαμε είναι υποσχέσεις ότι θα καλύψουν αυτά τα κενά με πυρηνικά εργοστάσια με τον Πούτιν.

Καλούμαστε σήμερα να συζητήσουμε και να αποφασίσουμε για το μείζον θέμα της ενέργειας και συγκεκριμένα για τα λιγνιτικά κοιτάσματα, τους λιγνιτικούς σταθμούς «Μελίτη 1», την άδεια για την κατασκευή της μονάδος «Μελίτη 2» και τους λιγνιτικούς σταθμούς «Μεγαλόπολη 3» και «Μεγαλόπολη 4».

Παραχωρείτε τα ορυχεία που συνοδεύουν αυτές τις μονάδες, όλον τον εξοπλισμό τους μέχρι και τα οχήματα και όλα τα κτήρια και τις εκτάσεις που είναι εγκατεστημένοι οι σταθμοί. Οι μονάδες που ξεπουλάτε με το παρόν σχέδιο νόμου έχουν εγκατεστημένο σύστημα αποθείωσης, που σημαίνει ότι είναι και λιγότερο ρυπογόνες. Κρατάτε τις ρυπογόνες λιγνιτικές μονάδες, οι οποίες δεν θα μπαίνουν στο σύστημα, και από λιγνιτική παραγωγή θα υπάρχουν στο σύστημα πλέον μόνο οι λιγνιτικές οι οποίες θα ανήκουν σε ιδιώτες. Εδώ να επισημάνω πως οι λιγνιτικές μονάδες που θα κρατήσετε είναι και αυτές που θα εξαντλήσουν τον χρόνο λειτουργίας τους το 2020.

Στο πλαίσιο, λοιπόν, του παρόντος νομοσχεδίου συνεχίζετε την τακτική διάλυσης και καταστροφής της εθνικής οικονομίας μας και την εσαεί υποδούλωση της πατρίδας σε ξένα κέντρα. Κοινώς υποκύπτετε ξανά και ξανά στις προσταγές των αφεντικών σας, ερχόμενοι σε πλήρη αντίθεση με τις προεκλογικές σας εξαγγελίες και εκχωρείτε, όπως και οι προκάτοχοί σας, την εθνική μας κυριαρχία ξεπουλώντας κομμάτι-κομμάτι όλους τους νευραλγικούς τομείς της οικονομίας της χώρας μας.

Τα διαρθρωτικά μέτρα, που τόσο δουλικά θα έλεγα δέχεστε, προβλέπουν, όσο οξύμωρο και αν ακουστεί, την αποεπένδυση με επένδυση περιουσιακών στοιχείων και δραστηριοτήτων της ήδη κατακερματισμένης και σε μεγάλο βαθμό ξεπουλημένης «ΔΕΗ Α.Ε.». Τα διαρθρωτικά μέτρα μάς επιβάλλονται με το «έτσι θέλω» κατόπιν οδηγιών της Ευρωπαϊκή Επιτροπής και μάλλον μας θυμίζει μία σχέση μεταξύ αφεντικού και δούλου. Ή όπως έχω αναφέρει και παλαιότερα, εάν η Ευρωπαϊκή Ένωση θεωρείται οικογένεια και εμείς μέλος αυτής της οικογένειας, εμείς υφιστάμεθα ενδοοικογενειακή βία.

Το σχέδιο νόμου, λοιπόν, που συζητάμε είναι απαράδεκτο, είναι καταστροφικό, είναι διαλυτικό για τη ΔΕΗ, για τον ενεργειακό σχεδιασμό της χώρας, για τις τοπικές κοινωνίες, για τους εργαζομένους και, θα έλεγα, προκλητικά ευνοϊκό για τους κρατικοδίαιτους αεριτζήδες στον χώρο της ενέργειας. Από τις διατάξεις του παρόντος νομοσχεδίου αναδεικνύεται η στόχευση του Υπουργείου Περιβάλλοντος και Ενέργειας να δώσει κίνητρα και δώρα για προσέλκυση επενδυτών στις λιγνιτικές μονάδες. Οι διαδικασίες και οι επιλογές που έχετε κάνει οδηγούν στο ξεπούλημα των εγκαταστάσεων των μονάδων και των ορυχείων με απαράδεκτα ευτελές τίμημα. Εκχωρείτε τη χρήση των εκτάσεων που στο παρελθόν είχαν απαλλοτριωθεί από τη ΔΕΗ και ουσιαστικά περνάνε στα χέρια των αγοραστών.

Κύριε Υπουργέ, δεκαπέντε φορές αναφέρεται ο όρος «παρεκκλίσεις από τη νομοθεσία», προκειμένου οι διαδικασίες να επισπευσθούν για τη λήψη των απαιτούμενων αδειοδοτήσεων και άλλων υποχρεώσεων. Βέβαια, οι παρεκκλίσεις σε ισχύοντες νόμους δεν μας προκαλούν απολύτως καμμία εντύπωση. Εδώ έχετε παρεκκλίνει του Κανονισμού της Βουλής και του Συντάγματος της Ελλάδας θα είχατε ενδοιασμούς για κάποιους νόμους;

Σχετικά, λοιπόν, με το άρθρο 1, στο οποίο αναφέρεται η απόσχιση και εισφορά δύο λιγνιτικών κλάδων της ΔΕΗ σε δύο νέες εταιρείες, προκύπτει εδώ το εξής ερώτημα: Στη ΔΕΗ, κύριε Υπουργέ, τι ακριβώς θα απομείνει; Από το τίμημα που θα προκύψει είτε θα καλυφθεί μέρος του δημοσίου χρέους είτε θα εξυπηρετηθούν άλλα συμφέροντα. Το μόνο σίγουρο είναι ότι οι επιπτώσεις που θα υπάρξουν, δυστυχώς, θα είναι οδυνηρές για τους Έλληνες.

Επίσης, η είσοδος των ιδιωτών στην αγορά ηλεκτρικής ενέργειας μέσω της απόκτησης ιδιοκτησιακών δικαιωμάτων στις υποδομές παραγωγής ηλεκτρικής ενέργειας θα επηρεάσει σημαντικά τους όρους και το ποσοστό συμμετοχής του λιγνίτη στο εγχώριο ενεργειακό μίγμα αλλά και το κόστος του λιγνίτη, αφού πλέον θα μιλάμε μόνο για τους κανόνες ιδιωτικής οικονομίας.

Σχετικά με το άρθρο 4, στο οποίο αναφέρονται οι εργασιακές σχέσεις των εργαζομένων και στους δύο κλάδους, με μια πρώτη ανάγνωση εύκολα θα μπορούσε κάποιος να ξεγελαστεί, νομίζοντας ότι διασφαλίζονται οι εργαζόμενοι. Όμως, φυσικά και δεν ισχύει κάτι τέτοιο. Με την παρέλευση της εξαετίας η εταιρεία θα μπορεί να τους απολύσει και δεν θα υπάρχει κανένας απολύτως περιορισμός για αυτή τους την ενέργεια. Όσοι ασχολούνται σε υπηρεσιακές μονάδες, που τίθενται εκτός λειτουργίας ή δεν εισφέρονται κατά την ημερομηνίας απόσχισης, τότε αυτοί είτε θα μετατίθενται σε άλλες μονάδες της ΔΕΗ είτε μετακινούνται σε άλλες θυγατρικές της ΔΕΗ είτε θα εντάσσονται σε πρόγραμμα εθελούσιας εξόδου. Σύμφωνα με πληροφορίες, αυτό αφορά το προσωπικό της ΑΗΣ Καρδιάς και Αμυνταίου και τον σταθμό παραγωγής ρευμάτων των νησιών όπου γίνονται διασυνδέσεις για τις Κυκλάδες και την Κρήτη.

Όμως, για να κάνετε ελκυστική και συμφέρουσα την πώληση, προβαίνετε σε σημαντική μείωση των θέσεων απασχόλησης και στην όποια μείωση θέσεων εργασίας που θα προχωρούσαν οι ιδιώτες. Το κόστος της επιλογής αυτής εκ των προτέρων θα επωμιστεί η ΔΕΗ, χωρίς οι επενδυτές να αναθέσουν τα αναγκαία κεφάλαια για τη μείωση του προσωπικού που θα ήθελαν.

Οι υποψήφιοι, λοιπόν, αγοραστές θα έχουν χαμηλότερο εργατικό κόστος, αφού δεν είναι διασφαλισμένες οι σημερινές θέσεις εργασίας και δεν διασφαλίζονται πουθενά τα εργασιακά δικαιώματα όλων των σημερινών εργαζομένων.

Κλείνοντας, θα αναφερθώ στο άρθρο 7, το οποίο αφορά το ειδικό τέλος δικαιωμάτων έρευνας και εκμετάλλευσης του λιγνίτη. Καταργείται το τέλος ανάπτυξης βιομηχανικών περιοχών παραγωγής ηλεκτρικής ενέργειας από λιγνιτικούς σταθμούς και αντικαθίσταται με το νέο ειδικό τέλος ύψους 1,20 ευρώ ανά μεγαβατώρα παραγόμενης ηλεκτρικής ενέργειας από λιγνίτη. Τα έσοδα, που θα προκύψουν από την είσπραξή του, υποτίθεται –και λέω «υποτίθεται»- ότι θα χρησιμοποιηθούν σε έργα υποδομής, ανάπτυξης και προστασίας του περιβάλλοντος καθώς και για τα έργα μετεγκατάστασης οικισμών των Περιφερειακών Ενοτήτων Αρκαδίας, Κοζάνης και Φλώρινας.

Εδώ να επισημάνουμε ότι το λιγνιτόσημο ήταν επί του τζίρου που έκανε η ΔΕΗ παράγοντας ηλεκτρική ενέργεια από λιγνίτη, φυσικό αέριο, υδροηλεκτρικές μονάδες και ανανεώσιμες πηγές ενέργειας. Με τη διάταξη του τέλους του 1,20 ευρώ ανά μεγαβατώρα παραγόμενη από λιγνίτη περιορίζεται η εισφορά μόνο στο λιγνίτη, που, δυστυχώς, θα επιβαρύνει κατάφωρα την ανταγωνιστικότητά του έναντι άλλων καυσίμων.

Άμεσο επακόλουθο θα είναι να καταλήξουν λιγότεροι πόροι στην τοπική αυτοδιοίκηση, παρά τις διαβεβαιώσεις του Υπουργείου σας, που αναφέρουν ότι η αλλαγή αυτή δεν θα επηρεάσει τα έσοδα και τις τοπικές κοινωνίες που επιβαρύνονται περιβαλλοντικά από τη λειτουργία αυτών των μονάδων. Και φυσικά, πουθενά δεν διασφαλίζετε ότι τα έσοδα που θα προκύψουν θα διοχετευτούν στις τοπικές κοινωνίες και δεν θα χρησιμοποιηθούν για άλλους λόγους, όπως προανέφερα, παραδείγματος χάριν, για τις δανειακές μας υποχρεώσεις.

Οι επιπτώσεις, λοιπόν, από την πώληση των μονάδων και την ιδιωτικοποίηση της ΔΕΗ είναι προφανείς. Οι καταναλωτές θα στερηθούν ένα κοινωνικό αγαθό και η χώρα μας έναν βασικό πυλώνα ανάπτυξης. Το ρεύμα πολύ σύντομα θα είναι ένα πανάκριβο προϊόν για τους πολλούς και ένα εργαλείο κερδοσκοπίας για τους λίγους.

Εμείς, ως Χρυσή Αυγή θα συνεχίσουμε να αντιστεκόμαστε σε αυτή την προοπτική ξεπουλήματος της ενέργειας, την οποία διαθέτουμε σε αφθονία, και θα τονίσουμε άλλη μία φορά ότι ο τομέας της ενέργειας πρέπει να είναι υπό πλήρη εθνικό έλεγχο. Ειδικότερα, το ηλεκτρικό ρεύμα και η κάλυψη των βασικών ενεργειακών αναγκών του λαού μας φυσικά και δεν πρέπει να είναι εμπορικό προϊόν, αλλά κοινωνικό και ταυτόχρονα εθνικό αγαθό.

Εμείς εμμένουμε στις βασικές μας πολιτικές θέσεις, οι οποίες και εκφράζουν το συμφέρον του ελληνικού έθνους και μόνο: Φάρμακα, τρόφιμα, στρατιωτικός εξοπλισμός και ενέργεια χρειάζεται ένα έθνος για να μπορέσει να επιβιώσει στη σύγχρονη ζούγκλα των γεωπολιτικών αντιπαραθέσεων. Και εσείς με το ολέθριο έργο που επιτελείτε, στερείτε και τα τέσσερα αυτά βασικά στοιχεία από τους Έλληνες.

Σαφώς και θα καταψηφίσουμε και επί της αρχής και επί των άρθρων το εν λόγω επαίσχυντο νομοθέτημα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Βαρδαλής.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κατά την γνώμη μας, με αυτό το νομοσχέδιο πραγματοποιείται ένα ακόμη βήμα δίπλα στα βήματα που έκαναν οι προηγούμενες κυβερνήσεις της Νέας Δημοκρατίας και του ΠΑΣΟΚ στην υλοποίηση ενός προμελετημένου εγκλήματος.

Πραγματοποιείται ένα ακόμη αποφασιστικό βήμα στην κατεύθυνση απελευθέρωσης της εγχώριας αγοράς ηλεκτρισμού με την πώληση λιγνιτικών μονάδων στην οποία προχωρά η Κυβέρνηση ΣΥΡΙΖΑ - ΑΝΕΛ υλοποιώντας την ενεργειακή πολιτική της Ευρωπαϊκής Ένωσης στο ακέραιο. Πρόκειται για μια ενεργειακή πολιτική που στόχο έχει να εξασφαλίσει την κερδοφόρα διέξοδο σε συσσωρευμένα κεφάλαια και να εξασφαλίσει ένα ανταγωνιστικό περιβάλλον γι’ αυτά.

Απελευθέρωση, όμως, της αγοράς ενέργειας δεν μπορεί να γίνει, χωρίς συρρίκνωση της ΔΕΗ, χωρίς να διαμορφώσετε ένα ευνοϊκό περιβάλλον, για να δράσουν οι επιχειρηματικοί όμιλοι, τόσο στην παραγωγή, όσο και στην μεταφορά και διανομή της ηλεκτρικής ενέργειας. Και μιλάμε για τον τομέα της ενέργειας, που είναι ένας τομέας στρατηγικής σημασίας για την οικονομία. Μιλάμε για έναν τομέα που βρίσκεται στον πυρήνα των ανταγωνισμών ισχυρών δυνάμεων μεγάλων μονοπωλιακών ομίλων, τόσο εγχώριων όσο και ξένων, ευρωπαϊκών, αμερικανικών και άλλων.

Το νέο αυτό βήμα, δηλαδή, η πώληση των λιγνιτικών μονάδων πραγματοποιείται σε μία περίοδο που οξύνονται οι ανταγωνισμοί των ιμπεριαλιστικών δυνάμεων και των μονοπωλιακών ομίλων στην ευρύτερη περιοχή με επίκεντρο, βεβαίως, την προσπάθεια ελέγχου των ενεργειακών πηγών και των δρόμων μεταφοράς αυτών των πηγών της ενέργειας.

Σε αυτούς τους ανταγωνισμούς συμμετέχει ενεργά και η αστική τάξη της χώρας μας, με σκοπό να διασφαλίσει τα δικά της συμφέροντα. Και αυτό το νομοσχέδιο υπηρετεί με τον καλύτερο τρόπο τους σχεδιασμούς της μετατροπής της χώρας μας σε ενεργειακό κόμβο. Αυτοί, όμως, οι σχεδιασμοί εμπλέκουν ακόμη περισσότερο τη χώρα μας σε αυτούς τους ιμπεριαλιστικούς ανταγωνισμούς που αναφέρθηκα που μόνο δεινά για τους λαούς μπορούν να φέρουν.

Την ίδια πολιτική υπηρέτησης ακριβώς αυτών των σχεδίων της αστικής τάξης ακολούθησαν εδώ και χρόνια οι κυβερνήσεις της Νέας Δημοκρατίας και του ΠΑΣΟΚ. Η Κυβέρνηση σήμερα υποστηρίζει ότι με την πολιτική της ακυρώνει αυτά τα σχέδια των προηγούμενων κυβερνήσεων. Καλό θα ήταν να μην υποτιμάτε τη νοημοσύνη του λαού, διεκδικώντας βραβείο πολιτικής εξαπάτησης. Διότι μπορεί όντως να ακυρώνετε το σχέδιο της Νέας Δημοκρατίας και στη θέση του να βάζετε το δικό σας σχέδιο, αλλά και το προηγούμενο σχέδιο και το δικό σας δεν ακυρώνουν το συνολικότερο σχέδιο της Ευρωπαϊκής Ένωσης. Δεν ακυρώνουν τους σχεδιασμούς της αστικής τάξης των εγχώριων και ξένων επιχειρηματικών ομίλων που δραστηριοποιούνται στην ενέργεια.

Να, γιατί οι επιχειρηματικοί όμιλοι, η Ευρωπαϊκή Ένωση, παρά τις διαφορές μεταξύ τους των δύο σχεδίων, δεν είχαν και δεν έχουν καμμία αντίρρηση και στα δύο. Τσακώνεστε μεταξύ σας για τους ρυθμούς, τσακώνεστε για τους τρόπους που θα υλοποιηθεί η πολιτική της άρχουσας τάξης και της Ευρωπαϊκής Ένωσης σε βάρος του λαού. Περί αυτού πρόκειται. Βεβαίως και υπάρχουν διαφορές μεταξύ των δύο σχεδίων. Σε καμμία περίπτωση, όμως, αυτές οι διαφορές δεν αναιρούν τις αρνητικές επιπτώσεις που θα έχει αυτή η στρατηγική επιλογή, δηλαδή, της απελευθέρωσης της αγοράς ενέργειας.

Προσπαθείτε να πείσετε τον λαό ποια μορφή ιδιωτικοποίησης της ΔΕΗ πρέπει να διαλέξει. Ποια ιδιωτικοποίηση είναι η καλύτερη; Η «μικρή» ΔΕΗ των προηγούμενων ή η πώληση των λιγνιτικών μονάδων που υλοποιεί η σημερινή Κυβέρνηση ΣΥΡΙΖΑ - ΑΝΕΛ; Τους βάζετε να διαλέξουν, δηλαδή, το μικρότερο κακό. Και στις δύο περιπτώσεις, όμως, αυτοί που θα πληρώσουν ακριβά το ρεύμα θα είναι οι λαϊκές οικογένειες.

Αυτή η απελευθέρωση της αγοράς ηλεκτρικής ενέργειας θα οδηγήσει σε νέες πρόσθετες αυξήσεις στα τιμολόγια της ηλεκτρικής ενέργειας και θα δυσκολέψει ακόμη περισσότερο την πρόσβαση χιλιάδων λαϊκών νοικοκυριών στην ηλεκτρική ενέργεια. Θα οδηγήσει σε απολύσεις και επιδείνωση των όρων εργασίας για τους εργαζόμενους στον κλάδο και οι μόνοι, μα οι μόνοι που θα είναι ωφελημένοι θα είναι οι επενδυτές -με ή χωρίς εισαγωγικά- που θα εξασφαλίσουν φθηνή ηλεκτροπαραγωγή και ακόμη μεγαλύτερα κέρδη.

Οι κάτοικοι των περιοχών που είχαν σχετικά φθηνότερη θέρμανση –αναφέρομαι κυρίως στη δυτική Μακεδονία- θα δουν τις τιμές να ανεβαίνουν, είτε λόγω αλλαγής των καυσίμων είτε λόγω του ιδιώτη-παρόχου. Αυτό είναι, λοιπόν, το μικρότερο κακό που μας περιμένει με το δικό σας σχέδιο.

Και όταν τα πράγματα δυσκολεύουν, τότε αρχίζει και η κοροϊδία. Ξέρετε, αυτή η πολιτική δεν είναι δική μας, μας την επιβάλλουν. Πουλάμε γιατί υπάρχουν δεσμεύσεις, υπάρχει η απόφαση του Ευρωπαϊκού Δικαστηρίου. Αυτά λέτε. Όμως, να γνωρίζετε ότι και η προσπάθεια πολιτικής εξαπάτησης και η κοροϊδία του λαού έχουν και αυτές τα όριά τους.

Κατ’ αρχάς, τι λέει η απόφαση του Ευρωπαϊκού Δικαστηρίου; Το λέτε οι ίδιοι στην αιτιολογική έκθεση, ότι ο καθένας πρέπει να έχει πρόσβαση σε όλες τις πηγές ενέργειας με όρους ελεύθερου ανταγωνισμού.

Και ερωτούμε: Ο ΣΥΡΙΖΑ έχει άλλη άποψη; Συμφωνεί ή διαφωνεί με τον ελεύθερο ανταγωνισμό; Συμφωνείτε ή όχι με την απελευθέρωση της αγοράς ενέργειας, που αποτελεί βασικό άξονα της ενεργειακής πολιτικής της Ευρωπαϊκής Ένωσης;

Όμως, δεν σταματάτε εδώ. Υποστηρίζετε παρακάτω στην αιτιολογική έκθεση –και, άρα, φαντάζομαι ότι συμφωνείτε με αυτό που γράφετε οι ίδιοι- ότι η προσέλκυση επενδυτών θα φέρει μείωση της τιμής στον τελικό καταναλωτή ηλεκτρικής ενέργειας. Αυτό υποστηρίζετε. Αλήθεια, γιατί δεν λέτε στους εργαζόμενους και στα λαϊκά στρώματα από τη δεκαετία του ’90, που άρχισε η απελευθέρωση της αγοράς ενέργειας, ποια ήταν η πορεία των τιμολογίων; Γιατί δεν λέτε ότι όλα αυτά τα χρόνια οι αυξήσεις των οικιακών τιμολογίων μεταφράστηκαν σε μειώσεις της τιμής του ρεύματος για τις μεγάλες ενεργοβόρες βιομηχανίες, προκειμένου αυτές να γίνουν ανταγωνιστικές; Αυτό υποστηρίζατε χρόνια τώρα και εσείς και οι προηγούμενοι.

Υπήρχαν χαμένοι και κερδισμένοι από την απελευθέρωση και όσο και αν προσπαθείτε, δεν θα μπορέσετε να κρύψετε αυτή την πραγματικότητα. Άλλωστε, τώρα δεν μπορεί κανείς να ισχυριστεί ότι δεν γνωρίζει. Από τη δεκαετία του ’90, όπως προείπα, το ΠΑΣΟΚ και η Νέα Δημοκρατία μας διαβεβαίωναν από τότε πως οι καπιταλιστικές επενδύσεις στην ενέργεια θα έφερναν ανάπτυξη με όφελος για όλους, ότι ο ανταγωνισμός θα ωφελήσει τον λαϊκό καταναλωτή, ότι θα δημιουργηθούν χιλιάδες θέσεις εργασίας καλοπληρωμένες.

Ισχυρίζονταν -να σας θυμίσω- ότι η πράσινη ανάπτυξη, η στροφή στις ανανεώσιμες πηγές ενέργειας θα οδηγήσει στην προστασία του περιβάλλοντος και στην αναβάθμιση της ζωής μας. Στην πράξη έγιναν άλλα, όμως. Μειώθηκε δραματικά η παραγωγή από τον λιγνίτη. Απολύθηκαν εργαζόμενοι, αυξήθηκε η ανεργία, μπήκαν οι εργολαβίες, έχουμε απλήρωτους εργαζόμενους.

Πράγματι, υπήρξε ανάπτυξη της παραγωγικότητας όλα αυτά τα χρόνια και ανάπτυξη των κερδών των επιχειρηματικών ομίλων. Αυτή η ανάπτυξη, όμως, βασίστηκε στις απανωτές θυσίες των εργαζομένων και των λαϊκών στρωμάτων. Την ίδια περίοδο, αυξήθηκαν τα τιμολόγια του ηλεκτρικού ρεύματος και τα λεγόμενα «πράσινα τέλη», που οι σχετικοί κρατικοί φόροι, που μπήκαν στα νοικοκυριά, αυξήθηκαν συνολικά κατά 149%. Τώρα γιατί θα υπάρξουν μειώσεις; Γιατί τώρα την απελευθέρωση την προωθεί η Κυβέρνηση ΣΥΡΙΖΑ - ΑΝΕΛ; Άλλωστε, το ίδιο συνέβη σε όλες τις χώρες της Ευρωπαϊκής Ένωσης, όπου έχει προχωρήσει η απελευθέρωση της αγοράς. Χώρες, όπως η Δανία, η Σουηδία, η Ιρλανδία και η Βρετανία, γνώρισαν αυξήσεις τιμολογίων της οικιακής κατανάλωσης μεγαλύτερες του 100%.

Σύμφωνα με τα στοιχεία της EUROSTAT, τρεις στους δέκα Έλληνες αδυνατούν να έχουν πρόσβαση σε συστήματα θέρμανσης σήμερα, το 2018! Όλοι εσείς, η Κυβέρνηση και οι προηγούμενοι, η Νέα Δημοκρατία, η Δημοκρατική Συμπαράταξη, που δημιουργήσατε και οξύνατε το πρόβλημα της ενεργειακής φτώχειας με αυτή ακριβώς την πολιτική της απελευθέρωσης, τώρα, χωρίς ντροπή μάλιστα, υποστηρίζετε ότι θα την αντιμετωπίσετε κιόλας! Εδώ έχουμε φτάσει, να αυξάνεται η παραγωγή ενέργειας και ταυτόχρονα οι λαϊκές οικογένειες να μην έχουν ρεύμα και θέρμανση!

Η ευθύνη, μάλιστα, της Κυβέρνησης ΣΥΡΙΖΑ - ΑΝΕΛ είναι και ξεχωριστή σ’ αυτό το ζήτημα. Γιατί; Γιατί όλα αυτά τα χρόνια και όταν ήταν στην αντιπολίτευση, συστηματικά καλλιεργούσε την αυταπάτη ότι μπορεί να υπάρξει φιλολαϊκή διαχείριση σ’ αυτό το πλαίσιο της απελευθέρωσης της ενέργειας.

Γιατί εμφάνιζε και εμφανίζει τα αντιλαϊκά μέτρα μόνο ως συνέπεια των μνημονίων του παλιού πολιτικού προσωπικού, συσκοτίζοντας τον πραγματικό αντίπαλο και κρύβοντας πως η απελευθέρωση είναι στρατηγική πολιτική της Ευρωπαϊκής Ένωσης και έχει ξεκινήσει από τη δεκαετία του ’90.

Αφήστε, λοιπόν, τις δικαιολογίες κατά μέρος. Συμφωνείτε με την Ευρωπαϊκή Ένωση, συμφωνείτε με την απελευθέρωση της αγοράς ενέργειας. Πουλάτε τώρα τέσσερα εργοστάσια παραγωγής ηλεκτρικής ενέργειας -τρία εργοστάσια, συν μία άδεια. Αυτή είναι η πραγματικότητα η δική σας.

Μιλάτε για προστασία των δικαιωμάτων των εργαζομένων, των εργασιακών και μισθολογικών, με την προϋπόθεση βεβαίως ότι θα υπογραφεί και συλλογική σύμβαση εργασίας. Οι εργαζόμενοι που μας ακούν, κατά τη γνώμη μας, ένα πράγμα θα πρέπει να κρατήσουν. Η κερδοφορία της ΔΕΗ και των άλλων επενδυτών θα βασιστεί κυρίως στα αποκαΐδια των δικαιωμάτων τους. Τα μεγάλα λόγια περί προστασίας των δικαιωμάτων των εργαζομένων είναι αέρας κοπανιστός. Και εδώ υπάρχει τεράστια εμπειρία.

Οι εργαζόμενοι στη ΔΕΗ το 1994 ξεπερνούσαν τις τριάντα οκτώ χιλιάδες, με σχέσεις μάλιστα πλήρους και σταθερής εργασίας. Σήμερα έχουν μείνει οι μισοί. Και αυτοί που έμειναν, γνώρισαν συνεχείς ετήσιες μειώσεις στο μισθό τους. Οι νέοι προσλαμβάνονται με μαύρες ευέλικτες εργασιακές σχέσεις, με ολιγόμηνες συμβάσεις και μάλιστα, σε υπεργολάβους, με επιβολή ατομικών συμβάσεων εργασίας. Η επίθεση της εργοδοσίας θα ενταθεί στους εργαζόμενους, είτε πάνε στον ιδιώτη είτε μείνουν στη ΔΕΗ. Γιατί; Γιατί ο ανταγωνισμός τους για μεγαλύτερο κομμάτι της αγοράς ηλεκτρικής ενέργειας και άρα και μεγαλύτερα κέρδη θα επιβάλει τη μείωση του εργατικού κόστους, θα φέρει μειώσεις θέσεων εργασίας, μειώσεις μισθών και, εν τέλει, χειροτέρευση των εργασιακών σχέσεων.

Μέχρι τώρα η πείρα λέει ότι ακόμα κι αν υπάρξει μια «μικρή προστασία» των εργαζομένων, αυτή θα είναι για πολύ χρονικό διάστημα και, βεβαίως, με πολύ αρνητικές σχέσεις εργασίας, δηλαδή με τις σχέσεις που ισχύουν και σήμερα -αυτές που ζουν οι εργαζόμενοι σήμερα- και που θα γίνουν ακόμα χειρότερες.

Αρκετός λόγος έγινε για τον ειδικό πόρο προς τις δύο Περιφέρειες Πελοποννήσου και Δυτικής Μακεδονίας, για το ύψος, τον τρόπο υπολογισμού και πώς θα αξιοποιηθεί. Πρόκειται για «καθρεφτάκια προς τους ιθαγενείς», γιατί ακόμα και στην περίπτωση που διασφαλιστεί το ύψος του πόρου που υπήρχε μέχρι τώρα, αυτό θα μετακυλιστεί στους καταναλωτές. Στο άρθρο 7, παράγραφος 1 λέει ότι: «Το ανώτερο τέλος ανακτάται από τις λιγνιτικές μονάδες μέσω σχετικής χρέωσης που προστίθεται στις χρεώσεις προσαυξήσεων της χονδρεμπορικής αγοράς ηλεκτρισμού». Και παρακάτω: «Αυτό γίνεται για λόγους διασφάλισης της ανταγωνιστικότητας». Είναι στη σελίδα 7 της αιτιολογικής έκθεσης. Όχι, που θα το πλήρωναν οι επιχειρηματικοί όμιλοι που θα αγοράσουν τις μονάδες από τα κέρδη που θα έβγαζαν. Κι αυτό στις πλάτες της λαϊκής οικογένειας θα το φορτώσετε.

Κυρίες και κύριοι Βουλευτές, το «όχι» του Κομμουνιστικού Κόμματος της Ελλάδας στην ιδιωτικοποίηση λιγνιτικών μονάδων, στην απελευθέρωση αγοράς ενέργειας είναι απόλυτο, συγκεκριμένο και καθαρό. Η ενέργεια είναι κοινωνικό αγαθό και όχι εμπόρευμα. Καμμία, λοιπόν, παράδοση λιγνιτωρυχείων, υδροηλεκτρικών και ατμοηλεκτρικών σταθμών σε ιδιωτικούς ομίλους. Ακύρωση όλων των νόμων για την απελευθέρωση της αγοράς ηλεκτρικής ενέργειας.

Αυτό που είναι ρεαλιστικό, αυτό που χρειάζεται σήμερα είναι να υπάρξει μείωση των τιμολογίων για τα εργατικά λαϊκά νοικοκυριά και για τους φτωχούς αγρότες, καμμιά διακοπή παροχής σε λαϊκό σπίτι, να καταργηθούν οι ολιγόμηνες συμβάσεις, να κατοχυρωθεί η σταθερή εργασία -τριανταπεντάωρο, πενθήμερο, οκτάωρο- να προχωρήσουν άμεσα οι μετεγκαταστάσεις οικισμών και η αποκατάσταση και η επαναπόδοση στον λαό της περιοχής των εδαφών που έχει τελειώσει η εξόρυξη του λιγνίτη.

Τελειώνοντας, σχεδιασμός που να υπηρετεί τις λαϊκές ανάγκες και ταυτόχρονα τα κέρδη των ομίλων απλά δεν υπάρχει.

Η βάση της πολιτικής πρότασης του Κομμουνιστικού Κόμματος Ελλάδας είναι ο ενεργειακός σχεδιασμός της χώρας μας να υπηρετεί τις εργατικές, λαϊκές ανάγκες. Αυτό προϋποθέτει αποκλειστικά ενιαίο κρατικό φορέα ενέργειας, που θα αποτελεί κοινωνική ιδιοκτησία.

Αυτό είναι που χρειάζεται και που είναι απαραίτητο σήμερα για την ενεργειακή ανάπτυξη της χώρας. Με βάση αυτό το κριτήριο, δηλαδή την ικανοποίηση των λαϊκών αναγκών, να είναι φθηνή η ενέργεια και να αξιοποιούνται όλες οι εγχώριες πηγές ενέργειας. Γιατί αν δεν έχεις κοινωνική ιδιοκτησία -δηλαδή όλη αυτή η παραγωγή να σχεδιάζεται κεντρικά με άλλη εξουσία, με τον εργάτη, τον λαό να είναι πραγματικά στην εξουσία και να μπορεί να παρεμβαίνει σε αυτά τα ζητήματα του σχεδιασμού- δεν μπορεί να υπάρξει φιλολαϊκή λύση.

Είναι, λοιπόν, φανερό με όλα τα παραπάνω ότι καταψηφίζουμε το σχέδιο νόμου επί της αρχής και επί των άρθρων.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρδαλή.

Κύριοι συνάδελφοι, επειδή βρίσκονται εδώ η κ. Γεροβασίλη και ο κ. Τόσκας για να υποστηρίξουν τροπολογίες, θα ήθελα να συνεννοηθούμε σε κάτι. Μετά τον κ. Λαζαρίδη, επιτρέπουν οι άλλοι δύο ειδικοί αγορητές να τους δώσουμε τον λόγο ή να περιμένουν; Δεν έθεσαν ζήτημα οι Υπουργοί. Το Προεδρείο θέτει το ερώτημα, για να συνεννοηθούμε.

Και αναφέρομαι σε σας, κύριε Αμυρά, αλλά και στον κ. Σαρίδη, που είστε οι επόμενοι να μιλήσετε.

**ΓΕΩΡΓΙΟΣ ΑΜΥΡΑΣ:** Φυσικά να μιλήσουν, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Μετά τον κ. Λαζαρίδη, λοιπόν, θα τους δώσουμε τον λόγο για να υποστηρίξουν τις τροπολογίες.

Τον λόγο έχει ο ειδικός αγορητής από τους Ανεξάρτητους Έλληνες κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Πριν περάσω στα σχόλια μου για το νομοσχέδιο, θα ήθελα να κάνω ένα σχόλιο για μια φράση που χρησιμοποίησε στην ομιλία του ο συνάδελφος από την Αντιπολίτευση. Μίλησε για χρεοκοπία της ΔΕΗ. Είναι μια φράση με την οποία, πραγματικά, δεν ξέρει κανείς αν θα πρέπει να γελά ή να κλαίει όταν ακούσει την Αντιπολίτευση να τη χρησιμοποιεί. Διότι, όπως ξέρετε, ο Αντιπρόεδρος της Αξιωματικής Αντιπολίτευσης είχε πει στο παρελθόν ότι την Ελλάδα την πτώχευσαν τα δύο κόμματα, δηλαδή το ΠΑΣΟΚ και η Νέα Δημοκρατία. Επομένως τι να πτωχεύσει κανείς; Η Κυβέρνηση αυτή προσπαθεί να ανορθώσει τη χώρα. Εκεί που τη γονάτισαν, εκεί που την έφεραν τα δύο κόμματα, προσπαθεί να την ανορθώσει.

Και ξέρετε, αυτή τη φράση δεν την είπε ο οποιοσδήποτε τυχαίος Βουλευτής ή στέλεχος του κόμματος. Την είπε ο «υποπλοίαρχος του σκάφους» της Νέας Δημοκρατίας. Ο δεύτερος στην τάξη, ο Αντιπρόεδρος του κόμματός σας. Το λέω με συμπάθεια, γιατί πραγματικά όταν άκουσα αυτή τη φράση, τη σημείωσα και ήθελα να τη σχολιάσω.

**ΚΩΝΣΤΑΝΤΙΝΟΣ ΣΚΡΕΚΑΣ:** Όχι φρεγάτα. Σκάφος!

**ΓΕΩΡΓΙΟΣ ΛΑΖΑΡΙΔΗΣ:** Όχι. Σκάφος! Κάποτε ήταν φρεγάτα. Τώρα είναι απλό σκάφος.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην κάνετε διάλογο.

**ΓΕΩΡΓΙΟΣ ΛΑΖΑΡΙΔΗΣ:** Βλέπετε, το κλίμα είναι θετικό, κύριε Πρόεδρε.

Η συζήτηση αυτή για τη χρήση του λιγνίτη γίνεται καθότι είναι μέρος των δεσμεύσεων που έχει η χώρα για την τέταρτη αξιολόγηση και την ολοκλήρωση της συμφωνίας με τους θεσμούς. Πέραν αυτού, η χώρα μας εναρμονίζεται με τις απαιτήσεις της Ευρωπαϊκής Ένωσης και των ευρωπαϊκών δικαστηρίων που μας επιβάλλει να ανοίξουμε την αγορά του λιγνίτη στους ιδιώτες, σε ένα ποσοστό 40%. Πρόκειται για αμετάκλητες αποφάσεις που δεσμεύουν την ελληνική κυβέρνηση και την υποχρεώνουν να ρυθμίζει ζητήματα λιγνιτικής παραγωγής ενέργειας.

Το υπό συζήτηση νομοσχέδιο, λοιπόν, είναι η προσπάθεια να αντιμετωπιστεί η μονοπωλιακή πρόσβαση της ΔΕΗ σε λιγνίτη, για την οποία μας εγκαλούν οι εταίροι μας και ως εκ τούτου, προκύπτει και το «επείγον» για να ολοκληρωθεί αυτή η διαδικασία σε σύντομο χρονικό διάστημα.

Αυτό που πρέπει να εξασφαλίσουμε είναι μια ομαλή μετάβαση στο νέο πλαίσιο λειτουργίας. Η ΔΕΗ θα παραμείνει ο πυλώνας της αγοράς ενέργειας υπό το νέο θεσμικό περιβάλλον, που θα είναι πλήρως εναρμονισμένο με το Κοινοτικό Δίκαιο. Οι παρεμβάσεις που θα γίνουν σε εφαρμογή της απόφασης του Ευρωπαϊκού Δικαστηρίου είναι πλήρως συμβατές με το στρατηγικό σχέδιο της επιχείρησης, σε αντίθεση με τους σχεδιασμούς της προηγούμενης κυβέρνησης για τη «μικρή» ΔΕΗ.

Το ιστορικό είναι γνωστό. Βλέπετε, υπήρχαν δεσμεύσεις από τις προηγούμενες κυβερνήσεις με τους δανειστές για εκποίηση ενός κομματιού της ΔΕΗ, ενώ σήμερα η παραγωγική βάση της ΔΕΗ παραμένει ανέπαφη. Μοναδική εξαίρεση το κομμάτι των λιγνιτικών μονάδων, στο οποίο έτσι κι αλλιώς θα πρέπει να γίνει σταδιακά αποεπένδυση με στόχο το έτος 2030.

Επιτυχία αδιαμφισβήτητη ότι μέσα απ’ αυτή τη διαδικασία δεν πωλούνται υδροηλεκτρικές μονάδες ή οι καλύτερες μονάδες από άποψη απόδοσης και η βάση κερδοφορίας για τη ΔΕΗ. Διατηρήθηκε ο δημόσιος χαρακτήρας του ΑΔΜΗΕ. Δεν πωλούνται οι μονάδες φυσικού αερίου με προεξέχουσα τη «Μεγαλόπολη 5», μια εξαιρετικά αποδοτική μονάδα. Μένει ο «Άγιος Δημήτριος», όπου αυξάνεται η ανταγωνιστικότητα όλων των μονάδων του και η «Πτολεμαΐδα 5», η οποία με την ολοκλήρωσή της σε δύο χρόνια θα αποτελεί τη ναυαρχίδα του συστήματος.

Με λίγα λόγια, τη δέσμευση των προηγούμενων κυβερνήσεων την περιορίσαμε όσο γινόταν στις δύο μονάδες της Μεγαλόπολης και της Μελίτης σε μια προσπάθεια βελτίωσης των όρων υπέρ του δημοσίου συμφέροντος. Τα ζητήματα όμως που απασχόλησαν δικαίως και έντονα είναι το εργασιακό και το αναπτυξιακό μέρος.

Οι εργαζόμενοι που θα μετακινηθούν θα πρέπει να διέπονται από τον κανονισμό για τις συλλογικές συμβάσεις της ΔΕΗ, καθώς χωρίς την εξασφάλιση του ανθρώπινου δυναμικού των αποεπένδυση μονάδων δεν μπορούμε να μιλάμε για δίκαιη διαδικασία. Θετικό ότι δεσμεύουμε τη συμφωνία για την απόλυτη διασφάλιση των εργασιακών σχέσεων για το χρονικό διάστημα έξι ετών, κατά το οποίο απαγορεύονται απολύσεις προσωπικού από τις εταιρείες, όμως επιβάλλεται να βρεθεί λύση και για μετά την εξαετία.

Στα απολύτως αναγκαία στοιχεία που πρέπει να εξασφαλιστούν είναι και η ανταποδοτικότητα στις τοπικές κοινωνίες. Η συμβολή του προβλεπόμενου από το νομοσχέδιο ειδικού τέλους κρίνεται ως μη ικανοποιητική και πρέπει να εξαντληθούν τα περιθώρια και να εξασφαλιστεί ένα τέλος που, σε συνδυασμό με την αποδοτικότητα, να αποφέρει στις τοπικές κοινωνίες τα μέγιστα για την ορθή αποκατάσταση των εδαφών που θα επιτρέπουν την ασφαλή ανάπτυξη του πρωτογενούς τομέα των περιοχών που θίγονται. Ειδικά δε για τη Φλώρινα πρέπει να εξασφαλιστεί και η απρόσκοπτη συνέχιση του έργου τηλεθέρμανσης της περιοχής.

Κυρίες και κύριοι συνάδελφοι, βρισκόμαστε αντιμέτωποι με μια αλλαγή στον τομέα της ενέργειας πανευρωπαϊκά, μια μετάβαση από την μονοπωλιακή πρόσβαση στην ενέργεια στη δημιουργία υγιούς ανταγωνισμού αλλά και στροφής στις ανανεώσιμες πηγές ενέργειας. Η αλλαγή αυτή είναι εξαιρετικά κρίσιμη για την παραγωγή ηλεκτρικής ενέργειας και για την εθνική οικονομία, όμως η χώρα μας διατηρεί συγκριτικό πλεονέκτημα και μεγάλα περιθώρια ενεργειακής ασφάλειας και κέρδους σε αυτούς τους τομείς.

Κυρίες και κύριοι συνάδελφοι, η συμβολή της ΔΕΗ μεταπολεμικά στην παραγωγική ανασυγκρότηση της χώρας δεν αμφισβητείται. Είναι τεράστια και υποχρεούμαστε να διασφαλίσουμε την εύρυθμη λειτουργία της, κάτι το οποίο επιτυγχάνεται. Οι άστοχες πολιτικές ενέργειες χαρακτηρίζουν άλλη περίοδο και δυστυχώς έχουν βαριές επιπτώσεις στην ομαλή και αποδοτική λειτουργία των δημοσίων επιχειρήσεων και οργανισμών ακόμα και σήμερα.

Η διείσδυση οργανωμένων συμφερόντων στον δημόσιο τομέα, στις δημόσιες επιχειρήσεις και οργανισμούς ειδικότερα, είναι χαρακτηριστικό γνώρισμα άλλων και κάθε προσπάθειά τους να απεμπλακούν από τις κατηγορίες θα μας βρίσκει απέναντι.

Επαναλαμβάνουμε ότι το υπό συζήτηση σχέδιο νόμου είναι η προσπάθεια να αντιμετωπιστεί η μονοπωλιακή πρόσβαση της ΔΕΗ σε λιγνίτη, για την οποία μας εγκαλούν οι εταίροι μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λαζαρίδη.

Κύριε Σαρίδη, αν θυμάμαι καλά, δεν ήσασταν στην Αίθουσα την ώρα που ζήτησα από τους τελευταίους δύο ειδικούς αγορητές να προτάξουμε τους Υπουργούς, την κ. Γεροβασίλη και τον κ. Τόσκα, να υποστηρίξουν τις τροπολογίες και μετά να τοποθετηθείτε. Αν όμως επιθυμείτε, μπορείτε να πάρετε τώρα τον λόγο.

**ΙΩΑΝΝΗΣ ΣΑΡΙΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Άρα συμφωνούμε.

Τον λόγο έχει ο κ. Τόσκας για να υποστηρίξει την τροπολογία.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ τους κ.κ. Σαρίδη και Αμυρά για την παραχώρηση της σειράς ομιλίας.

Πρόκειται για την τροπολογία με γενικό αριθμό 1560 και ειδικό 184. Η συγκεκριμένη τροπολογία αναφέρεται στο θέμα των πυροσβεστών εποχικής απασχόλησης. Όπως ξέρετε, από το 2003 παράλληλα με τους υπόλοιπους πυροσβέστες -μόνιμους, πενταετούς υποχρέωσης- προσλαμβάνονταν και ένας αριθμός πυροσβεστών εποχικής απασχόλησης -γύρω στους χίλιους πεντακόσιους, δηλαδή τόσους έλεγε ο νόμος, αλλά συνήθως ήταν λίγο λιγότεροι- για ορισμένους μήνες, προκειμένου να υποστηρίξουν, να βοηθήσουν το έργο των υπολοίπων πυροσβεστών. Αυτή είναι μια πρακτική που εφαρμόζεται βέβαια και σε άλλες χώρες.

Ο νόμος προέβλεπε αξιοποίηση αυτού του προσωπικού των πυροσβεστών εποχικής απασχόλησης για μια δεκαπενταετία, δηλαδή μέχρι το 2017. Από εκεί και πέρα, λοιπόν, εμείς ανανεώνουμε για δύο ακόμη έτη τη χρησιμοποίηση των συγκεκριμένων πυροσβεστών εποχικής απασχόλησης.

Οι πυροσβέστες αυτοί έχουν την εμπειρία τόσων ετών, έχουν και τον εξοπλισμό -αν θέλετε- ήδη στα χέρια τους, επομένως είναι έτοιμοι να παράσχουν τις υπηρεσίες τους την ερχόμενη αντιπυρική περίοδο και γι’ αυτόν τον λόγο -όπως είπα- ανανεώνουμε για μία διετία. Από εκεί και πέρα θα πρέπει να ακολουθηθούν οι γνωστές ανοιχτές διαγωνιστικές διαδικασίες, προκειμένου να προσληφθεί προσωπικό, ώστε να καλύψουμε τις ανάγκες των δύο ετών.

Επεκτείνουμε, λοιπόν, την περίοδο αυτή για τα δύο έτη, όπως σας προανέφερα. Νομίζω ότι ο λόγος είναι προφανής, οι ανάγκες είναι προφανείς και μάλιστα επειδή οι κλιματολογικές συνθήκες, δυστυχώς, κάθε χρόνο επιδεινώνονται παγκόσμια, η διάρκεια αυτής της χρησιμοποίησης των ανθρώπων αυτών είναι εξάμηνη. Παρακαλώ, λοιπόν, για την ψήφιση της συγκεκριμένης τροπολογίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κ. Τόσκα.

Κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Είναι η τροπολογία με γενικό αριθμό 1558 και ειδικό 182.

Κυρίες και κύριοι συνάδελφοι, η παρούσα τροπολογία αφορά τον εκσυγχρονισμό της διαδικασίας αξιολόγησης των δημοσίων υπαλλήλων, η οποία στο εξής θα γίνεται ηλεκτρονικά. Το είχαμε ανακοινώσει, είχαμε ενημερώσει ειδικά τις υπηρεσίες και με εγκύκλιο ότι η αξιολόγηση θα γίνεται ηλεκτρονικά και θα γίνεται βασισμένη στον ίδιο νόμο, δηλαδή με κανόνες αξιοκρατίας, διαφάνειας, χωρίς ποσοστώσεις και χωρίς τιμωρητική διάθεση.

Όπως αντιλαμβάνεστε, είναι αδιανόητο στην ψηφιακή εποχή που διανύουμε, το δημόσιο να κινείται με αναχρονιστικές διαδικασίες, αλλαγές χαρτιών, φόρμες έγχαρτες κ.λπ., πολλά πρωτόκολλα, τα οποία δημιουργούν πολύ μεγάλο διοικητικό βάρος. Επομένως τα εργαλεία προσφέρονται, η ψηφιακή εποχή είναι εδώ, με σκοπό τελικά να αλλάξει και τις διαδικασίες στο εσωτερικό της διοίκησης και βεβαίως ο μεγάλος στόχος είναι η αλλαγή της σχέσης μεταξύ δημοσίου και Ελλήνων πολιτών.

Με αυτόν τον τρόπο, λοιπόν, θα εξοικονομήσουμε εργατοώρες, χρήματα, βεβαίως θα εκσυγχρονίσουμε τη διοικητική πρακτική, αλλά και θα μειώσουμε μια βαριά γραφειοκρατική διαδικασία. Η πλατφόρμα αυτή της κινητικότητας είναι έτοιμη, για να μπει σε λειτουργία σε λίγες μέρες.

Με την παρούσα τροπολογία θεσμοθετείται όλη η διαδικασία της αξιολόγησης και έρχονται οι αναγκαίες επικαιροποιήσεις στον νόμο, προκειμένου όπου λέει «χαρτί» να το καταργεί και να περνάει στην ηλεκτρονική φόρμα. Αφορά το σύνολο των υπόχρεων, δηλαδή αξιολογητές και αξιολογούμενους, σε μια περίμετρο περίπου διακοσίων τριάντα χιλιάδων δημοσίων υπαλλήλων.

Αυτή η ειδική πλατφόρμα θα δίνει στις διευθύνσεις προσωπικού αλλά και στον κάθε ένα υπάλληλο ξεχωριστά δικαίωμα πρόσβασης ως πιστοποιημένου χρήστη, ώστε να μπορεί ο κάθε υπάλληλος να συμπληρώνει και τη φόρμα του αξιολογούμενου, αλλά και τη φόρμα του αξιολογητή Α΄ και Β΄ αντίστοιχα. Αυτόματα θα υποβάλλει τις εκθέσεις αυτο-αξιολόγησης και αξιολόγησης στο σύστημα, το οποίο θα τις προωθεί στον επόμενο κρίκο της αλυσίδας. Η διαδικασία και εκσυγχρονίζεται και αυτοματοποιείται, ώστε τελικά να είναι αδιάβλητη, εκτός όλων των άλλων.

Αυτή η πλατφόρμα –γιατί νομίζω ότι έχει μια σημασία να το πούμε και να το ακούσετε- είναι ένα μοντέλο διαλειτουργικότητας των συστημάτων του δημοσίου, διότι αυτή η πλατφόρμα εντάσσεται και αξιοποιεί το σύστημα απογραφής και το Μητρώο Ανθρώπινου Δυναμικού του ελληνικού δημοσίου. Έτσι με πολύ μικρό κόστος αλλά με πολύ μεγάλο κόπο εκ μέρους των υπηρεσιών αυτό έγινε σήμερα πραγματικότητα.

Ξέρετε κι εσείς ότι, το μεγαλύτερο ζήτημα στα συστήματα του δημοσίου είναι ψηφιακά συστήματα τα οποία δεν επικοινωνούν. Τα καινούργια συστήματα που στήνουμε, «πατάνε» σε όλα όσα έχουμε και επικοινωνούν απολύτως μεταξύ τους και έτσι αξιοποιούν και το περιεχόμενο της κάθε πλατφόρμας.

Η ηλεκτρονική αξιολόγηση, λοιπόν, είναι μια καινοτόμα δράση. Είναι εχέγγυο της διαφάνειας και συμβάλλει ουσιαστικά στον εκσυγχρονισμό της δημόσιας διοίκησης.

Στη συνέχεια θα δοθούν επεξηγήσεις με διευκρινιστική εγκύκλιο, προκειμένου να προετοιμαστεί όλος ο δημόσιος τομέας, διότι χρειάζεται μια ενημέρωση, μια προετοιμασία. Σήμερα δημοσιεύτηκε και μια προπαρασκευαστική εγκύκλιος, που ακριβώς αρχίζει και εισάγει σε αυτό το καινούργιο σύστημα και το ανθρώπινο δυναμικό του δημόσιου τομέα.

Μόλις δοκιμαστεί το σύστημα και ενημερωθούν οι δημόσιοι υπάλληλοι, το σύστημα αυτό αυτομάτως θα μπει σε λειτουργία, πράγμα το οποίο εκτιμούμε ότι θα γίνει σε κάποιες ημέρες από σήμερα. Έτσι, λοιπόν, είμαστε στην ευχάριστη θέση, να θεσμοθετήσουμε σήμερα αυτό το καινούργιο ηλεκτρονικό εργαλείο. Φαντάζομαι ότι θα έχει τη σύμφωνη γνώμη όλων σας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Υπουργέ.

Τον λόγο έχει ο ειδικός αγορητής της Ένωσης Κεντρώων κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δέχομαι για χάρη της συζήτησης, πως το να είναι κανείς αισιόδοξος είτε εκ φύσεως είτε κατόπιν συνειδητής επιλογής, είναι κατά κανόνα θετικό και είναι καλό πράγμα.

Κατανοώ, επίσης, τη σημασία που έχει για τη σταθερότητα της εκάστοτε κυβέρνησης, να προβάλλει με κάθε τρόπο την αισιοδοξία της αυτή, ώστε να μην ανησυχούν οι πολίτες, να κάνουν υπομονή, αλλά κυρίως να μη διαμαρτύρονται.

Η προβολή κυβερνητικής αισιοδοξίας εξυπηρετεί και έναν άλλον πιο σημαντικό σκοπό, πείθει για την ύπαρξη σχεδίου. Αν παρουσιαστεί, αγαπητοί συνάδελφοι, απαισιόδοξος ο Πρωθυπουργός της χώρας, τότε αυτό σημαίνει, πως είτε δεν έχει εμπιστοσύνη στο σχέδιο που εφαρμόζει η Κυβέρνησή του είτε πως αυτό δεν λειτουργεί, δεν αποδίδει τα αναμενόμενα, αυτά που θα έπρεπε, είτε -ακόμα χειρότερα- πως δεν υπάρχει καν σχέδιο, πως δεν υπάρχει στρατηγικός σχεδιασμός.

Ποιος θα ήθελε να ακούσει τον Πρωθυπουργό μιας χώρας να του λέει: «Κοίταξε να δεις, τα πράγματα είναι μαύρα και θα γίνουν ακόμα πιο μαύρα στο μέλλον»; Ποιος θα στήριζε μια απαισιόδοξη κυβέρνηση; Την απάντηση, αγαπητοί συνάδελφοι, την ξέρουμε όλοι μας μέσα σε αυτή την Αίθουσα. Κανείς δεν θα στήριζε μια τέτοια κυβέρνηση.

Αν δεχτούμε, λοιπόν, ως αληθινά αυτά τα συμπεράσματα, τότε καταλαβαίνουμε το γιατί δεν έχει άλλη επιλογή όχι μόνον αυτή η Κυβέρνηση, η σημερινή Κυβέρνηση, αλλά και καμμία κυβέρνηση πουθενά στον κόσμο, από το να προβάλει μονίμως την εικόνα, πως όχι μόνο υπάρχει σχέδιο και φαίνεται φως στην άκρη του τούνελ, αλλά και πως είναι θέμα χρόνου να φτάσουμε ως εκεί.

Χρειάζεται μόνο λίγη υπομονή να κάνουμε. Χρειάζεται λίγο περισσότερη προσπάθεια από τους πολίτες και τίποτα άλλο πέραν από αυτό. Η αισιοδοξία, λοιπόν, είναι απαραίτητο στοιχείο για κάθε κυβερνητικό αφήγημα, όπως αντίστοιχα και μάλιστα για τους ίδιους λόγους η απαισιοδοξία είναι απαραίτητη για την αντιπολίτευση.

Ποιος πολίτης που είναι απογοητευμένος από την κυβέρνησή του, θα επέλεγε να στηρίξει μια αισιόδοξη αντιπολίτευση; Μπορεί να βγαίνει ένας αρχηγός της αξιωματικής αντιπολίτευσης και να λέει πως όλα πάνε καλά σε αυτή τη χώρα και μην ανησυχείτε για τίποτα; Ποιος θα το πίστευε; Εδώ, μάλιστα, στη χώρα μας εάν συνέβαινε αυτό το πράγμα, τότε πολλοί θα το εκλάμβαναν ως οιωνό, για να πάρουν τελικά την απόφαση να μεταναστεύσουν μαζί με τους υπόλοιπους.

Κυρίες και κύριοι συνάδελφοι, η ανάγκη να φαίνεστε οι μεν της Κυβέρνησης αισιόδοξοι και οι δε απαισιόδοξοι, εξηγεί αντιστοίχως και τα αφηγήματα του ενός περί καθαρής εξόδου και του άλλου περί καταστροφής της χώρας. Δεν εξηγεί, όμως, το γιατί έχουμε φτάσει όλοι στο σημείο, να υπάρχει αυτή η ανάγκη.

Ο λόγος που η σταθερότητα της Κυβέρνησης και η αναποτελεσματικότητα στην επιχειρηματολογία της Αντιπολίτευσης κρίνονται αποκλειστικά πια σε επικοινωνιακό επίπεδο είναι ένας. Δεν υπάρχει σχέδιο για να κριθούν πάνω σε αυτό. Δεν μπορεί να εφαρμόσει ούτε ο ένας ούτε ο άλλος το δικό του σχέδιο.

Είστε όλοι υποχρεωμένοι, να εφαρμόσετε το σχέδιο που διακόσιοι πενήντα Βουλευτές υπερψήφισαν τον Αύγουστο του 2015. Άρα ελληνικό σχέδιο δεν υπάρχει, γι’ αυτό το κρατάτε μυστικό και οι μεν και οι δε.

Η Κυβέρνηση μαθαίνουμε πως αποκάλυψε το δικό της σήμερα σχέδιο στους βιομήχανους. Σε εμάς πότε θα το αποκαλύψει στους πολίτες; Μήπως και αυτοί δεν έχουν δικαίωμα, δεν τους αφορά αυτό το σχέδιο; Μήπως δεν τους συμπεριλαμβάνει;

Από την άλλη πλευρά η Αξιωματική Αντιπολίτευση, από ό,τι φαίνεται, μόνο στο εξωτερικό νιώθει αρκετά ασφαλής για να μιλάει για τις προτάσεις της. Γιατί άραγε δεν τα λέτε και αυτά στο εσωτερικό της χώρας; Σε όλες αυτές τις ερωτήσεις η απάντηση είναι ίδια. Δεν υπάρχει ελληνικό σχέδιο, υπάρχει μόνο το μνημόνιο και οι εκατοντάδες νόμοι που ήρθαν για να μείνουν. Στην Ελλάδα μετράμε ήδη χρόνια και θα μετράμε μέχρι το 2099.

Κυρίες και κύριοι συνάδελφοι, οι Έλληνες δεν ενδιαφέρονται για αισιόδοξα αφηγήματα ή για απαισιόδοξα θρίλερ. Οι Έλληνες απαιτούν πραγματισμό, ρεαλισμό, απαιτούν υπευθυνότητα, απαιτούν ειλικρίνεια. Περιμένουν να ακούσουν, με ποιο τρόπο θα έρθει επιτέλους η περίφημη ανάπτυξη και ξέρουν πως για να έρθει πρώτα αυτή η ανάπτυξη, πρέπει να αποκατασταθεί η εμπιστοσύνη, η εμπιστοσύνη των αγορών στην ελληνική οικονομία, η εμπιστοσύνη των δανειστών στο ελληνικό κράτος, η εμπιστοσύνη της Ευρώπης προς την Ελλάδα.

Γνωρίζουν, επίσης, πως για να γίνουν όλα αυτά, θα πρέπει πρώτα να αποκατασταθεί η εμπιστοσύνη των Ελλήνων απέναντι στους εκλεγμένους εκπροσώπους τους. Και πώς θα έχουν εμπιστοσύνη οι Έλληνες πολίτες στους εκπροσώπους τους, με τον λαϊκισμό του ΣΥΡΙΖΑ να στήνει φιέστες, καλώντας καθημερινά τους πολίτες να μην πληρώνουν τους λογαριασμούς του ρεύματος, αδιαφορώντας για το κακό που θα ερχόταν; Σήμερα οι απλήρωτοι λογαριασμοί έχουν φτάσει κοντά στα 3 δισεκατομμύρια και λόγω της επί τριών χρόνων αδυναμίας πληρωμών.

Από το 2015 που έγιναν Κυβέρνηση, βλέπουμε σταδιακά τους αρμοδίους να απαξιώνουν, να συρρικνώνουν -«αποεπένδυση» το έχουν βαφτίσει- ολοένα και περισσότερο το μέγεθος της ΔΕΗ, προφασιζόμενοι τις οδηγίες της Ευρωπαϊκής Ένωσης, ενώ το κάνουν αυτό με το χειρότερο δυνατό τρόπο για την επιχείρηση αλλά και σε βάρος της εθνικής ενεργειακής πολιτικής.

Ακόμα και αυτή την εποχή των μνημονίων, των απαγορεύσεων και των στερήσεων βρέθηκε τρόπος -το κατορθώσαμε και αυτό- και το 2016 μπήκαν κάποια άτομα μέσα, πεντακόσια σαράντα έξι άτομα μόνιμο προσωπικό στη ΔΕΗ.

Από την άλλη ήδη, από τη Μεταπολίτευση και μετά, η ΔΕΗ ήταν στο στόχαστρο τόσο της Νέας Δημοκρατίας όσο και του ΠΑΣΟΚ, που τοποθετούσαν κομματικές αλλά άσχετες διοικήσεις, διόριζαν ρουσφετολογικά χιλιάδες οπαδούς τους και ουσιαστικά άφηναν τους διάφορους συνδικαλιστές τους να συνδιοικούν ανενόχλητοι. Ποτέ κανένας Υπουργός των δύο αυτών κομμάτων δεν είδε τη ΔΕΗ ως το σημαντικότερο αναπτυξιακό μοχλό της χώρας αλλά απλά ως ένα μαγαζί βολέματος ημετέρων.

Το τέλος της εύκολης και δωρεάν πρόσβασης στον λιγνίτη πλησίαζε, αλλά το μόνο που κατάφεραν τότε, ήταν να καταστήσουν τη ΔΕΗ το χειρότερο μολυντή της Ευρώπης. Όταν δε αποφασίστηκε το πρώην ΕΕΤΗΔΕ και νυν ΕΝΦΙΑ να εισπράττεται μέσω της ΔΕΗ, τότε το χτύπημα ήταν καθοριστικό.

Οι ευθύνες είναι δεδομένες και τεράστιες και για τα τρία μεγαλύτερα κόμματα και σίγουρα είναι πάρα πολύ αργά για τα κροκοδείλια δάκρυα. Εντύπωση προκαλεί, το ότι τόσο η Κυβέρνηση όσο και η διοίκηση της ΔΕΗ σφυρίζουν αδιάφορα μπροστά στα δύο πιο σοβαρά θέματα προβλήματα που αντιμετωπίζει σήμερα η επιχείρηση, δηλαδή των 3 δισεκατομμυρίων ευρώ απλήρωτων λογαριασμών, αλλά και την αδυναμία αποπληρωμής των δανείων που η ίδια η ΔΕΗ έχει πάρει.

Όσο για το προβλεπόμενο στο άρθρο 4 πρόγραμμα εθελούσιας εξόδου των υπαλλήλων της ΔΕΗ, δεν παρέχεται καμμία απολύτως πληροφορία ούτε η εταιρεία έχει ανακοινώσει κάτι συγκεκριμένο για τους όρους της ή για το σύνολο των εκατομμυρίων που απαιτούνται, οπότε εύλογα ο κάθε καλόπιστος μπορεί να φαντάζεται όποια νούμερα θέλει. Αν μας ρωτήσετε γιατί εμείς δεν συμφωνούμε, αφού είμαστε το κατ’ εξοχήν κόμμα υπέρ της συναίνεσης, απλώς θα σας απαντήσουμε ότι η Ένωση Κεντρώων είναι υπέρ της συναίνεσης προκειμένου να σωθεί η χώρα και όχι υπέρ της συναίνεσης για να διαλυθεί μια ώρα νωρίτερα.

Δεδομένων των μεγάλων δυσκολιών και της υψηλής ανεργίας στις συγκεκριμένες περιοχές πρέπει να διασφαλιστούν σαφώς οι θέσεις εργασίας. Όμως όσοι εργαζόμενοι δεν καλύψουν θέσεις των δύο νέων εταιρειών, γιατί ουσιαστικά θα ψηφιστεί αύριο αυτό το νομοσχέδιο, θα πρέπει ή να παραμείνουν στη ΔΕΗ κατόπιν σχετικής μελέτης που θα προσδιορίζει συγκεκριμένα τις πραγματικές ανάγκες της περιορισμένης πλέον ΔΕΗ ή θα πρέπει να εφαρμοστούν γι’ αυτούς τα προβλεπόμενα για την κινητικότητα χωρίς υπεργενναιόδωρα προγράμματα εθελούσιας εξόδου, με χρήματα που δεν ξέρουμε από πού θα βρεθούν. Επομένως πρέπει να είμαστε πάρα πολύ προσεκτικοί σε θέματα εθελούσιας εξόδου.

Η Ένωση Κεντρώων εδώ και χρόνια επιμένει, να λέει ότι μία από τις προϋποθέσεις για να αποκτήσουμε σύγχρονο κράτος, είναι η άμεση εφαρμογή αξιόπιστου προγράμματος, αξιολόγησης των διοικούντων, των υψηλόβαθμων στελεχών, ακόμα και των εργαζομένων στον δημόσιο και ευρύτερο δημόσιο τομέα και προφανώς και θα έπρεπε να έχει γίνει και αυτό προ πολλού για τη ΔΕΗ.

Κυρίες και κύριοι συνάδελφοι, ξεπουλάμε σήμερα ό,τι καλύτερο έχει η ΔΕΗ. Αυτή είναι η πραγματικότητα και μάλιστα το κάνουμε με τρόπο, που δεν διασφαλίζεται το δημόσιο συμφέρον, το κάνουμε πρόχειρα, το κάνουμε άτσαλα, το κάνουμε χωρίς σχέδιο, το κάνουμε, γιατί ενδεχομένως το ψηφίσατε όλοι μαζί τον Αύγουστο του 2015.

Δεν υπάρχει κάτι άλλο να πούμε στους Έλληνες πολίτες επί του δήθεν νομοσχεδίου που συζητάμε. Δεν είναι νομοσχέδιο αυτό. Είναι ξεπούλημα. Και ακριβώς γι’ αυτό σήμερα αυξάνεται η απόσταση, που θα πρέπει να διανύσουμε ως Έλληνες για να επιστρέψει η ανάπτυξη. Άλλο ένα βαρίδι προστίθεται σήμερα στην οικονομία μας με ευθύνη όλων των ελληνικών κυβερνήσεων και αντιπολιτεύσεων των τελευταίων τριάντα χρόνων.

Κυρίες και κύριοι συνάδελφοι, μία ερώτηση μένει να απαντηθεί, μια ερώτηση που πρέπει να απαντηθεί σήμερα από την Κυβέρνηση. Εδώ μέσα όλα τα άλλα έχουν ειπωθεί και στην καθημερινότητα και στις επιτροπές και σήμερα και αύριο.

Κυρίες και κύριοι συνάδελφοι του ΣΥΡΙΖΑ, υπερψηφίζετε αυτό το ξεπούλημα επειδή εκβιάζεστε ή επειδή είναι καλό κατά την άποψή σας για τη χώρα;

Σήμερα αυτοί που ψηφίζετε το κάνετε με το πιστόλι στον κρόταφο ή το κάνετε επειδή το θέλετε; Σε αυτό να μας απαντήσετε. Όλα τα υπόλοιπα τα ξέρουμε.

Η Ένωση Κεντρώων θα καταψηφίσει το νομοσχέδιο, θα καταψηφίσει και όλα του τα άρθρα και θα τοποθετηθούμε και στη δευτερολογία μας, καθόσον ο χρόνος δεν μας έφτασε σήμερα, για να μιλήσουμε για τα υπόλοιπα άρθρα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από το Ποτάμι κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, περίπου εξήντα πέντε χρόνια μετά την ίδρυση της ΔΕΗ έρχεται στη Βουλή νόμος, που προβλέπει την ιδιωτικοποίηση ή, καλύτερα, την εκποίηση των «φιλέτων» της ΔΕΗ, των πιο παραγωγικών μονάδων των λιγνιτικών πεδίων, ενός πλούτου που είναι εξαιρετικά δύσκολο κανείς να κοστολογήσει.

Ο νόμος προωθείται μέσα από διαδικασίες εξπρές, που φανερώνουν πρόθεση, να αποκρυβεί ένα μεγάλο, εθνικής σημασίας θέμα από τον λαό και το σύνολο των Βουλευτών. Αποτελεί έγκλημα οικονομικό και εθνικό η εκποίηση και τελικώς η διάλυση της ΔΕΗ. Συμφωνείτε, κύριε Σταθάκη;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Για πότε μιλάτε; Να σας πω.

**ΓΕΩΡΓΙΟΣ ΑΜΥΡΑΣ:** Μιλάω γι’ αυτά που έλεγε ο κ. Τσίπρας, μόλις πριν από τρία χρόνια, για τη ΔΕΗ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Συμφωνώ απολύτως. Θα σας πω και στην ομιλία μου.

**ΓΕΩΡΓΙΟΣ ΑΜΥΡΑΣ:** Συμφωνείτε απολύτως.

Για άλλη μια φορά, λοιπόν, να ενημερώσουμε τους «αετονύχηδες» επενδυτές, όπως τους χαρακτηρίζατε εσείς, ο κ. Τσίπρας δηλαδή, τους νέους «μαυραγορίτες» της σύγχρονης εποχής, αγαπητέ κύριε Σταθάκη, να μην κάνουν σχέδια μακρινά. Είναι ο κ. Σταθάκης εδώ που δεν θα τους επιτρέψει να αλώσουν τη ΔΕΗ, τον δημόσιο πλούτο! «Τις εθνικής, στρατηγικής σημασίας επιχειρήσεις θα τις πάρουμε πίσω, θα τις αποδώσουμε στον ελληνικό λαό, γιατί εκεί ανήκουν». Αυτά έλεγε ο κ. Τσίπρας, μόλις πριν από τρία χρόνια.

Ο δε κ. Σπίρτζης, Πρόεδρος του ΤΕΕ, του Τεχνικού Επιμελητηρίου, έλεγε: «Υποθηκεύεται η παραγωγική ανασυγκρότηση της χώρας. Εγκαθίσταται μία ιδιότυπη ολιγαρχία».

Και θα ήθελα να μάθω από τους αγαπητούς Υπουργούς της Κυβέρνησης ΣΥΡΙΖΑ - ΑΝΕΛ ποιοι είναι αυτοί οι «μαυραγορίτες», «αετονύχηδες» της ολιγαρχίας που θα καρπωθούν τη ΔΕΗ, σύμφωνα με αυτά που οι ίδιοι λέγατε πριν από τρία χρόνια και σήμερα κάνετε ακριβώς τα αντίθετα.

Θα καταθέσω και μερικά πρωτοσέλιδα της εφημερίδας «Αυγή». «Πουλάνε τη ΔΕΗ με το κομμάτι. Δεν θα αναγνωρίσουμε το ξεπούλημα». Αυτό ήταν στις 11 Μαρτίου 2014. Τον Ιούλιο του 2014 η εφημερίδα έγραφε στο πρωτοσέλιδό της: «Κίνημα για τη ΔΕΗ. Τείχος στα κυβερνητικά σχέδια για ξεπούλημα της «μικρής» ΔΕΗ».

«Σβήνουν τα φώτα στο Μαξίμου», έλεγε η επίσημη εφημερίδα του ΣΥΡΙΖΑ σε άλλο πρωτοσέλιδό της.

Όπως καταλαβαίνετε, κύριε Σταθάκη, η Κυβέρνησή σας είναι όμηρος του αρχείου και όμηρος της λογικής, της πραγματικότητας, της ζωής. Αυτά που κατηγορούσατε ως εθνικό ξεπούλημα μέχρι πριν από τρία χρόνια, σήμερα τα φέρνετε με δικό σας νόμο. Και ο εισηγητής σας λέει: «Το κάνουμε όχι γιατί το θέλουμε, αλλά γιατί πιεζόμαστε από την Ευρώπη». Πού είναι η εθνική, η περήφανη διαπραγμάτευσή σας; Πουθενά δεν μπορείτε να πείτε «όχι»;

Το σχέδιο νόμου που συζητάμε τώρα έρχεται με διαδικασίες κατεπείγοντος, χωρίς να προηγηθεί διαβούλευση. Είναι ακαθόριστο το τίμημα, είναι άγνωστοι οι επενδυτές για την εκποίηση των κοιτασμάτων του λιγνίτη χωρίς κοστολόγηση. Ήμουν, θα έλεγα, συνεπής στην άποψή μου ότι θα έπρεπε να έχουμε στοιχεία κοστολόγησης. Δεν ξέρει η ΔΕΗ τι πουλάει, πώς κοστολογούνται οι μονάδες της; Και έχουμε εκποίηση λιγνιτικών μονάδων σε δυσμενή συγκυρία για τα ορυκτά καύσιμα.

Δυστυχώς, κυρίες και κύριοι συνάδελφοι, αυτό το σχέδιο νόμου για τη ΔΕΗ δεν είναι σχέδιο. Η συγκεκριμένη πώληση δεν εντάσσεται σε καμμία ευρύτερη στρατηγική συνολικής διαχείρισης και σταδιακής απεξάρτησης από τον λιγνίτη. Μία χώρα που βρίθει από αέρα, από κύμα, από ήλιο, από γεωθερμία, είναι ακόμα προσκολλημένη στο άρμα του λιγνίτη, λες και είμαστε στο 1830 στην άγρια Δύση!

Η πώληση των λιγνιτικών μονάδων δεν είναι λύση στο πρόβλημά μας. Συνιστά μία ακόμα αναβολή στα επείγοντα προβλήματα της ΔΕΗ και είναι ένα μέσον κι όχι ο σκοπός η πώληση των λιγνιτικών μονάδων, καθώς η ΔΕΗ έχει να διαχειριστεί τρεις θεμελιώδεις στόχους:

Πρώτον, τη μείωση του μεριδίου αγοράς της στον εμπορικό τομέα, προκειμένου να μετασχηματιστεί η αγορά ενέργειας σύμφωνα με τα ευρωπαϊκά πρότυπα.

Τη σταδιακή απεξάρτηση από την παραγωγή λιγνίτη, που εγώ δεν την βλέπω, δυστυχώς, πουθενά.

Από το 2015 που γίνατε Κυβέρνηση και που εξελέγην εγώ Βουλευτής, σας τονίζω την ανάγκη του εθνικού ενεργειακού σχεδιασμού άμεσα, με πρωτοπόρους, πρωταθλητές, στην πρώτη σειρά των προτεραιοτήτων μας τις ανανεώσιμες πηγές ενέργειας.

Η χρηματοοικονομική εξυγίανση της ΔΕΗ και η χρηματοδότηση των επενδύσεων, που θα στήριζαν αυτήν την αλλαγή του ενεργειακού μείγματος της ΔΕΗ είναι ο τρίτος βασικός στόχος.

Αυτούς τους στόχους τους προσεγγίζει αυτό το σχέδιο νόμου; Όχι, κατά την άποψή μου. Ενώ δείχνει να ταυτίζεται ή να συντάσσεται με τις ευρωπαϊκές οδηγίες, η ΔΕΗ θα χάσει και άλλο πολύτιμο χρόνο, όπως συνέβη -και σας το είπα στις επιτροπές- με τον μηχανισμό των ΝΟΜΕ. Πρόκειται για μπαλώματα, χωρίς πλάνο και χωρίς στρατηγική.

Σας είχα και πει και στην επιτροπή ότι το σχέδιο για τη «μικρή» ΔΕΗ έλυνε το πρόβλημα της μείωσης των μεριδίων αγοράς της ΔΕΗ αποτελεσματικά. Δεν το βελτιώσατε εσείς ως Κυβέρνηση, δεν το αλλάξατε, δεν το αντικαταστήσατε με κάτι καλύτερο. Πήγατε στον μηχανισμό των ΝΟΜΕ και αυτός ο μηχανισμός, ως γνωστόν, εστέφθη από απόλυτη αποτυχία. Ζημίωσε οικονομικά τη ΔΕΗ και δεν συνέβαλε καθόλου στη μείωση των μεριδίων της ΔΕΗ, στην εμπορία.

Η καθυστέρηση, όμως, πώλησης των μονάδων αυτών μετά από τέσσερα χρόνια, σημαίνει ότι όλες οι λιγνιτικές μονάδες της ΔΕΗ έχασαν μεγάλο μέρος της αξίας τους. Το τίμημα για πώληση των μονάδων σήμερα είναι πολύ χαμηλότερο. Δεν είναι, κύριε Σταθάκη; Περιμένω να ακούσουμε τους αριθμούς.

Σήμερα έχουμε πολύ λιγότερα διαθέσιμα κεφάλαια απ’ ό,τι πριν από τέσσερα χρόνια για τη χρησμοδότηση νέων επενδύσεων μέσω της πώλησης των λιγνιτικών μονάδων, που τότε εσείς διώχνατε και δεν θέλατε ούτε να ακούσετε -σας διάβασα πρωτοσέλιδα και τις δηλώσεις του Πρωθυπουργού- και τώρα έρχεστε ασθμαίνοντας, με καθυστέρηση χρόνου, με χαμηλότερο διαθέσιμο κεφάλαιο από τους επενδυτές, διότι υπάρχει και το πρόβλημα της αύξησης του κόστους των ρύπων και έτσι δυστυχώς η ΔΕΗ βρίσκεται με την πλάτη στον τοίχο.

Η ΔΕΗ είναι σίγουρο ότι θα αναγκαστεί να πάρει σκληρά, επώδυνα μέτρα για την αναδιάρθρωσή της τα επόμενα χρόνια. Εγώ αυτό το θεωρώ δεδομένο και όσο το καθυστερεί, τόσο χειρότερα θα είναι και τα μέτρα σε βάρος κυρίως του καταναλωτή της ηλεκτρικής ενέργειας.

Εμείς στο Ποτάμι έχουμε πέντε προτάσεις, ένα σχέδιο πέντε σημείων.

Πρώτον, ήμασταν υπέρ -και παραμένουμε- της δημιουργίας μιας μικρής, νέας ΔΕΗ ή δύο μικρών νέων ΔΕΗ και του ανοίγματος της αγοράς και προσέλκυσης νέων επενδυτών συνολικά ως πακέτο, όχι με μεμονωμένες πωλήσεις μονάδων που δεν είναι ελκυστικές για τους επενδυτές. Στην ουσία είναι μια εκποίηση, γιατί κάποιος επενδυτής θα πάρει τη Μεγαλόπολη για πέντε χρόνια να τη δουλέψει ρηχά και με ό,τι αρπάξει και μετά από πέντε χρόνια βλέπουμε τι γίνεται.

Το δεύτερο σημείο της πρότασης του Ποταμιού είναι ότι χρειαζόμαστε στρατηγικό επενδυτή με ρόλο στη διοίκηση της ΔΕΗ. Έναν στρατηγικό εταίρο να έχει τεχνογνωσία, να έχει όραμα, να έχει σχέδιο, να έχει πάνω από όλα τα κεφάλαια, έτσι ώστε να αναλάβει το μάνατζμεντ και να αποκλειστεί ο κυβερνητικός παρεμβατισμός. Το μοντέλο του ΟΤΕ είναι πάρα πολύ πετυχημένο, κυρίες και κύριοι συνάδελφοι, και όχι του ΟΣΕ βεβαίως.

Το τρίτο σημείο που το Ποτάμι θέλει να καταθέσει ως πρόταση σε αυτή τη συνεδρίαση της Ολομέλειας είναι η εργασιακή ειρήνη και η εξασφάλιση θέσεων εργασίας με δέσμευση του επενδυτή για διατήρηση του συνόλου του προσωπικού όχι για έξι χρόνια, όπως λέει το σχέδιο νόμου σας. Διότι μετά τα έξι χρόνια τι θα γίνει; Από ποια δεξαμενή εργαζομένων θα αντλήσει ο ιδιώτης το εργατικό δυναμικό; Θα έπρεπε τουλάχιστον να υπάρχουν ρήτρες εντοπιότητας, ένα 60% προς 40%. Το 60% να είναι άνθρωποι ντόπιοι που να δουλεύουν στις μονάδες και στα ορυχεία και βεβαίως μπορούν να δοθούν και άλλα κίνητρα εθελουσίας εξόδου ή απορρόφησης σε άλλες θέσεις εργασίας με κινητικότητα.

Τέταρτο σημείο είναι η βελτίωση της εισπραξιμότητας. Εμείς ως Ποτάμι προτείνουμε να αφαιρεθούν από τους λογαριασμούς της ΔΕΗ οι χρεώσεις υπέρ τρίτων, ΕΡΤ, δημοτικά τέλη, φόροι κ.λπ..

Οι λογαριασμοί είναι φουσκωμένοι κυρίως από αυτά. Εάν πάρεις έναν λογαριασμό της ΔΕΗ θα δεις ότι πληρώνεις, ας πούμε, 30 ευρώ για ρεύμα και άλλα 40 ευρώ για τέλη, υπέρ τρίτων, χρεώσεις και το ένα και το άλλο. Έχει γίνει ο λογαριασμός της ΔΕΗ το ραβασάκι του τρόμου!

**ΗΛΙΑΣ ΚΑΜΑΤΕΡΟΣ:** Ποιοι τα έβαλαν αυτά;

**ΓΕΩΡΓΙΟΣ ΑΜΥΡΑΣ:** Να τα βγάλετε, λοιπόν.

Εμείς σας προτείνουμε να τα βγάλατε, διότι έτσι είναι δύσκολο να πληρωθούν από τον καταναλωτή, φουσκώνουν τα ληξιπρόθεσμα, φουσκώνουν οι οφειλές σε βάρος και του ίδιου του καταναλωτή βεβαίως, αλλά και της οικονομικής σταθερότητας της ΔΕΗ.

Και βεβαίως ήταν καταστροφική, αγαπητέ κύριε συνάδελφε, η ρητορεία του ΣΥΡΙΖΑ, το «δεν πληρώνω, δεν πληρώνω». Τα θυμόσαστε αυτά.

Τελευταίο σημείο της πρότασης του Ποταμιού είναι: μοντέλο «COSMOTE» για τη ΔΕΗ για τις ανανεώσιμες, τουλάχιστον, και ενεργειακές υπηρεσίες. Το μέλλον της ενέργειας βρίσκεται στις ανανεώσιμες πηγές ενέργειας. Μόλις την προηγούμενη εβδομάδα η Πορτογαλία ανακοίνωσε ότι 100%, το σύνολο των ενεργειακών της αναγκών το κάλυψε από ΑΠΕ. Αναφέρω την Πορτογαλία γιατί είμαστε περίπου ομοειδή μεγέθη οικονομικά και κοινωνικά.

Η ΔΕΗ πρέπει να προετοιμαστεί για τη μεταλιγνιτική εποχή. Πρέπει η ΔΕΗ ανανεώσιμες να προχωρήσει και να διεκδικήσει καλύτερο μερίδιο αγοράς και πιο ισχυρή παρουσία, να μετασχηματιστεί η ΔΕΗ ανανεώσιμες επιχειρησιακά στα πρότυπα της «COSMOTE», επιτρέποντας στο δημόσιο εκμετάλλευση πολλών ευκαιριών στον τομέα των ΑΠΕ, απαλλαγμένη από αγκυλώσεις και βαρίδια.

Κυρίες και κύριοι συνάδελφοι, όπως θα καταλάβατε, ο αγαπητός κύριος Σταθάκης θα μείνει μόνος του να ψηφίσει αυτό το νομοσχέδιο με τους ΑΝΕΛ. Λυπάμαι που εμείς δεν θα σας δώσουμε αυτήν την ψήφο, διότι δεν την αξίζει αυτό το νομοσχέδιο, είναι κακό νομοσχέδιο. Κι εμείς έχουμε αποδείξει πολλές φορές ότι είμαστε καλόπιστοι και στην ψήφο μας και στην κριτική μας.

Άρα, αγαπητέ κύριε Σταθάκη, σας καλώ, για μια τελευταία φορά, να δείξετε ότι εννοούσατε αυτά που λέγατε μέχρι πριν από τρία χρόνια, να αποσύρετε το νομοσχέδιο και να πορευθείτε με τα λόγια της αντιπολίτευσης του ΣΥΡΙΖΑ και όχι της μεταλλαγμένης κυβερνητικής πλειοψηφίας των ΣΥΡΙΖΑΝΕΛ.

Ευχαριστώ πολύ.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα πρωτοσέλιδα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αμυρά.

Τον λόγο έχει ο Υπουργός Περιβάλλοντος και Ενέργειας κ. Σταθάκης και θα ακολουθήσει ο κατάλογος των εγγεγραμμένων ομιλητών.

Ορίστε, έχετε τον λόγο, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Απ’ ό,τι ακούσατε από τη Νέα Δημοκρατία και την Αντιπολίτευση, η ΔΕΗ καταστρέφεται!

Να διαβάσω μερικούς τίτλους: «Με 44% αύξηση τρέχει η ΔΕΗ το 2018 στο χρηματιστήριο». Κρατήστε το 44%. «Οι ξένοι επενδυτές ποντάρουν σε ΕΛΠΕ, ΔΕΗ και ΑΔΜΗΕ για το 2018». «Άνοδος 1,37% του χρηματιστηρίου με ώθηση από ΔΕΗ», και ούτω καθεξής.

Τι μας κατηγόρησε η Αντιπολίτευση; Ότι η ΔΕΗ έχασε 60% της αξίας της από το 2015; Να υπενθυμίσω, λοιπόν, για να μη σας διαβάσω τα στατιστικά, ότι το δεύτερο εξάμηνο του 2014 έχασε τον μεγάλο όγκο της αξίας, έχασε και το 2015, σταθεροποιήθηκε στη συνέχεια και, αν διάβασα σωστά τους τίτλους, το 2018 μέχρι στιγμής η τιμή της μετοχής της ΔΕΗ έχει αυξηθεί 63%. Είναι η τρίτη καλύτερη απόδοση στον δείκτη των είκοσι πέντε εταιρειών του χρηματιστηρίου.

Και για να επιβεβαιώσω το πόσο καλά σκέφτονται οι αγορές τη ΔΕΗ, σε αντίθεση με εσάς, το κόστος δανεισμού της ΔΕΗ έπεσε κάτω από το 4% και η ΔΕΗ εξαγόρασε τις προηγούμενες εβδομάδες 150 εκατομμύρια από το ομολογιακό δάνειο των 500 εκατομμυρίων, προκειμένου να το απομειώσει και να το επιμηκύνει. Αυτή είναι η εικόνα της ΔΕΗ, σε σχέση με αυτά που λέει η Νέα Δημοκρατία.

Αλλά θα επιμείνω λίγο στο ιστορικό, μιας και μας προκάλεσε για τα μεγάλα ψέματα και ο Εκπρόσωπος του Ποταμιού, για να αναφέρω μερικά ιστορικά δεδομένα τα οποία μάλλον θα επιτρέψουν η συζήτησή μας να γίνεται σε ρεαλιστική βάση.

Το πρόβλημα της ΔΕΗ και του μονοπωλίου της ΔΕΗ στους λιγνίτες χρονολογείται ακριβώς δέκα χρόνια πριν. Τι έκαναν οι προηγούμενες κυβερνήσεις; Την άνοιξη του 2012, πριν από τις εκλογές του 2012, η τότε Κυβέρνηση -δεν θυμάμαι ποια ήταν, πάντως ο ΣΥΡΙΖΑ δεν ήταν σίγουρα πριν από τις εκλογές του 2012, ήταν άλλη κυβέρνηση-…

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Το 2012 είναι ιστορική χρονιά. Η κυβέρνηση πριν ή μετά τις εκλογές;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ναι, πριν από τις εκλογές είπα, την άνοιξη του 2012, ήμουν σαφής.

Η τότε κυβέρνηση επέλεξε ως λύση την πώληση της μονάδας στην Μελίτη, της μιας από τις δύο στη Μεγαλόπολη και, επιπλέον, των δύο στο Αμύνταιο, μαζί με τη μίσθωση της παραγωγής από το εργοστάσιο της Καρδιάς. Αυτό λέγεται εν μέρει μια παραλλαγή τωνΝΟΜΕ.

Λίγο αργότερα, όταν η ΔΕΗ κέρδισε μια από τις δικαστικές μάχες, εξέλιπε ο λόγος να προχωρήσει αυτή η πώληση.

Θυμίστε μου ποια ήταν η προεκλογική δέσμευση για το μνημόνιο, της κυβέρνησης Σαμαρά - Βενιζέλου, γενικά για το μνημόνιο, που εφαρμόσατε ή για τη ΔΕΗ ποια ήταν η προεκλογική σας δέσμευση.

Η κυβέρνηση, λοιπόν, που τηρούσε τις προεκλογικές δεσμεύσεις, εφάρμοσε δύο μνημόνια! Οι κυβερνήσεις που δεν εκλέχτηκαν ποτέ με βάση το μνημόνιο, με το Ζάππειο έκαναν διακηρύξεις, αυτές οι κυβερνήσεις, λοιπόν, -θα έρθω και σε εμάς, στο τι κάναμε κατ’ αναλογίαν- η κυβέρνηση Σαμαρά - Βενιζέλου, παρά τα όσα έλεγε η Νέα Δημοκρατία πριν από τις εκλογές του 2012 -το υπογραμμίζω αυτό και καλώ τη Νέα Δημοκρατία να μας θυμίσει τι έλεγε- επέμεινε να ψηφίσει τον νόμο της «μικρής» ΔΕΗ, που προέβλεπε -κρατηθείτε!- οριζόντια ιδιωτικοποίηση του 30% της ΔΕΗ: φυσικό αέριο, νερό -περισσότερο νερό από το 30%-, λιγνίτες και πελάτες. Επίσης, προέβλεπε την πλήρη ιδιωτικοποίηση του ΑΔΜΗΕ, προέβλεπε την πώληση του 17% άμεσα, προκειμένου να απομειωθεί η παρουσία του δημοσίου στη ΔΕΗ.

Η πολιτική της «μικρής» ΔΕΗ ήταν ένα πακέτο μέτρων το οποίο προέβλεπε καμμία ΔΕΗ! Δεν έμενε καμμία ΔΕΗ, έμενε μια δημόσια συμμετοχή σε μια εταιρεία ενέργειας με 34%. Αυτό ήταν το σχέδιο της Νέας Δημοκρατίας. Η «μικρή» ΔΕΗ της Νέας Δημοκρατίας είναι ένα πλήρες σχέδιο όπου δεν μένει καμμία ΔΕΗ. Ο ΑΔΜΗΕ ιδιωτικοποιείται, πωλείται το 30% αμέσως και πωλείται και το 17% της ΔΕΗ λίγο αργότερα. Αυτό ήταν το σχέδιο, το οποίο κατήγγειλε ο ΣΥΡΙΖΑ σε τόσο υψηλούς τόνους και το οποίο λυπάμαι που έρχεστε να το υπερασπιστείτε τόσα χρόνια μετά.

Η Κυβέρνησή μας κατήργησε αυτό το σχέδιο ευθέως. Και επειδή ακούω με δέος τα περί ψεύδους και άλλα τέτοιου είδους, θέλω να πω ότι είχαμε την καλή πολιτική σκέψη, όταν η Κυβέρνησή μας προχώρησε στη συμφωνία με τους δανειστές για το 2015 - 2018, να το θέσει στην κρίση του λαού.

**ΓΕΩΡΓΙΟΣ ΑΜΥΡΑΣ:** Αφού πρώτα το ψήφισε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Επαναλαμβάνω ότι…

**ΓΕΩΡΓΙΟΣ ΑΜΥΡΑΣ:** …τον Αύγουστο το ψήφισε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Τον Αύγουστο του 2015, που η Κυβέρνηση -με συγχωρείτε-…

**ΓΕΩΡΓΙΟΣ ΑΜΥΡΑΣ:** Πρώτα έγινε νόμος και μετά ζητήσατε…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Με συγχωρείτε, θα καταλαγιάσετε το πάθος σας προς αυτό.

**ΓΕΩΡΓΙΟΣ ΑΜΥΡΑΣ:** Όχι, εγώ δεν έχω πάθος.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η Κυβέρνηση εκλέχθηκε τον Γενάρη με συγκεκριμένο πρόγραμμα. Έδωσε μια μάχη έξι μήνες, έκανε αυτά που έκανε και υπέγραψε μια συμφωνία τον Αύγουστο. Και πάει και λέει «παιδιά, αυτή είναι η συμφωνία, αυτό το πρόγραμμα θα εφαρμόσουμε το 2015 - 2018 για οποιουσδήποτε λόγους -μπορεί να συμφωνεί ή να διαφωνεί κάποιος-, επιλέξτε Κυβέρνηση». Και επέλεξε Κυβέρνηση. Όταν έρχεται λοιπόν σήμερα κάποιος και λέει έχετε ψεύδος, τι ψεύδος έχουμε; Πού είναι το ψεύδος; Στο ότι πήραμε μια συμφωνία, -καλή, κακή, μέτρια;- τη θέσαμε στην κρίση των πολιτών και μας επανεξέλεξαν; Είπαμε εμείς κάτι άλλο;

Και πάμε τώρα στα δεδομένα για τον τομέα της ενέργειας και της ΔΕΗ.

Η νέα Κυβέρνηση ακύρωσε τη «μικρή» ΔΕΗ και, για την ακρίβεια, δεν είχε ποτέ διαπραγματευτεί την πώληση καμμίας μονάδας. Δεν υπάρχει στον πρώτο κύκλο των αξιολογήσεων πώληση μονάδων ΔΕΗ.

Αυτό που έκανε η Κυβέρνηση, για το οποίο μπορείτε να κάνετε κριτική, είναι ότι αντικατέστησε, έχοντας αποδεχτεί την ανάγκη, η ΔΕΗ που παράγει το 50% της ενέργειας της χώρας, αλλά έχει 90% στη λιανική αγορά. Δηλαδή τι κάνει η ΔΕΗ σήμερα; Αγοράζει ό,τι ενέργεια παράγεται στην Ελλάδα από τους άλλους, προκειμένου να καλύψει τη λιανική αγορά, που έχει δεσπόζουσα θέση.

Η Κυβέρνηση αναγνώρισε ότι αυτή η δεσπόζουσα θέση στη λιανική αγορά θα μειωθεί αναγκαστικά, λόγω ευρωπαϊκών κανονισμών και επέλεξε, αντί την πώληση μονάδων ή οτιδήποτε άλλο μέσο, την πολιτική των ΝΟΜΕ. Το να προσφέρει δηλαδή η ΔΕΗ ένα μέρος της παραγωγής της σε ανταγωνιστές, προκειμένου να αποκτήσουν θέση στη λιανική αγορά.

Αυτή η πολιτική λέτε ότι είναι επιζήμια για τη ΔΕΗ. Ας πάρουμε τις τιμές. Αυτές ορίστηκαν με αφετηρία το μεταβλητό κόστος της ΔΕΗ, τα 32 ευρώ η κιλοβατώρα. Οι τελευταίες αγοραπωλησίες ΝΟΜΕ είναι στα 42-43 ευρώ. Επαναλαμβάνω: το μεταβλητό κόστος είναι 32 ευρώ. Δεν είναι, λοιπόν, και τόσο επιζήμια, τόσο καταστροφική. Άρα, επιλέξαμε έναν τρόπο λειτουργίας, ο οποίος δεν «βάζει μέσα» τη ΔΕΗ, όπως ισχυρίζεστε. Αυτά είναι τα οικονομικά δεδομένα.

Από την άλλη πλευρά, είναι μία πολιτική, η οποία απαντούσε στο ερώτημα αυτού, του οποίου καταργήσαμε. Δεν πουλήσαμε καμμία μονάδα της ΔΕΗ. Η απόφαση του Ευρωπαϊκού Δικαστηρίου είναι ένα δεδομένο. Έγινε στα τέλη του 2016, δεν αφορά το μνημόνιο, το λέμε για πολλοστή φορά. Η απόφαση του Ευρωπαϊκού Δικαστηρίου είναι οριστική και αμετάκλητη και αυτή εγκαινίασε το θέμα, που δεχθήκαμε να ανοίξουμε με την Κομισιόν, όχι με τους θεσμούς, προκειμένου να βρεθεί μία λύση, η οποία θα αφαιρέσει την καταδίκη της χώρας για το συγκεκριμένο θέμα. Και εκεί είμαστε.

Ακούω με δέος όλα αυτά που λέτε, για τα υδροηλεκτρικά. Διαπραγματευόμαστε απ’ ό,τι φαίνεται, γιατί αλλιώς τα υδροηλεκτρικά θα ήταν μέσα.

**ΓΕΩΡΓΙΟΣ ΑΜΥΡΑΣ:** Οσονούπω, φοβάμαι.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Διαρρηγνύει τα ιμάτιά του ο κ. Σκρέκας. Λέει: κάποτε θα έρθουν τα υδροηλεκτρικά. Βαθύς πόθος! Μήπως είπε κάποιος υπάλληλος της τρόικα προχθές κάτι, ένα τεχνικό κλιμάκιο μας καλεί να αποφανθούμε κ.ο.κ..

Εμείς μείναμε αυστηρά περιορισμένοι εντός του δεδομένου αυτής της απόφασης και της ανάγκης να προχωρήσουμε, με έναν πολύ συγκεκριμένο τρόπο και να εφαρμόσουμε και να αρθεί, όπως και άρθηκε τρεις μέρες πριν από το νομοσχέδιό μας, η καταδίκη της χώρας.

Πάμε τώρα να δούμε αυτό το σχέδιο, που μόλις είπαμε, το οποίο, να επαναλάβω για πολλοστή φορά, ότι περιλαμβάνει μόλις το 10% του παραγωγικού δυναμικού της ΔΕΗ. Το 22% της λιγνιτικής παραγωγής σήμερα με μία προβολή -όταν φύγουν οι παλιές μονάδες κ.ο.κ.- θα φτάσει στο 40% μεσοσταθμικά το 2025.

Πρώτη κριτική: Η ΔΕΗ «πουλάει τα ασημικά» της. Τόσο ανεπαρκή παρουσίαση των τριών μονάδων προς πώληση από τον κ. Σκρέκα, δεν έχω ξανακούσει. Ποιες είναι οι τρεις καλές μονάδες; Η Μεγαλόπολη 3! Σε ποιον να το πεις και να το πιστέψει! Η Μεγαλόπολη 3, η οποία τελειώνει το 2025 έχει, ως γνωστόν, τη χαμηλότερη απόδοση, όχι την καλύτερη. Άρα, σίγουρα δεν μπορείς να πεις ότι είναι το «διαμάντι» το οποίο πωλείται. Η Μεγαλόπολη 4 είναι καλή μονάδα. Τέλος.

Πάμε στη Μελίτη. Η Μελίτη έχει χαμηλή απόδοση, για έναν πολύ απλό λόγο. Καλή μονάδα, μέτρια απόδοση, λόγω του κοιτάσματος. Όταν μπει η Βεύη, τότε η απόδοση της μονάδας θα βελτιωθεί. Άρα, η ιδέα ότι δίνουμε τα τρία «διαμάντια» της ΔΕΗ πολύ απέχει από την πραγματικότητα. Η ΔΕΗ επαναλαμβάνω, διατηρεί τον ακέραιο πυρήνα της, που είναι οι πέντε μονάδες του Αγίου Δημητρίου.

Να απαντήσω και στο συγκεκριμένο θέμα, γιατί μας είπε ο κ. Σκρέκας ότι θα μείνει χωρίς καμμία μονάδα η ΔΕΗ: η ΔΕΗ έχει αναβαθμίσει την Μονάδα 5 πλήρως. Έχει κάνει ξηρά αποθείωση στις τέσσερις μονάδες και προβλέπει την υγρή εκ περιτροπής, πρώτα στην 3 και 4 και μετά στην 1 και 2. Πουθενά σε αυτό το μεσοδιάστημα δεν μένει η ΔΕΗ χωρίς τον ισχυρό πυλώνα της, που είναι οι μονάδες του Αγίου Δημητρίου.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Πάμε στο θέμα του νόμου με τη Μεγαλόπολη. Το είπαμε τριάντα φορές, επανήλθε ο κ. Σκρέκας και απορώ πραγματικά. Εσείς φτιάξατε μια μονάδα στη Μεγαλόπολη, επί δικών σας διοικήσεων, μια συγκεκριμένη χρονική στιγμή. Ταυτόχρονα, ανοίγουμε το σχέδιο του ΑΔΜΗΕ και λέει ότι η ολοκλήρωση της Πελοποννήσου θα γίνει το 2020. Τι σχέση έχει η παρούσα Κυβέρνηση; Είμαστε τέσσερα χρόνια Κυβέρνηση και έχουμε ένα σχέδιο, το οποίο λέει ότι άνοιξε μια μονάδα τότε, που δεν μπορεί να λειτουργήσει, διότι το 2020 θα μπορέσει να λειτουργήσει πλήρως. Ο μόνος τρόπος να λειτουργήσει πλήρως είναι να σταματήσουν οι λιγνιτικές της Μεγαλόπολης.

**ΙΩΑΝΝΗΣ ΜΑΝΙΑΤΗΣ:** Πού το βρήκατε το 2020; Σε ποιο έγγραφο;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι το σχέδιο του ΑΔΜΗΕ απολύτως. Όσο θέλετε μπορούμε να το συζητήσουμε.

**ΙΩΑΝΝΗΣ ΜΑΝΙΑΤΗΣ:** Θα μάθετε ότι ήταν τέλος του 2016.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Όσο θέλετε, το συζητάμε. Να σας φέρω όλα τα στοιχεία από τον ΑΔΜΗΕ. Αυτό που έκανε η Κυβέρνηση είναι ένα πράγμα: Το 2020 έγινε 2019 και το έργο θα ολοκληρωθεί σε έναν χρόνο από σήμερα, η Mονάδα δηλαδή της Μεγαλόπολης, η οποία, επαναλαμβάνω, εξαιτίας αυτού του προβλήματος είναι ακόμα σε δοκιμαστική λειτουργία, δεν είναι σε άδεια πλήρους λειτουργίας, θα γίνει το δεύτερο εξάμηνο του 2019, μιας και το έργο ολοκληρώνεται ακριβώς σ’ έναν χρόνο από σήμερα. Άρα, τα κροκοδείλια δάκρυα περί εύνοιας στον ιδιώτη έναντι της ΔΕΗ έχουν διάρκεια δώδεκα μήνες. Κάντε λίγη υπομονή. Νομίζω ότι αυτό είναι και το περίφημο θέμα της Μεγαλόπολης.

Το 2020, εξάλλου, αυτές οι μονάδες στο σύνολό τους θα τροφοδοτούν φυσικά και την Κρήτη, όταν ολοκληρωθεί η διασύνδεση της Πελοποννήσου με την Κρήτη. Ο διαγωνισμός μόλις προκηρύχθηκε.

Πάμε τώρα στα περίφημα δάνεια και στην καταστροφή της εταιρείας από τα δύο προβλήματα που δημιούργησε ο ΣΥΡΙΖΑ: Πρώτον, το «δεν πληρώνω». Όλοι θεωρούν ότι ξαφνικά αυξήθηκαν τα χρέη προς τη ΔΕΗ από 1 δισεκατομμύριο σε 2,5 δισεκατομμύρια, εξαιτίας του μαζικού κινήματος «δεν πληρώνω». Ωραία, ας τα δούμε και ας τα αναλύσουμε όλα αυτά. Δεύτερον, είναι ο υπερδανεισμός της εταιρείας, στον οποίο θα σταθώ, διότι δεν μπορώ να αποφύγω να ανατρέξω στο παρελθόν.

Η ΔΕΗ είναι μια υπερδανεισμένη εταιρεία. Γιατί; Πότε αυξήθηκαν αυτά τα δάνεια και γιατί; Όλοι οι αναλυτές εντοπίζουν δυο χρονιές: το 2008 και το 2011. Έκρηξη των χρεών της ΔΕΗ, επαναλαμβάνω, το 2008 και το 2011. Περίπου 1,5 δισεκατομμύριο αυξήθηκαν τα δάνεια της ΔΕΗ αυτές τις δυο χρονιές, 850 εκατομμύρια τη μια χρονιά και 600 εκατομμύρια την άλλη χρονιά. Άρα, κάποιο πρόβλημα υπάρχει.

Όταν αναλύσει κανείς λίγο καλύτερα, θα δει ότι τα προβλήματα της ΔΕΗ όλη εκείνη την περίοδο και στη «φούσκα» και μετά, στα πρόθυρα της κρίσης, επιλύονται μέσω του δανεισμού και επιλύονται μέσω ενός κακού δανεισμού. Γι’ αυτό ξαφνικά, το 2012, το 2013, οι καταπληκτικές κυβερνήσεις που είχαμε τότε, καθώς «έσκαγαν» τα δάνεια της ΔΕΗ, προσπαθούσαν να επιλύσουν το πρόβλημα με βραχυχρόνια ομολογιακά δάνεια τριετίας -το υπογραμμίζω αυτό, τριετίας- της τάξης των 500 εκατομμυρίων ευρώ έκαστο. Άρα, καθώς έχουμε μια έκρηξη δανεισμού, προβλημάτων, κακών επιλογών, κακοδιαχείρισης, κακών επιλογών επενδύσεων, αντιμετώπισης των προβλημάτων μέσω δανεισμού, έχουμε μια ΔΕΗ η οποία ξαφνικά απ’ αυτές τις υπερχρεώσεις του 2008 και του 2011 προσπαθεί το 2012, το 2013 και το 2014 να τα αντιμετωπίσει με δάνεια των 500 εκατομμυρίων, τριετίας.

Αυτό είναι το πρόβλημα της ΔΕΗ. Σήμερα εμείς γι’ αυτό το πρόβλημα της ΔΕΗ, σε σχέση με τον υπερδανεισμό της και τον βραχυχρόνιο τρόπο αντιμετώπισής του, ακούμε ότι έρχεται η Κυβέρνηση να λέει ότι καταστρέφεται η ΔΕΗ, γιατί «σκάνε» τα πεντακοσάρια. Ναι, «σκάνε». Τα αντιμετωπίσαμε, όμως, διότι μόλις πριν, σας είπα ότι η ΔΕΗ επαναγόρασε 150 από το πεντακοσάρι, που «σκάει» φέτος και ο τρόπος με τον οποίο το αντιμετωπίσαμε ακούμε ότι ήταν μια ακόμα καταστροφική επιλογή της Κυβέρνησής μας, για να δημιουργήσουμε ρευστότητα στη ΔΕΗ.

Φέτος, το 2017, στη διάρκεια ενός χρόνου, η ΔΕΗ εισέπραξε 1,2 δισεκατομμύρια ευρώ. Η προέλευση αυτών ήταν η εξής: Τα 380 εκατομμύρια ευρώ ήταν από την ιδιωτικοποίηση του ΑΔΜΗΕ με τον στρατηγικό επενδυτή, τα 460 εκατομμύρια ευρώ από την αποπληρωμή των ΥΚΩ των δικών σας χρόνων -καθόλου ευκαταφρόνητο- και τα υπόλοιπα από την επιλογή του δημοσίου να υπογράψει μακροχρόνιο συμβόλαιο με τη ΔΕΗ, με εκπτώσεις και να προκαταβάλει ένα μέρος αυτού του μακρόχρονου συμβολαίου με τη ΔΕΗ. Αυτό δημιούργησε μία τρομερή ρευστότητα στη ΔΕΗ, που της επέτρεψε να αντιμετωπίσει και τα δάνεια, αναδιαρθρώνοντάς αυτά που σκάνε τώρα και το 2019…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας έχω αφήσει έξι λεπτά επιπλέον. Πρέπει στα είκοσι λεπτά να κλείσετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ωραία. Κλείνει, λοιπόν, και το πρόβλημα των δανειακών υποχρεώσεων.

Εάν κάποιος αναλύσει την αύξηση των 2,5 δισεκατομμυρίων ευρώ, το 1/3 προέρχεται από δραστηριότητες, που έκλεισαν μέσα στη μεγάλη ύφεση του 25%, για το άλλο 1/3 υπάρχουν κοινωνικές δυσκολίες και το 1/3 ακόμα περιλαμβάνει στρατηγικούς κακοπληρωτές.

Εν κατακλείδι, η ιδέα ότι η ΔΕΗ καταστρέφεται, παρά τις διαδοχικές κραυγές, δεν επιβεβαιώνεται. Σας είπα τα καταλυτικά στοιχεία του 2018. Εσείς αποφασίζετε εάν οι προβλέψεις της Νέας Δημοκρατίας για την καταστροφή της ΔΕΗ είναι τόσο καλές. Μην την πάρετε για χρηματοοικονομικό σύμβουλο. Ακολουθήστε καλύτερα τους συμβούλους του Χρηματιστηρίου. Κάτι ξέρουν καλύτερα από τη Νέα Δημοκρατία, όταν αυξάνουν την τιμή της ΔΕΗ κατά 64% από την αρχή του χρόνου.

Εμπιστευτείτε ότι είναι ένα πρόγραμμα, το οποίο φέρνουμε, που κάνει σήμερα τρία βασικά πράγματα: Πρώτον, υποχρεωτικά συμβαδίζει με την απόφαση του Ευρωπαϊκού Δικαστηρίου και αποδεσμεύει την χώρα από την καταδίκη της. Δεύτερον, έχει μια διάφανη διαδικασία για τις λιγνιτικές μονάδες και τον διαγωνισμό, τον οποίο θα κάνει η ΔΕΗ. Τρίτον, έχει ισχυρά εργασιακά δικαιώματα, τα οποία κατοχυρώνονται στο νομοσχέδιο.

Αν μου δώσετε δύο λεπτά, θα πω και για τις νομοτεχνικές βελτιώσεις και τις τροπολογίες, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, τα έχετε τα δύο λεπτά. Απλώς να ξέρετε ότι, όταν οι Υπουργοί εισηγείστε επείγοντα νομοσχέδια, ο χρόνος είναι περιορισμένος, όχι μόνο για τους Βουλευτές, αλλά και για τους Υπουργούς και πρέπει να το τηρείτε αυτό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Έχετε απόλυτο δίκιο.

**ΠΡΟΕΔΡΕΥΩΝ (Νικήτας Κακλαμάνης):** Όμως, επειδή έχουμε μία σχετική άνεση χρόνου απόψε, πείτε και για τις τροπολογίες και να κλείσετε με αυτό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ωραία. Κατ’ αρχάς, θα καταθέσω τις νομοτεχνικές βελτιώσεις.

Τα βασικότερα σημεία, στα οποία θα σταθώ, είναι η ενσωμάτωση της τηλεθέρμανσης, ως δέσμευση για τους νέους ιδιοκτήτες. Στην παράγραφο 2 του άρθρου 2 του σχεδίου νόμου, μετά τη λέξη «υποχρέωση», προστίθεται η φράση «συμπεριλαμβανομένων των υποχρεώσεων τροφοδοσίας πόλεων και οικισμών με θερμική ενέργεια για λειτουργία των τηλεθερμάνσεων».

Δεύτερον, στο πρώτο εδάφιο της παραγράφου 1 του άρθρου 4 του σχεδίου νόμου μετά τις λέξεις «ΔΕΗ Α.Ε.» προστίθεται η φράση «όπως οι ισχύουσες συλλογικές συμβάσεις εργασίας».

Αμέσως μετά προστίθεται εδάφιο ως εξής: «Εφόσον δεν ορίζεται διαφορετικά στον παρόντα νόμο, ισχύουν ως προς την απόσχιση των κλάδων και τη μεταφορά των εργαζομένων οι όροι του π.δ.178/2002 (Α΄ 162), σε σχέση με τη διατήρηση των δικαιωμάτων των εργαζομένων, σε περίπτωση μεταβίβασης επιχειρήσεων, εγκαταστάσεων ή τμημάτων εγκαταστάσεων ή επιχειρήσεων».

Η τρίτη σημαντική αλλαγή αφορά το λιγνιτόσημο, τον τοπικό φόρο που πληρώνει η λιγνιτική παραγωγή. Στο πρώτο εδάφιο της παραγράφου 1 του άρθρου 7 οι λέξεις «1,20 ευρώ» αντικαθίστανται από τις λέξεις «1,40 ευρώ».

(Χειροκροτήματα από την πτέρυγα του ΣΥΡΙΖΑ)

Υπενθυμίζω ότι αυτές οι προτάσεις είναι στο ίδιο πνεύμα με αυτές που τέθηκαν από πολλούς φορείς, από τις Περιφέρειες, από Βουλευτές και προέκυψαν από όλη αυτή τη συζήτηση. Νομίζω ότι αυτές είναι οι βασικές αλλαγές ουσίας.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛ)

(ΝΑ ΜΠΟΥΝ ΟΙ ΣΕΛ. 95,96)

(ΑΛΛΑΓΗ ΣΕΛ)

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα αναφερθώ σε δύο ακόμη τροπολογίες. Τη μία την κάνω αποδεκτή. Προέρχεται από τον κ. Μπαλωμενάκη και αφορά…

**ΠΡΟΕΔΡΕΥΩΝ (Νικήτας Κακλαμάνης):** Να πείτε τον γενικό και τον ειδικό αριθμό, όχι τα ονόματα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η τροπολογία με γενικό αριθμό 1562 και ειδικό 186 προέρχεται από τον κ. Μπαλωμενάκη και την κ. Βαγιωνάκη και αφορά τη δυνατότητα ευρύτερων μετακινήσεων των θυγατρικών εταιρειών προς τη μητρική ΔΕΗ Α.Ε. προς κάλυψη υπηρεσιακών αναγκών.

Υπάρχει και μια τροποποίηση, τροπολογία του δικού μας Υπουργείου και αφορά κατ’ ουσία τον ΕΛΑΠΕ, τον μηχανισμό, με τον οποίο πληρώνονται οι ανανεώσιμες πηγές ενέργειας. Η τροπολογία λέει το εξής: Για το 2018 θα έχουμε πλεόνασμα σε αυτόν τον λογαριασμό. Όπως ξέρετε, αυτός ο λογαριασμός τροφοδοτείται από τους καταναλωτές -αυτούς δεν τους αγγίζουμε- και από το τέλος των παραγωγών ενέργειας. Μετά από μεγάλη προσπάθεια που κάναμε αυτά τα χρόνια, το τέλος για τους παραγωγούς ενέργειας θα έχει πλεόνασμα. Το βάλαμε σε μια εποχή, που ήταν ελλειμματικός ο ΕΛΑΠΕ και τώρα πια έγινε πλεονασματικός.

Άρα, για το 2018, με το πλεόνασμα του ΕΛΑΠΕ το οποίο θα εμφανιστεί, θα μειωθεί κατ’ αναλογία το τέλος των παραγωγών, εξαιρώντας ένα σημαντικό ποσό, περίπου 70 εκατομμύρια ευρώ, τα οποία θα μείνουν ως ταμείο ασφαλείας. Άρα, το επιπλέον ποσό, πέρα από τα 70 εκατομμύρια, θα οδηγήσει σε απομείωση του τέλους παραγωγών. Υπολογίζουμε ότι αυτό θα είναι γύρω στα 100 εκατομμύρια ή κάτι παραπάνω. Ωφελημένη θα είναι η ΔΕΗ κατά 70% και 30% οι άλλοι παραγωγοί ενέργειας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής: Τον λόγο θα λάβει τώρα ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας. Μετά θα δώσω τον λόγο στην Υφυπουργό κ. Παπανάτσιου, για να υποστηρίξει μια δική της τροπολογία.

Θέλω να σας ενημερώσω ότι ο κ. Ξυδάκης, ο κ. Μανιάτης, ο κ. Παναγιώταρος, ο κ. Καραθανασόπουλος και ο κ. Παπαχριστόπουλος έχουν ζητήσει να μιλήσουν αύριο, ως Κοινοβουλευτικοί Εκπρόσωποι. Μετά θα μπούμε στον κατάλογο των ομιλητών. Θα αναγνώσω τους τέσσερις πρώτους για να ειδοποιηθούν, αν και είναι κάποιοι εδώ: Είναι η κ. Μεγαλοοικονόμου, από τη Ένωση Κεντρώων, ο κ. Αντωνιάδης από τη Νέα Δημοκρατία, ο κ. Καρράς από τη Δημοκρατική Συμπαράταξη, ο κ. Γερμενής από τη Χρυσή Αυγή και ο κ. Μπαλωμενάκης από τον ΣΥΡΙΖΑ. Αυτή είναι η μία πεντάδα συναδέλφων.

**ΓΕΩΡΓΙΟΣ ΚΑΣΑΠΙΔΗΣ:** Μέχρι τι ώρα θα πάει σήμερα η συνεδρίαση;

**ΠΡΟΕΔΡΕΥΩΝ (Νικήτας Κακλαμάνης):** Επειδή αρκετοί συνάδελφοι έχουν ζητήσει να μιλήσουν αύριο, νομίζω ότι θα ολοκληρώσουμε απόψε γύρω στις 22.30΄.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, επειδή παίζει και η Λίβερπουλ, να το κάνουμε 22.00΄, αν μου επιτρέπετε;

**ΠΡΟΕΔΡΕΥΩΝ (Νικήτας Κακλαμάνης):** Ας φθάσουμε στις 22.00΄ και θα δούμε τι γίνεται. Εκδηλώσατε και τα ολυμπιακά σας φρονήματα.

**ΝΙΚΟΛΑΟΣ ΔΕΝΔΙΑΣ:** Όχι, απέχετε της βλασφημίας…

**ΠΡΟΕΔΡΕΥΩΝ (Νικήτας Κακλαμάνης):** Α, γιατί είναι νωρίτερα ο Ολυμπιακός.

Εντάξει, κύριε Δένδια, αφού το πήρατε ως βλασφημία.

Ορίστε, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κυρίες και κύριοι συνάδελφοι, είναι πάντα ιδιαίτερα ευχάριστο –και το έχω ξαναπεί- να ακούει κανείς τον Υπουργό κ. Σταθάκη σε αυτήν την Αίθουσα. Βέβαια, σήμερα ο κ. Σταθάκης διέβη τα εσκαμμένα και προχώρησε ακόμα πιο πέρα. Λίγο πολύ διατύπωσε έναν μείζονα ισχυρισμό, επί τη βάσει του οποίου η Κυβέρνηση ΣΥΡΙΖΑ - ΑΝΕΛ υπήρξε μια Κυβέρνηση συνεπής απέναντι στις δεσμεύσεις της στον ελληνικό λαό. Αυτό ήταν το κύριο επιχείρημα του Υπουργού.

Μάλιστα, μας είπε ως απόδειξη του ισχυρισμού του ότι η Κυβέρνηση, μετά το πρώτο εξάμηνο, το οποίο εμμέσως αναγνώρισε ότι είχε στοιχεία καταστροφής, το 2015 επανήλθε στον ελληνικό λαό και ζήτησε την έγκρισή του και τα περαιτέρω. Ο ελληνικός λαός ενέκρινε και η Κυβέρνηση είναι νομιμοποιημένη επί τη βάσει της δεύτερης λαϊκής εντολής του φθινοπώρου του 2015. Αυτό μας είπε ο κύριος Υπουργός.

Λίγο πολύ, δηλαδή, αυτή η Κυβέρνηση είναι μια κυβέρνηση η οποία λέει την αλήθεια στην κοινωνία, εξηγείται ευθέως και πράττει σύμφωνα με τις δεσμεύσεις απέναντι στην κοινωνία. Κύριε Υπουργέ, αυτό είπατε.

Οφείλω να σας πω ότι ούτε ο χειρότερος εχθρός αυτής της Κυβέρνησης δεν την «κατηγόρησε» για φιλαλήθεια. Ούτε ο χειρότερος εχθρός αυτής της Κυβέρνησης δεν την «κατηγόρησε» για συνέπεια. Έχουν βέβαια υπάρξει πάρα πολλοί που δικαιολόγησαν την πλήρη ασυνέπειά της, λόγω απειρίας. Ο Πρωθυπουργός ο ίδιος αναγνώρισε ότι δεν ανέμενε αυτά που βρήκε. Τώρα, το ότι η Κυβέρνηση είναι συνεπής οφείλω να πω ότι είναι ένας καινοφανής ισχυρισμός, λαμπρός κατά την καθαρότητά του. Προσκρούει βέβαια στο μικρό εμπόδιο, αυτό που λέμε πραγματικότητα.

Διότι για να είμαστε συνεννοημένοι, για να καταλάβω δηλαδή, ο ν.4472/2017, ο γνωστός αποκαλούμενος από εμάς ως τέταρτο μνημόνιο, είναι, κύριε Υπουργέ, μέσα στο πλαίσιο της εντολής που πήρατε από τον ελληνικό λαό το φθινόπωρο του 2015;

Ο ν.4387/2016, ο νόμος Κατρούγκαλου, ο «σφαγιασμός» των συντάξεων, είναι μέσα στο πλαίσιο της κατανόησής σας από την ελληνική κοινωνία κατά την προεκλογική εκστρατεία του 2015; Δηλαδή, δεν με υπηρετεί η μνήμη μου καλά που δεν θυμάμαι τον Πρωθυπουργό, αλλά έρχεστε εσείς να μας πείτε ότι βεβαίως ο Πρωθυπουργός εξελέγη το 2015 λέγοντας: «Θα περικόψουμε συντάξεις»; Βεβαίως ο Πρωθυπουργός επανεξελέγη τον Σεπτέμβρη του 2015 λέγοντας: «Θα αυξήσουμε δραματικά τους φορολογικούς συντελεστές»; Εξελέγη λέγοντας: «Θα υπογράψουμε ένα τέταρτο μνημόνιο»; Εξελέγη λέγοντας: «Θα υποθηκεύσουμε την περιουσία σας, Έλληνες, για ενενήντα εννιά χρόνια»; Αυτά είπε ο κ. Τσίπρας, ενθουσιάστηκε ο λαός, του ξανάδωσε την εντολή και βεβαίως σήμερα τα πραγματοποιεί. Αυτό μας λέτε;

Νομίζω ότι εν πάση περιπτώσει, κυρίες και κύριοι συνάδελφοι, και ο κοινοβουλευτικός λόγος οφείλει να έχει κάποια όρια, κάπου να τερματίζει, κάπου να έχει μια αντιστοίχιση με την πραγματικότητα, διότι αλλιώς καθίσταται και απολύτως κενός περιεχομένου.

Και σας παρακαλώ πάρα πολύ να επανέλθουμε στη λογική, να συζητήσουμε τα σφάλματά σας, να συζητήσουμε, αν θέλετε -να μην σας πω τα ψεύδη- τις ανακρίβειες που είπατε, αλλά μη μας υποχρεώνετε τώρα να απαντήσουμε στον ισχυρισμό σας ότι είπατε την αλήθεια το 2015 και είσαστε μια νομιμοποιημένη Κυβέρνηση.

Και εν πάση περιπτώσει, επειδή δεν είναι δυνατόν όλοι οι Έλληνες να έχουν χάσει το μυαλό τους, εάν είσαστε μια τόσο συνεπής Κυβέρνηση στις προεκλογικές σας εξαγγελίες του φθινοπώρου του 2015, γιατί έχετε χάσει το μισό της εκλογικής σας δύναμης σε κάθε μέτρηση;

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Το φαντάζεστε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ξέρετε κάτι που δεν ξέρουμε εμείς;

**ΝΙΚΟΛΑΟΣ ΔΕΝΔΙΑΣ:** Βλέπω, ελπίζετε να το επανακτήσετε τώρα.

Αλλά ο κ. Σταθάκης έχει μια χαριτωμένη χροιά στη χρήση των αριθμών. Σας δείχνω εδώ, κύριοι συνάδελφοι, και φαντάζομαι το βλέπετε, το γράφημα της μετοχής της ΔΕΗ –το κατέβασα τώρα από το ίντερνετ- την τελευταία πενταετία. Αυτό το γράφημα του ολέθρου το παρουσίασε ο Υπουργός περίπου ως μια ανοδική πορεία, ωσάν αυτή η μετοχή να έσπαγε κάθε όριο προς τα πάνω και πραγματικά έξω από το Χρηματιστήριο Αξιών Αθηνών να γίνεται σκοτωμός ποιος θα την πρωτο-αγοράσει. Αυτό μας είπε.

Πήρε, λέει, η μετοχή, 44% φέτος, blue chip, αγνοώντας να μας πει βεβαίως ότι μπορεί να πήρε ό,τι και να πήρε, αλλά είναι τόσο κατακρημνισμένη που το 44%, το 84%, το 184%, στερείται αντικειμενικά σημασίας, διότι του ασήμαντου η αύξηση κατά 300% παραμένει ασήμαντη. Αυτά για τον κύριο Υπουργό δεν έχουν καμμία σημασία. Δεν είναι μαθηματικά. Είναι αδιάφορα.

Και πρέπει να σας πω ότι μου έκανε φοβερή εντύπωση. Εγώ περίμενα ειλικρινά εδώ, είσαστε τριάμισι χρόνια Κυβέρνηση και καλώς ή κακώς, σας αρέσει ή δεν σας αρέσει -πιθανότατα δεν σας αρέσει-, οδεύετε προς την έξοδο. Εν πάση περιπτώσει, λοιπόν, όπως το λουλούδι λίγο πριν πέσει αφήνει ευωδιές, ανθίζει, είναι ώριμο, κι εσείς περίμενα σήμερα φέρνοντας αυτό το νομοθέτημα στην πραγματικότητα, όχι απλώς να μας φέρετε ένα νομοθέτημα το οποίο βασίζεται σε μια συμφωνία σας με την Ευρωπαϊκή Επιτροπή το 2018, αλλά κυρίως να μας αναπτύξετε αυτό που φαντάζομαι ότι κάθε κυβέρνηση στη ωρίμανσή της οφείλει να έχει: έναν συνολικό σχεδιασμό για τα ενεργειακά της χώρας.

Να μας πείτε, εν πάση περιπτώσει, ανεξαρτήτως αν ο λαός θα το εγκρίνει –δεν θα το εγκρίνει- στην επόμενη εκλογική μάχη, εσείς πώς βλέπετε το ενεργειακό μέλλον της χώρας. Να μας πείτε ποιο είναι το όραμά σας, τι θα θέλατε να γίνει με την ωρίμανση που προκαλεί η τριετής και κάτι παραμονή σας στην εξουσία.

Αντ’ αυτού τι ακούσαμε; Ακούσαμε μια μικρόψυχη αντιδικία με το παρελθόν: «Εσείς κάνατε αυτό, εσείς δεν κάνατε εκείνο, εκείνο το νούμερο, ετούτο, το άλλο». Η αντιδικία με το παρελθόν, η ανάγκη να αποδείξετε ότι το παρελθόν είναι το αμαρτωλό και εξ αυτού εσείς εξαγνίζεστε. Να μην προσφέρετε τίποτα στον δημόσιο διάλογο, να μην τροφοδοτείτε με κανένα όραμα την ελληνική κοινωνία είναι απολύτως δικαιολογημένο, αφού κάποιο παρελθόν ήταν κακό. Άρα εξ αντιδιαστολής, έστω κι αν δεν κάνετε τίποτα, το παρόν δεν είναι κακό.

Αυτός δεν είναι τρόπος αντιμετώπισης των πραγμάτων. Δεν μπορεί να ισχυρίζεται κανείς πραγματικά ότι η ΔΕΗ είναι μια επιχείρηση χωρίς προβλήματα, βασιζόμενος στο Χρηματιστήριο και στην αύξηση της τιμής της μετοχής. Μάλιστα, εξήγησα πριν γιατί αυτό είναι παντελώς ασήμαντο.

Όμως να πάμε σε ένα δεύτερο επίπεδο. Εάν θυμάμαι καλά -και δεν απευθύνομαι στους ΑΝΕΛ, αλλά στο Κόμμα της Ριζοσπαστικής Αριστεράς- εσείς είστε ο ΣΥΡΙΖΑ. Ναι; Εκλεχθήκατε ως ΣΥΡΙΖΑ. Ναι; Δεν κατάλαβα, έρχεστε τώρα να μας πείτε εσείς του ΣΥΡΙΖΑ ότι η δικαίωση μιας επιχείρησης είναι η αξία της στο Χρηματιστήριο; Για να καταλάβω, δηλαδή, το δεύτερο ιδεολογικό σας επιχείρημα ποιο είναι; Ότι το Χρηματιστήριο είναι η απόδειξη της επιτυχίας ή της αποτυχίας ενός εγχειρήματος;

Γιατί, αν τα πιστεύετε αυτά, παρακαλώ εξηγήστε μου πώς εισήλθατε στον ΣΥΡΙΖΑ. Δεν σας εμπόδισε κανείς να μπείτε;

Με το δελτίο τιμών του Χρηματιστήριου Αθηνών μπήκατε στον ΣΥΡΙΖΑ, κυρίες και κύριοι συνάδελφοι;

(Χειροκροτήματα από την πτέρυγα της Νέας Δημοκρατίας)

Ειλικρινά, ώρες-ώρες είναι άβυσσος η ψυχή του ανθρώπου. Δεν μπορείς να κατανοήσεις τι σου λέει.

Πέραν αυτού, κύριε Υπουργέ, για να καταλάβουμε, υπάρχει ή δεν υπάρχει αύξηση των μη πληρωμών των οφειλομένων λογαριασμών στη ΔΕΗ; Υπάρχει ή δεν υπάρχει; Διότι οι πάντες στην ελληνική κοινωνία ισχυρίζονται άλλα για τη ΔΕΗ.

Αφήστε τη Νέα Δημοκρατία. Ας υποθέσουμε ότι η Νέα Δημοκρατία έχει τον δικό της εκλογικό σχεδιασμό και θέλει να παρουσιάζει μια πραγματικότητα, όπως αυτή θα επιθυμούσε. Ξεχάστε το. Συνομιλήστε με την κοινωνία έξω.

Υπάρχει ένας Έλληνας ο οποίος αυτήν τη στιγμή να θεωρεί ότι η ΔΕΗ ακμάζει; Για να καταλάβω, δηλαδή. Υπάρχει ένας Έλληνας, που να μην πιστεύει ότι η ΔΕΗ βρίσκεται σε βαθύ πρόβλημα, συμπεριλαμβανομένου του Προέδρου και Διευθύνοντος Συμβούλου, τον οποίον εσείς ορίσατε; Υπάρχει κανείς να θεωρεί ότι η ΔΕΗ είναι σε ασφαλή νερά, η μεγαλύτερη κατ’ απασχόληση ελληνική επιχείρηση και ότι δεν κινδυνεύει; Αυτός είναι ο σημερινός ισχυρισμός και, μάλιστα, ότι αυτό το νομοθέτημα προσθέτει και δεν αφαιρεί από τη ΔΕΗ;

Αυτό είναι το συνολικό κυβερνητικό πλάνο; Επί τη βάσει αυτής της πραγματικότητας αντιμετωπίζετε την κατάσταση της ΔΕΗ σήμερα; Διότι είναι ωραία να πλάθουμε εικόνες, ωραία να δημιουργούμε ιδεατές πραγματικότητες. Όμως με ιδεατές πραγματικότητες δεν αντιμετωπίζουμε την κατάσταση της ΔΕΗ ως έχει σήμερα. Τι να πει κανείς ώρες-ώρες; Τι να πει;

Διότι, κύριε Υπουργέ, υπήρξατε Υπουργός Εθνικής Οικονομίας. Φέτος το χρέος της χώρας ανήλθε στο ιστορικό της υψηλό, στο 191,3% του Ακαθάριστου Εθνικού Προϊόντος. Ποτέ μέχρι τώρα δεν φτάσαμε σ’ αυτό το επίπεδο.

Έχετε τριάμισι χρόνια στην κυβέρνηση της χώρας και έρχεστε λίγο πριν από τη λήξη της θητείας σας με το μεγαλύτερο χρέος που είχατε ποτέ. Ουδείς διεθνής οργανισμός προβλέπει ότι θα τηρήσετε τις προβλέψεις όσον αφορά την ελληνική οικονομία. Το πρωτογενές πλεόνασμα εκτιμάται φέτος σε 2,9% του ΑΕΠ. Σωστά; Όσον αφορά την υπερφορολόγηση, οι αιτίες είναι γνωστές. Τόσο δεν προβλέπει το ΔΝΤ, ο καινούργιος συνομιλητής και φίλος σας, έναντι του 3,5% που προβλέπετε εσείς; Για να μπορέσουμε, να ξέρουμε, δηλαδή.

Από εκεί και πέρα, αν έχετε την καλοσύνη, υπάρχει για την ανάπτυξη μια πρόβλεψη για φέτος να υπερβαίνει το 2%; Υπάρχει ένας διεθνής οργανισμός που να λέει ότι αυτή η Κυβέρνηση θα φέρει ανάπτυξη πάνω από 2%;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μας κατηγορείτε γι’ αυτό; Αν είναι πάνω από 2%;

**ΝΙΚΟΛΑΟΣ ΔΕΝΔΙΑΣ:** Αν σας κατηγορούμε; Να καταλάβω ένα πράγμα. Όταν η πραγματικότητα υπολείπεται των προβλέψεων, πρέπει να σας επαινέσουμε; Να μην σας κατηγορήσουμε; Όταν, δηλαδή, λέτε στην ελληνική κοινωνία «εγώ θα φέρω ανάπτυξη 2,5, 3, 4, 8» και φέρνετε 1 και κάτι, πρέπει να σας πούμε «μπράβο, συγχαρητήρια που πέσατε έξω»; Για να καταλάβω τι μας ζητάτε, δηλαδή.

Ακούστε. Δεν είναι κακό το θέατρο του παραλόγου. Δεν είναι καθόλου κακό. Μπορεί κανείς να συνομιλεί και με το παράλογο υπό άλλους όρους. Απλώς, αυτό δεν είναι πολιτική. Αυτό δεν είναι κυβερνητική πρακτική. Αυτό δεν είναι πολιτική αντιμετώπιση της κρίσης. Αυτό δεν είναι καθαρή έξοδος. Είναι απλώς ένας παραλογισμός, ένα διανοητικό παιχνίδι.

Αυτό, λοιπόν, το οποίο κάνει η Κυβέρνηση αυτή τη στιγμή είναι ότι λέει οτιδήποτε απίθανο μπορεί να φανταστεί κανείς, θεωρώντας ως αυτονόητο ότι θα μπει και η άλλη πλευρά, είτε τα άλλα κόμματα είτε η κοινωνία σε αυτόν τον διάλογο επί του παραλόγου.

Δηλαδή, θα καθίσουμε να συζητήσουμε εάν είναι θρίαμβος το 44% -το ασήμαντο- ανόδου της μετοχής της ΔΕΗ, αγνοώντας ότι η μετοχή της ΔΕΗ είναι κατά κρημνού.

Για να έρθουμε πάλι στη λογική, κύριε Υπουργέ, είχατε σήμερα μία ευκαιρία. Εξάλλου, δεν θα έχετε πολλές, διότι κακά τα ψέματα η κλεψύδρα εξαντλείται. Είχατε μία ευκαιρία να παρουσιάσετε, έστω και κατά τη φάση αναχώρησης αυτής της Κυβέρνησης, ένα όραμα για την ενεργειακή πολιτική της χώρας. Μία πολιτική που εσείς θα μπορούσατε να έχετε δημιουργήσει και να την εισηγηθείτε στην ελληνική κοινωνία ως λύση για το μείζον ενεργειακό πρόβλημα. Απωλέσατε αυτή την ευκαιρία, ασχολούμενος με τη μικροκομματική κριτική του παρελθόντος. Σας το λέω ότι δεν θα έχετε πολλές ακόμη!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τώρα τον λόγο στην κ. Παπανάτσιου για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα μιλήσω από εδώ, κύριε Πρόεδρε, για να μην καθυστερούμε.

Η τροπολογία είναι με γενικό αριθμό 1559 και ειδικό 183. Είναι τροποποίηση του άρθρου 395 του ν.4512/2018 και αφορά στελέχωση από το Γενικό Λογιστήριο του Κράτους στον ΕΦΚΑ.

Είχαν προβλεφθεί πενήντα δύο οργανικές θέσεις μόνιμου προσωπικού, απλά τώρα ερχόμαστε και κάνουμε την ανάλυση. Οι πενήντα θέσεις μόνιμου προσωπικού είναι ειδικότερα είκοσι δύο θέσεις κατηγορίας ΠΕ κλάδου δημοσιονομικών, επτά θέσεις κατηγορίας ΤΕ κλάδου δημοσιονομικών, είκοσι μία θέσεις κατηγορίας ΔΕ κλάδου δημοσιονομικών και δύο θέσεις κατηγορίας ΔΕ κλάδου δημοσιονομικών με σχέση εργασίας ιδιωτικού δικαίου αορίστου χρόνου. Οι πρώτες πενήντα θέσεις είναι μόνιμου προσωπικού.

Επίσης, στο πρώτο εδάφιο της περίπτωσης α΄ της παραγράφου 5 του άρθρου 395 του ν.4512/2018 η φράση «που υπηρετούν» αντικαθίσταται με τη φράση «που έχουν υπηρετήσει».

Στην περίπτωση α΄ της παραγράφου 5 του άρθρου 395 του ν.4512/2018 προστίθεται τέταρτο εδάφιο ως εξής: «Για τη διασφάλιση της άμεσης λειτουργίας της υπηρεσίας, αποσπώνται σε θέση ευθύνης ιδίου ή ανωτέρου επιπέδου των οργανικών μονάδων αυτής, με κοινή απόφαση του Υπουργού Εργασίας, Κοινωνικής Ασφάλισης και Κοινωνικής Αλληλεγγύης και του Υπουργού Οικονομικών προϊστάμενοι, που έχουν υπηρετήσει σε θέσεις ευθύνης στη Γενική Διεύθυνση Χορήγησης Συντάξεων Δημοσίου Τομέα της Γενικής Γραμματείας Δημοσιονομικής Πολιτικής του Υπουργείου Οικονομικών. Κατά παρέκκλιση των κείμενων διατάξεων, η ανωτέρω απόσπαση λήγει αυτοδικαίως με την επιλογή και τοποθέτηση προϊσταμένων, σύμφωνα με τις διατάξεις των άρθρων 84 έως 86 του ν.3528/2007, όπως ισχύουν.

Επίσης, στην παράγραφο 9 του άρθρου 395 προστίθεται τρίτο εδάφιο, ως εξής: «Οι προϊστάμενοι οργανικών μονάδων καταλαμβάνουν θέση αντίστοιχου επιπέδου στο Υπουργείο Οικονομικών με αυτή που κατείχαν πριν από την κατάργηση της Γενικής Διεύθυνσης Χορήγησης Συντάξεων Δημοσίου Τομέα.

Οι επιτελικές αρμοδιότητες που προβλέπονταν στη Γενική Διεύθυνση Χορήγησης Συντάξεων Δημοσίου Τομέα του Γενικού Λογιστηρίου του Κράτους ασκούνται από τη Διεύθυνση Απονομής Συντάξεων του Ενιαίου Φορέα Κοινωνικής Ασφάλισης».

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μανιάτης με έχει παρακαλέσει για μία τρίλεπτη παρέμβαση. Μόνο με τη συναίνεση του Σώματος μπορώ να το κάνω, διότι οι Κοινοβουλευτικοί Εκπρόσωποι δεν έχουν δευτερολογία στα επείγοντα νομοσχέδια. Επομένως, επειδή θα μιλήσει αύριο, δεν μπορεί να παρέμβει σήμερα.

Συναινεί το Σώμα στο να παρέμβει ο κ. Μανιάτης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ που έχω τη συναίνεση του Σώματος.

Κύριε Μανιάτη, μπορείτε να μιλήσετε από τη θέση σας για τρία λεπτά.

**ΙΩΑΝΝΗΣ ΜΑΝΙΑΤΗΣ**: Εάν είναι δυνατόν να είναι και ο Υπουργός εδώ για να ακούσει, γιατί η παρέμβασή μου αφορά αυτά που είπε πριν.

**ΠΡΟΕΔΡΕΥΩΝ (Νικήτας Κακλαμάνης):** Τότε θα περιμένετε μετά τους συναδέλφους. Δεν θα τους διακόψω. Θα λάβει τον λόγο η πρώτη πεντάδα.

**ΙΩΑΝΝΗΣ ΜΑΝΙΑΤΗΣ**: Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Θεοδώρα Μεγαλοοικονόμου από τον ΣΥΡΙΖΑ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Θα αρχίσω με κάτι που μου έκανε εντύπωση από τον εισηγητή της Νέας Δημοκρατίας, ότι μίλησε για την πτώχευση της ΔΕΗ τώρα, επί της συγκυβέρνησης ΣΥΡΙΖΑ - ΑΝΕΛ.

Φαίνεται ότι έχετε πάθει, κύριοι συνάδελφοι, άνοια, ξεχνάτε πάρα πολύ εύκολα. Διότι τότε δεν ήμουν Βουλευτής εγώ, αλλά το δοχείο των προσλήψεων και αυτό που θέλατε να παίρνετε και να δίνετε στους ψηφοφόρους σας ήταν η ΔΕΗ, ο ΟΤΕ και η Ολυμπιακή, τους οποίους καταστρέψατε. Δεν υπήρχε γνωστός μου που να μην είχε διοριστεί στη ΔΕΗ. Αφήστε και τους συνδικαλιστές που τους δίνατε εσείς, το ΠΑΣΟΚ, τους μεγάλους μισθούς.

Μην τα ξεχνάτε αυτά καθόλου, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ:** Αναφέρθηκα εγώ σε εσάς προσωπικά;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι, είπατε ότι πτωχεύει η τωρινή Κυβέρνηση τη ΔΕΗ.

**ΚΩΝΣΤΑΝΤΙΝΟΣ ΣΚΡΕΚΑΣ:** Γιατί αναφέρεστε σε εμένα προσωπικά; Είναι προσωπικό;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Εσείς το είπατε.

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε διάλογο και μην κάνετε προσωπικές αναφορές. Η Νέα Δημοκρατία να λέτε ότι το είπε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Η Νέα Δημοκρατία, εντάξει, κύριε Πρόεδρε.

**ΚΩΝΣΤΑΝΤΙΝΟΣ ΣΚΡΕΚΑΣ:** Να μιλήσετε για το κόμμα που τα έκανε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Οδήγησαν στην πτώχευση. Καλά που ο ΟΤΕ άλλαξε μορφή και γλίτωσε λιγάκι.

Επίσης, δεν γίνονταν απεργίες, όταν ήταν η Νέα Δημοκρατία ή το ΠΑΣΟΚ; Δεν κατέβαζαν τους διακόπτες επί ΠΑΣΟΚ; Εγώ πάρα πολλές φορές είχα μείνει χωρίς ρεύμα. Τότε δεν σας πείραζε, ήταν εντάξει όλα. Και μάλιστα υπήρχαν παρατεταμένες διακοπές, όχι απλώς διακοπές.

Θα ήταν ψέμα να θεωρήσουμε ότι τότε ήταν εντάξει όλα. Πριν να εκλεγεί ο ΣΥΡΙΖΑ, πριν το 2015 -αν θυμάμαι καλά- μια οικογένεια, μητέρα και κορίτσι πέθαναν, επειδή τους είχαν κόψει το ρεύμα. Είχαν ένα κερί και πήραν φωτιά.

Τώρα η ΔΕΗ έχει και κοινωνικό τιμολόγιο, έχει και δόσεις, οπότε θεωρώ ότι είναι καλύτερα τα πράγματα.

Θέλω τώρα να αναφερθώ στο νομοσχέδιο. Άκουσα προσεκτικά όλες τις πλευρές και τους συναδέλφους και έχω βγάλει τα εξής συμπεράσματα: Η Αξιωματική Αντιπολίτευση έχει επιδοθεί για άλλη μια φορά σε μια λαϊκίστικη ρητορική. Έτσι, συνάδελφοι της Νέας Δημοκρατίας αποδεικνύουν ότι το μόνο που τους ενδιαφέρει δεν είναι το συμφέρον της πατρίδας τους, αλλά το πώς θα βελτιώσουν την εικόνα τους στην κοινή γνώμη.

Πολλά μπορούμε να πούμε για την απελευθέρωση. Όμως, εγώ -για να μην μακρηγορώ, γιατί ο χρόνος είναι και σύντομος- έχω συνοψίσει έξι αλήθειες:

Η πρώτη αλήθεια: Η ΔΕΗ έχει αμετάκλητα καταδικαστεί στο Γενικό Δικαστήριο της Ευρωπαϊκής Ένωσης για τη μονοπωλιακή εκμετάλλευση του λιγνίτη. Προφανώς, δεν μπορούμε να αγνοούμε τις αποφάσεις του Ευρωπαϊκού Δικαστηρίου.

Οφείλουμε, κύριε συνάδελφε, να σεβόμαστε τα όργανα της Ευρωπαϊκής Ένωσης και σε αυτό φαντάζομαι ότι συμφωνεί η πλευρά της Νέας Δημοκρατίας.

Δεύτερη αλήθεια: Όπως είναι αυτονόητο, η εισαγωγή νέων ανταγωνιστικών εταιρειών θα επηρεάσει, φυσικά, τις τιμές του ηλεκτρικού ρεύματος προς τα κάτω, όχι προς τα επάνω, και επομένως, ο καταναλωτής θα ωφεληθεί από τις μειωμένες τιμές. Όταν υπάρχει ανταγωνισμός, οι τιμές μειώνονται.

Τρίτη αλήθεια: Έτσι και αλλιώς, ο προσανατολισμός σε ευρωπαϊκό και διεθνές επίπεδο για την ενέργεια είναι να στραφούμε προς ανανεώσιμες πηγές ενέργειας και όχι προς τον λιγνίτη. Το σημερινό νομοσχέδιο αφορά μόνο ένα κομμάτι της παραγωγής λιγνίτη και όχι όλες τις πηγές ενέργειας.

Η τέταρτη αλήθεια είναι ότι το νομοσχέδιο σε καμμιά περίπτωση δεν αποδυναμώνει τη ΔΕΗ από τον κυρίαρχο ρόλο της, αφού θα αγοραστεί από τους ιδιώτες ένα ποσοστό ίσο με το 40% της λιγνιτικής παραγωγής της ΔΕΗ. Έτσι και αλλιώς, η μονάδα της Μεγαλόπολης είχε περιορισμένη διάρκεια ζωής, μέχρι το 2025.

Πέμπτη αλήθεια: Οι τοπικές κοινωνίες, δηλαδή η Αρκαδία, η Κοζάνη, η Φλώρινα θα εξακολουθήσουν να επωφελούνται για τη χρηματοδότηση των έργων υποδομής και προστασίας του περιβάλλοντος, αφού στη θέση του λιγνιτόσημου τώρα θα υπάρχει ένα ειδικό τέλος -που όπως είπε και ο κύριος Υπουργός, αντί για 1,20 ευρώ πήγε στα 1,40 ευρώ και πάρα πολύ καλά- ίσο με 1,40 ευρώ ανά μεγαλοκιλοβατώρα, το οποίο θα αποδίδει τα χρηματικά ποσά, τα οποία αποδίδονται και σήμερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου μισό λεπτό ακόμη, κύριε Πρόεδρε.

Η έκτη αλήθεια είναι ότι εξασφαλίζονται οι θέσεις εργασίας των εργαζομένων στις μονάδες που θα πωληθούν για τα επόμενα έξι χρόνια.

Σε αυτό το σημείο θα τονίσω για τις αντιδράσεις που έχουν προκληθεί ότι έχουμε πρώτιστο ενδιαφέρον για την προστασία των εργαζομένων και των δικαιωμάτων τους και θεωρώ επίσης ότι είναι αυτονόητο -γιατί μας είπατε ότι δεν θα προσληφθούν- ότι οι εργαζόμενοι που έχουν ήδη εμπειρία χρόνων στις θέσεις αυτές θα είναι το κατάλληλο προσωπικό που θα μπορούν να αξιοποιήσουν μελλοντικοί ιδιώτες εργοδότες. Εξάλλου, ας μην ξεχνάμε ότι η σημερινή Κυβέρνηση έκανε το παν για να σταματήσει το άνευ όρων ξεπούλημα της ΔΕΗ, που είχε ξεκινήσει με τη δημιουργία της λεγόμενης «μικρής ΔΕΗ».

Σε κάθε περίπτωση, νομίζω ότι πια η συζήτηση θα πρέπει να μεταστραφεί στη γενικότερη στρατηγική μας για την ενέργεια, με ορίζοντα το μέλλον και τις αλλαγές που έρχονται.

Επίσης, ας μην ξεχνάμε ότι οι τοπικές κοινωνίες –και μιλώ κατά κύριο λόγο για τη Μεγαλόπολη, τη Φλώρινα και την Κοζάνη- ζούσαν επί δεκαετίες και εξακολουθούν να ζουν χάρη στα λιγνιτικά ορυχεία και τη ΔΕΗ. Θα πρέπει να δούμε πια σοβαρά τον σχεδιασμό για την επόμενη μέρα αυτών των περιοχών, για την αξιοποίηση των εδαφών και την τόνωση των οικονομικών.

Πιστεύω ότι η Κυβέρνηση προχωρά πάρα πολύ σωστά. Να σκεφτούμε ότι το Γενικό Δικαστήριο της Ευρωπαϊκής Ένωσης θα μας δικαιώσει και δεν θα μας βάζει συνέχεια πρόστιμα και έτσι δεν θα υπάρχει ο ισχυρισμός της Νέας Δημοκρατίας ότι «δεν το κάνουμε για εντυπωσιασμό, αλλά για ωφέλεια του ελληνικού λαού». Δεν συμφωνώ, κύριοι συνάδελφοι. Το κάνετε απλώς για να εντυπωσιάσετε, να πείτε αυτά που θέλετε να πείτε για τους ψηφοφόρους σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Ιωάννης Αντωνιάδης από τη Νέα Δημοκρατία με μια μικρή ανοχή και αυτός, όπως και η κ. Μεγαλοοικονόμου.

Κύριε Αντωνιάδη, έχετε τον λόγο.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Ακούγοντας χθες τον Υπουργό τον κ. Σταθάκη να απαντά, σε μια διαδικασία fast track, στις επισημάνσεις τον Βουλευτών, είχα την εντύπωση ότι άκουγα έναν εκπρόσωπο της τρόικας. Με τέτοια υπερηφάνεια και έπαρση διηγούνταν τα κατορθώματά του, πώς πούλησε μερικά εκατομμύρια παραπάνω τον ΔΕΣΦΑ, πώς θα πουλήσει τώρα τη ΔΕΗ. Ξέχασε, βέβαια, να μας πει για το ΤΑΙΠΕΔ, πώς δέσμευσε όλη την περιουσία του ελληνικού λαού για εκατό χρόνια. Πραγματικά φαντάζομαι ότι δάκρυσε όλη η Ελλάδα με τις επιτυχίες του! Άξιος!

Σήμερα ακούσαμε το εξής παράλογο: Η μετοχή της ΔΕΗ αυξήθηκε κατά 60%, προφανώς γιατί ο κ. Σταθάκης πουλάει τις τρεις μονάδες! Αυτά τα μαθηματικά πού τα έμαθε δεν μπορώ να καταλάβω.

Ανήθικο δεύτερο. Ακούστε το ωραίο: Χρησιμοποιούν πολλοί συνάδελφοι του ΣΥΡΙΖΑ την απόφαση του Ευρωπαϊκού Δικαστηρίου. Η απόφαση του Ευρωπαϊκού Δικαστηρίου -την ανέφερε και ο κύριος Υπουργός- βγήκε τον Μάιο του 2016. Εσείς ψηφίσατε για την πώληση της ΔΕΗ τον Αύγουστο του 2015. Τι σχέση έχει το Ευρωπαϊκό Δικαστήριο; Είχατε κανένα «βαθύ λαρύγγι» το οποίο σας ενημέρωνε ότι το Ευρωπαϊκό Δικαστήριο θα υποχρεώσει να πουληθούν; Σε ποιον τα πουλάτε αυτά;

Κύριοι συνάδελφοι, ξεκινώντας από ένα θέμα το οποίο ταρακούνησε τα πολιτικά πράγματα της χώρας το 2014 και ήταν από τους βασικούς πυλώνες της νίκης του ΣΥΡΙΖΑ –και μιλάω για το θέμα της ΔΕΗ και την πώληση των μονάδων-, θέλω να υπενθυμίσω τις δύο φράσεις του κ. Τσίπρα και του κ. Καμμένου: «Εθνικό έγκλημα που πρέπει να αποτραπεί», έλεγε ο κ. Τσίπρας. Δεν λέω τα υπόλοιπα. «Δωρίζουν τη δημόσια περιουσία» ο κ. Καμμένος.

Ο τίτλος, λοιπόν, του σημερινού νομοσχεδίου θα έπρεπε να είναι μόνον ένας: «Συγγνώμη! Συγγνώμη! Συγγνώμη!». «Συγγνώμη από τον ελληνικό λαό γιατί τον εξαπατήσαμε, υφαρπάξαμε την ψήφο και γίναμε κυβέρνηση». Είναι η μεγαλύτερη πολιτική απάτη των ΣΥΡΙΖΑ – ΑΝΕΛ. Στο τέλος των οκτώ άρθρων μαζί με τις υπογραφές των Υπουργών έπρεπε να είναι και οι τρεις παραιτήσεις: του κ. Σταθάκη, του κ. Τσίπρα και του κ. Καμμένου.

Δεν απάντησε σε τίποτα ο κύριος Υπουργός. Πότε έπρατταν το σωστό; Το σωστό ήταν τότε όταν έλεγαν ότι δεν πρέπει να πουληθεί ή σήμερα που πρέπει να πουληθεί. Ποιο από τα δύο ήταν σωστό; Για να ξέρει ο ελληνικός λαός πότε στήριξε το λάθος. Τότε στήριζε λάθος ή τώρα; Εκτός και εἀν ισχύει το «είπαμε πέντε ψέματα για να πάρουμε την εξουσία».

Επίσης, χαίρομαι γιατί προσκολλήθηκε ο ΣΥΡΙΖΑ στη θρησκεία. Σε κάθε δύσκολο νομοσχέδιο βάζει και έναν προστάτη άγιο.

Εδώ έβαλε τον Άγιο Γεώργιο για να διασφαλίσει την επιτυχία της πώλησης της ΔΕΗ. Δεν υπάρχει καμμία διαβούλευση με τους τοπικούς φορείς. Όλοι οι δήμαρχοι και οι περιφερειάρχες που ήλθαν στη διαβούλευση ερωτήθηκαν και κανείς δεν είχε διαβούλευση εκτός από τη συνάντηση των τριών και πέντε λεπτών που είχαμε. Καμμία πρόταση από τους τοπικούς φορείς δεν έγινε δεκτή.

Κοιτώντας, επίσης, το νομοσχέδιο, κύριοι συνάδελφοι -ούτε σε αυτά απάντησε ο κύριος Υπουργός- στο άρθρο 3 -ακούστε ένα άλλο ωραίο παράλογο της υπόθεσης, για να μην το χαρακτηρίσω ανέντιμο- τι λέει; «Πλαίσιο διαγωνιστικής διαδικασίας για την ολοκλήρωση της αποεπένδυσης».

Όσο, λοιπόν, η ΔΕΗ έχει αυτά τα εργοστάσια, καίει λιγνίτη και παράγει ηλεκτρικό ρεύμα είναι επένδυση σε λιγνίτη και όταν ο ιδιώτης το πάρει και χρησιμοποιεί το ίδιο εργοστάσιο με την καύση του λιγνίτη, τότε είναι αποεπένδυση. Μα, αυτό είναι πώληση! Είναι ξεκάθαρο. Πωλούνται τα εργοστάσια, εκτός και αν χαρίζονται, οπότε πρέπει να βάλει τη λέξη «δωρεά».

Άρα, λοιπόν, ας αφήσουν αυτές τις πολιτικές απάτες και ας χρησιμοποιήσουν τις πραγματικές λέξεις, που είναι η λέξη «πώληση».

Επειδή βλέπω ότι περνάει και ο χρόνος, το γιατί δεν ψηφίζουμε το νομοσχέδιο είναι γνωστό. Ο κύριος λόγος είναι ότι μετατρέπει τη ΔΕΗ σε ένα κουφάρι και δεν διασφαλίζει τον ανταγωνισμό για τη μείωση του ηλεκτρικού ρεύματος προς όφελος του ελληνικού λαού.

Έρχομαι, όμως, στο πιο σημαντικό που με αφορά και δεν ειπώθηκε. Δεν ψηφίζουμε το νομοσχέδιο και δεν το ψηφίζουμε, γιατί η τοπική κοινωνία δεν παίρνει κανένα αντιστάθμισμα. Μιλάω για τη Φλώρινα και τη Μεγαλόπολη. Είναι οι περιοχές οι οποίες επί δεκάδες χρόνια προσφέρουν και δεν παίρνουν τίποτα.

Ποιος γνωρίζει από τον ελληνικό λαό και από εσάς τους παρισταμένους συναδέλφους που δεν έχετε την υποχρέωση, ότι το κόστος του ηλεκτρικού ρεύματος για να πάει στην Αθήνα από τη Φλώρινα υπερδιπλασιάζεται; Ο Αθηναίος, όμως, πληρώνει, όπως ο Φλωρινιώτης παραγωγός, ίδια τιμή, γιατί για τον Αθηναίο επιδοτείται, ενώ για τον Φλωρινιώτη όχι.

Για τα νησιά πληρώνουμε κατά μέσο όρο 700 ευρώ επιδότηση. Παρά ταύτα, πληρώνουν το ίδιο με τον Φλωρινιώτη. Οι νησιώτες σωστά επιδοτούνται, οι Φλωρινιώτες όχι.

Ξέρετε ότι αυξάνεται το ΑΕΠ μας και φαινόμαστε πλούσιοι στη δυτική Μακεδονία και χάνουμε χρήματα δεκάδων εκατομμυρίων από το ΕΣΠΑ; Χάνουμε από τον αναπτυξιακό νόμο και παίρνουμε μικρότερες επιδοτήσεις. Χάνουμε θέσεις εργασίας από την καταπολέμηση της ανεργίας, από τα αγροτικά αναπτυξιακά, από το «Εξοικονομώ κατ’ Οίκον» που είχαμε τις προάλλες. Αυτό ισχύει επί δεκάδες χρόνια, δεν είναι μόνο τωρινό φαινόμενο και δεν συγκινείται καμμία κυβέρνηση από τους εθνικούς πόρους να δώσει ένα αντιστάθμισμα σε σχέση με τα δεκάδες εκατομμύρια που χάνουμε.

Για τον δε τοπικό πόρο, αγαπητοί συνάδελφοι, που ακούγεται ότι «παίρνετε κάποια εκατομμύρια», σας λέω ένα νούμερο. Από τα 130 δισεκατομμύρια που έχει παραγάγει η περιοχή ξέρετε πόσα πήρε για την αναπλήρωση των περιβαλλοντικών βλαβών; Ούτε 10%, ούτε 5%, ούτε 1%. Πήρε 2,5‰. Από τα 120 δισεκατομμύρια πήρε μόλις 300 εκατομμύρια ο Νομός Κοζάνης και ο Νομός Φλώρινας. Εάν με αυτό μπορούν να καταπολεμηθούν και να κλείσουν οι περιβαλλοντικές βλάβες, ας το κρίνει ο τελευταίος καλοπροαίρετος ακροατής.

Κλείνω. Επιβάλλεται και ζητούμε δυο πράγματα τα οποία θεωρούμε εκ των ουκ άνευ. Το πρώτο βασικό που θέλουμε, εφόσον έλθει ιδιώτης επενδυτής -είτε είναι η ΔΕΗ είτε όποιος θέλει να είναι- είναι το τοπικό άνεργο εργατικό δυναμικό να έχει μια προτεραιότητα στις προσλήψεις. Δίπλα στα Σκόπια -το λέω συνεχώς- οι Κινέζοι -γιατί είναι και οι Κινέζοι ενδιαφερόμενοι- κατασκεύασαν κάποια μεγάλα δημόσια έργα. Ξέρετε ποιοι δούλευαν εκεί; Έφερναν τράνζιτ Κινέζους εργάτες, τους κοίμιζαν μέσα στα τολ, τους πλήρωναν -δεν ξέρω πόσο ακριβώς- 1, 2, 3 ευρώ και κατασκεύαζαν τα έργα. Αυτό δεν πρόκειται να το δεχθούμε.

Αυτό, όμως, πρέπει να διασφαλιστεί μέσα στο νομοσχέδιο με κάποιο τρόπο. Να βρεθεί ο τρόπος να μοριοδοτηθούν, είτε είναι ιδιώτης είτε είναι η ΔΕΗ. Το λέω αυτό, γιατί ο ιδιώτης ο οποίος εκμεταλλεύεται τον λιγνίτη δεν είναι ένα σούπερ μάρκετ ή μια οποιαδήποτε επιχείρηση που δεν μπορούμε να τον υποχρεώσουμε να πάρει δικούς μας εργάτες. Εκμεταλλεύεται τον δικό μας πλούτο που είναι κάτω από τα πόδια μας, είναι αναντικατάστατος και έχουμε μετοχές, έχουμε μερίδιο και το θέλουμε αυτό το μερίδιο. Ειδάλλως, να μη γίνουν καθόλου.

Εγώ το λέω, εάν δεν ικανοποιηθούν αυτά τα δύο, η πρόσληψη των ανέργων και η επιδότηση του ηλεκτρικού ρεύματος κατά 50% στους αγρότες και στις επιχειρήσεις και δωρεάν στα νοικοκυριά, πάρτε τη Μελίτη και το Αμύνταιο, σας τα χαρίζουμε. Φέρτε τα στο Κολωνάκι, στην Αθήνα και παράγετε ρεύμα από εδώ. Δεν τα θέλουμε. Μας καταστρέψατε τον τουρισμό. Έχουν καταστραφεί τα αγροτικά προϊόντα. Έχουμε ανέργους. Στέλνουμε τα δικά μας τα παιδιά να δουλεύουν σερβιτόροι στα νησιά. Δεν τα θέλουμε τα εργοστάσια, ειλικρινά το λέω. Θα στραφούμε σε άλλους τρόπους εργατικής απασχόλησης. Είμαστε ξεκάθαροι.

Δεν θέλω να σας κουράσω. Μίλησα πιο πολύ για αυτό το θέμα, γιατί τα άλλα θέματα έχουν καλυφθεί. Προσωπικώς, εάν είχατε διασφαλίσει κάποια πράγματα, εγώ ήμουν διατεθειμένος και να το στηρίξω. Δυστυχώς, όμως, βλέπω ότι με την επεξεργασία που έχει γίνει στο νομοσχέδιο, η ΔΕΗ μετατρέπεται σε ένα κουφάρι και άρα, δεν μπορεί να διασφαλίσει τον υγιή ανταγωνισμό. Έτσι εξαπατάται ο ελληνικός λαός και για αυτόν τον λόγο καταψηφίζουμε αυτό το κακό νομοσχέδιο, το οποίο θα φέρει καταστροφικά αποτελέσματα.

Ευχαριστώ, κύριε Πρόεδρε, και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Έκανα λίγο τα στραβά μάτια, λόγω Φλώρινας, για να πω την αλήθεια.

Προχωρούμε με τον συνάδελφο κ. Γεώργιο Καρρά. Χρόνια πολλά κιόλας για εχθές. Δεν ξέρω τώρα, Γιώργο μου, πότε να σου ευχόμαστε; Του Αγίου Γεωργίου, του Αγίου Δημητρίου; Μέχρι στιγμής κέρασμα δεν έχω δει ούτε του Αγίου Γεωργίου ούτε του Αγίου Δημητρίου, πάντως.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ για τις ευχές.

**ΠΡΟΕΔΡΕΥΩΝ (Νικήτας Κακλαμάνης):** Το περιμένω αύριο, επομένως.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα φροντίσω. Πρέπει να πω το εξής: Τα δύο ονόματα τα εκμεταλλεύομαι για να γιορτάζω δυο φορές τον χρόνο και οι φίλοι να μου εύχονται δυο φορές τον χρόνο. Νομίζω ότι είναι ένα προνόμιο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ.

Νομοσχέδιο για τη λεγόμενη αποεπένδυση της ΔΕΗ σε δύο λιγνιτικούς κλάδους. Έχουμε μιλήσει, έχουν κατά κόρον ειπωθεί ότι η αποεπένδυση αφορά λιγνιτικά πεδία, τουτέστιν ορυχεία της ΔΕΗ και μονάδες-ατμοηλεκτρικούς σταθμούς. Κοίταξα τις αποφάσεις του Ευρωπαϊκού Δικαστηρίου που επικαλείται η αιτιολογική έκθεση. Μιλάμε ότι η ΔΕΗ έχει το μονοπώλιο στην αγορά των ορυχείων και θα πρέπει να παραχωρήσει ορυχεία. Αυτό ακούγεται σωστό και λογικό, αν θέλετε, στα πλαίσια του ανταγωνισμού. Εγώ δεν βρήκα πάντως υποχρέωση ότι η ΔΕΗ θα πρέπει να παραχωρήσει και τους σταθμούς παραγωγής στη Μελίτη Φλώρινας και τη Μεγαλόπολη Αρκαδίας. Μα, στο κάτω-κάτω, αν υπάρχει ενδιαφέρον επενδυτικό και παραδοθούν τα λιγνιτικά πεδία, θα μπορεί να γίνουν και νέες επενδύσεις ανταγωνιστικές προς τη ΔΕΗ, να δημιουργηθούν νέοι ατμοηλεκτρικοί σταθμοί και να προχωρήσει, λοιπόν, παράλληλη δραστηριότητα, ούτως ώστε να δούμε εάν αυτό μπορεί να είναι ένα άλλο μοντέλο, διαφορετικό από εκείνο που επέλεξε η Κυβέρνηση.

Δυστυχώς, όμως, οφείλω να σχολιάσω τη σπουδή με την οποία έρχονται οι ρυθμίσεις αυτές, που εκφράζουν και μια αγωνία να εκπληρωθούν κάποιες μνημονιακές υποχρεώσεις. Δεν έχω την εικόνα ότι εξυπηρετείται το δημόσιο συμφέρον, έστω και εάν στο συγκεκριμένο νομοσχέδιο κάθε άρθρο, κάθε παράγραφος αρχίζει ότι εισάγεται: «για λόγους εξυπηρέτησης δημοσίου συμφέροντος».

Θα δώσω δυο, τρία παραδείγματα. Εξυπηρετείται πράγματι το δημόσιο συμφέρον με την παραχώρηση των λιγνιτικών πεδίων; Εξυπηρετείται πραγματικά το ανταγωνιστικό συμφέρον; Υπάρχει όμως κάτι το οποίο διαφοροποιεί την κατάσταση. Ειπώθηκε και από τα επίσημα υπουργικά χείλη, ότι έτσι επιτυγχάνεται η αποεπένδυση στο 40%. Να το δεχτώ, λοιπόν, ότι αυτό αφορά τα δύο πεδία και τους ατμοηλεκτρικούς σταθμούς.

Αν αναχθούμε, όμως, στο δώρο που κάνει το κράτος στον μελλοντικό επενδυτή, εδώ αρχίζω και προβληματίζομαι αν έχει ήδη ακόμα και προεπιλεγεί. Πάμε σε ένα άρθρο, λέει ότι υπάρχει και ένα μεγάλο δημόσιο μεταλλείο λιγνίτη, της Βεύης, το γνωρίζουν οι συνάδελφοι που είναι από την περιοχή.

Το μεταλλείο αυτό δεν τελεί υπό εκμετάλλευση, διότι έχει εκπέσει ο προηγούμενος εκμεταλλευτής. Και αυτό θα παραχωρηθεί προφανώς με απευθείας σύμβαση, αφού ήταν ένας ο ενδιαφερόμενος και δεν θα γίνει διαγωνισμός, δηλαδή, θα παραχωρηδεί σε εκείνον που θα αποκτήσει στο διαγωνισμό τον ατμοηλεκτρικό σταθμό της Φλώρινας, της Μελίτης. Μα δεν είναι ένα δώρο αυτό, όταν δεν αποτιμάται η αξία του μεταλλείου και έρχεται το κράτος με νομοθετική ρύθμιση να υποχρεούται να το παραχωρήσει απευθείας;

Εδώ θέλω να πω και κάτι άλλο: Να δούμε και τα οικονομικά συμφέροντα του δημοσίου αν εξυπηρετούνται; Λέει, λοιπόν, το ίδιο νομοθέτημα ότι η ΔΕΗ θα επιλέξει ανεξάρτητο οικονομικό σύμβουλο να κάνει την αποτίμηση, η οποία θα είναι βεβαίως μυστική για να μην διαρρεύσει, ώστε να μπορεί να υπάρχει διαγωνισμός. Πότε, όμως, θα την κάνει την αποτίμηση; Μετά τη σύσταση των δύο εταιρειών, όταν θα έχουν αποσχιστεί οι δύο αυτοί κλάδοι και θα υφίστανται δύο διακεκριμένα νομικά πρόσωπα.

Και τίθεται το ερώτημα και το λέω ευθέως: Ποιο θα είναι το κεφάλαιο των νέων αυτών εταιρειών, που θα είναι η βάση υπολογισμού του τιμήματος; Ποιο θα είναι το κεφάλαιο; Θα το κρατάει η ΔΕΗ κάτω από το τραπέζι, μην τυχόν πετύχει καλύτερο τίμημα; Μα, όταν το κεφάλαιο είναι χαμηλό, αποτιμηθεί π.χ. 5-10 εκατομμύρια η κάθε εταιρεία, αυτό είναι η βάση εκκίνησης του τιμήματος. Και ποιος θα είναι ο αξιόλογος, ο αξιόπιστος, αξιολογητής ή σύμβουλος που θα μπορέσει να διαφοροποιηθεί από το κεφάλαιο; Μετοχές θα πουληθούν. Όποια και να είναι η υπεραξία, θα είναι 1, 2, 3. Δεν θα είναι 10, 20, 50, 100. Προσέξτε, αυτό οδηγεί σε μείωση των δικαιωμάτων του δημοσίου και αυτό με καθιστά πολύ προσεκτικό για τον εξής λόγο: Βρίσκω μέσα αντίστοιχη διάταξη, κύριε Πρόεδρε, που δίνει ποινική ασυλία στο διοικητικό συμβούλιο της ΔΕΗ και στο διοικητικό συμβούλιο των εταιρειών που θα δημιουργηθούν. Δεν θα έχουν καμμία ευθύνη, λέει, αν τηρήσουν τους όρους του νόμου αυτού. Αν τηρήσουν τους όρους του νόμου, δεν έχουν καμμία ευθύνη, δεν υπάρχουν αποτιμήσεις, δεν υπάρχει κεφάλαιο σε εταιρείες. Να τα δώσουμε λοιπόν; Να δώσουμε και το μεγαλύτερο κοίτασμα της Βεύης;

Θέλετε να συνεχίσω στις αδυναμίες και τις προχειρότητες του νομοσχεδίου; Ας συνεχίσω, λοιπόν. Η ΔΕΗ είναι γνωστό ότι έχει ένα οικονομικό πρόβλημα. Έχει έναν δανεισμό 2,5 δισ., για τον οποίο, όμως, δανεισμό εγώ δεν συναντώ διάταξη, ότι κατά την αναλογία του αποκτώντος, του προτιμητέου επενδυτή -των δύο ή του ενός που θα υπάρξουν-, θα μεταφερθεί αντίστοιχα το χρέος αυτό. Αντίθετα, λέει ότι δεν ισχύουν οι διατάξεις του Αστικού Δικαίου, που μεταφέρουν στον αποκτώντα την ευθύνη. Συνεπώς, τα χρέη μένουν στη ΔΕΗ. Ποια όμως θα είναι η τύχη της μετοχής της ΔΕΗ στο επόμενο διάστημα; Κανείς δεν έφερε μια έκθεση να μας πει για μετά τη μείωση αυτών των σημαντικών περιουσιακών στοιχείων.

Και θα ήθελα να πω και κάτι άλλο, γιατί βλέπω ότι ήγγικεν ο χρόνος -όπως έλεγαν και οι αρχαίοι ημών πρόγονοι-, του τέλους της ομιλίας. Το μεγαλύτερο πρόβλημα, που δημιουργεί ο νόμος αυτός είναι ότι δίνει το μήνυμα της απαξίωσης της ΔΕΗ και αίρει τις ευθύνες.

Και ας πω λοιπόν και την τελευταία κουβέντα για το θέμα του ειδικού τέλους δικαιωμάτων έρευνας και εκμετάλλευσης. Ποια είναι αυτά; Ακούστηκαν διάφορα ποσά, έγιναν διάφοροι υπολογισμοί. Εγώ διαβάζω κάτι που με προβληματίζει και δεν θέλω να γίνω μάντης κακών, αλλά φοβούμαι ότι θα υπάρχουν ανατροπές και στο σημείο αυτό. Τι μορφή έχει; Οφείλει η Κυβέρνηση να το διευκρινίσει. Είναι ανταποδοτικό τέλος; Είναι φόρος; Τι είναι; Διότι, όπως το επιβάλλει επί όλων των λιγνιτικών περιοχών εντός της ελληνικής επικράτειας -συνεπώς δεν το επιβάλλει μόνο στις δύο μεταβιβαζόμενες εκμεταλλεύσεις-, το τέλος αυτό θα εισπράττεται υπέρ των περιοχών δυτικής Μακεδονίας και Πελοποννήσου επί όλων των περιοχών. Είναι φόρος; Προφανώς είναι φόρος. Υπάρχει η αντιστοιχία, λοιπόν, του φόρου αυτού με το σκοπό που επιδιώκει ο νόμος; Δεν το ξέρω, δεν επιδιώκω απάντηση αυτήν τη στιγμή, γιατί είμαι σίγουρος ότι η Κυβέρνηση δεν θα μου δώσει τις απαντήσεις στα ερωτήματα, όπως και δεν μου τις έδωσε στην επιτροπή, όπου αντίστοιχα τα έθεσα. Μάλιστα, ο πρόεδρος της ΔΕΗ με έναν τρόπο, ο οποίος μπορώ να πω ήταν ενοχλητικός, όταν έθεσα το ερώτημα για το πώς θα αποτιμήσει κατά τη σύσταση των εταιρειών τα περιουσιακά στοιχεία, αυτά τα οποία θα παραδοθούν, είπε και ένα ψέμα ότι αυτά δεν χρειάζονται αποτίμηση, διότι θα αποτιμηθούν αργότερα. Φανέρωνε έλλειψη οποιασδήποτε συνέπειας στις οικονομικές αρχές. Δεν μπορείς να έχεις μια εταιρεία, χωρίς να ξέρεις το κεφάλαιο και τα περιουσιακά στοιχεία, τα οποία μεταβιβάζεις. Έτσι θα πουληθούν;

Εμείς θα καταψηφίσουμε.

Κύριε Πρόεδρε, ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε με τον συνάδελφο κ. Γεώργιο Γερμενή από τη Χρυσή Αυγή.

Έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Ευχαριστώ, κύριε Πρόεδρε.

Άλλη μια μνημονιακή υποχρέωση ολοκληρώνεται σήμερα με τις ευλογίες της Κυβέρνησης ΣΥΡΙΖΑ - ΑΝΕΛ και μάλιστα με τη μορφή της επείγουσας διαδικασίας που απαξιώνει το Κοινοβούλιο, ευτελίζει τις κοινοβουλευτικές διαδικασίες και υποβαθμίζει τη σημασία και συμβολή των λιγνιτικών μονάδων και των ορυχείων στην οικονομία αλλά και το ενεργειακό μίγμα της χώρας.

Πιστοί, λοιπόν, στις εντολές της Ευρωπαϊκής Επιτροπής, συνεχίζετε απρόσκοπτα τον κατακερματισμό και το ξεπούλημα της ΔΕΗ με όρους και προϋποθέσεις, που ευνοούν τους ιδιώτες επενδυτές. Αλήθεια, μπορείτε να μας εξηγήσετε το σκεπτικό της αποεπένδυσης, όπως έχετε μετονομάσει κατά τη συνήθη πρακτική σας αυτή τη φορά το ξεπούλημα;

Πώς γίνεται να μιλάτε για αποεπένδυση, αλλά να προσελκύετε επενδυτές τη στιγμή που κατόπιν δική σας επιλογής δεν επενδύσατε ως οφείλατε στον εκσυγχρονισμό των μονάδων της ΔΕΗ; Πώς γίνεται να θέλετε να συμμορφωθείτε στις αποφάσεις του Ευρωπαϊκού Δικαστηρίου για απεξάρτηση από τα ορυκτά καύσιμα και από την άλλη να προβαίνετε σε όλες τις απαραίτητες ενέργειες και εξπρές διαδικασίες για τη λειτουργία των εισφερόμενων λιγνιτικών μονάδων;

Δεν πρέπει να ξεχνάμε ότι ο λιγνίτης δικαίως αποτελεί το εθνικό καύσιμο της Ελλάδος. Συνέβαλε τα μέγιστα στην ανάπτυξη της βιομηχανικής δραστηριότητας και εξασφάλισε σε μεγάλο βαθμό την ενεργειακή αυτάρκεια της πατρίδας μας. Με την πώληση των λιγνιτικών μονάδων, την πλήρη εκμετάλλευση των λιγνιτικών αποθεμάτων και την εκμετάλλευση των δικαιωμάτων έρευνας και εκμετάλλευσης των κοιτασμάτων, το παραγόμενο ηλεκτρικό ρεύμα από βασικό κοινωνικό αγαθό μετατρέπεται περαιτέρω σε προϊόν κερδοφορίας, κάτι που οι νεοφιλελεύθεροι της Τρόικα επιζητούσαν και εσείς τους το εκπληρώνετε.

Με αυτό το νομοσχέδιο η ΔΕΗ περιέρχεται σε μια άκρως δυσμενή κατάσταση. Χάνει τις αποδοτικότερες λιγνιτικές μονάδες και της απομένουν εκείνες για τις οποίες απαιτούνται εκατομμύρια ευρώ προκειμένου να εκσυγχρονιστούν και να παρατείνουν τον χρόνο λειτουργίας τους. Επιπλέον, τίθεται ένα μεγάλο ζήτημα για το θέμα προστασίας των εργαζομένων. Η δική σας πρόταση δεν συνοδεύεται από άνοιγμα θέσεων εργασίας ούτε καν από τη διατήρηση του συνόλου των υφισταμένων θέσεων εργασίας. Η πρόβλεψη είναι να μην εισφέρονται όλοι οι εργαζόμενοι στις νέες εταιρείες, γεγονός που συνεπάγεται μικρότερο λειτουργικό κόστος των νέων εταιρειών, ενώ το υπόλοιπο προσωπικό καλείται η ΔΕΗ να το απορροφήσει στις άλλες θυγατρικές της. Ειδάλλως αναλαμβάνει εκείνη το κόστος κινήτρων εξόδου των υπαλλήλων της.

Συνεπώς, θα δούμε ότι και το τίμημα εξαγοράς είναι εξευτελιστικό και επιπλέον ζημιωμένη θα είναι η ΔΕΗ. Άρα, πρόκειται για την πλήρη αποδιοργάνωση της επιχείρησης, που θα είναι αδύνατον να ανταποκριθεί στις υποχρεώσεις και συνεπώς θα συντελεστεί το εθνικό έγκλημα του ολοκληρωτικού ξεπουλήματός της.

Δεν μπορούμε, λοιπόν, να δούμε κανένα θετικό στοιχείο σε αυτό το νομοσχέδιο, που εσείς φέρατε. Δεν βλέπουμε για ποιον λόγο διαφωνούν ο ΣΥΡΙΖΑ και η Νέα Δημοκρατία. Είδαμε αυτές τις διαφωνίες στην επιτροπή. Τις βλέπουμε και σήμερα. Αφού και οι δυο θέλατε να ξεπουλήσετε τη Δημόσια Επιχείρηση Ηλεκτρισμού, αφού κάνατε τα πάντα, ο καθένας με τον τρόπο του ώστε να οδηγηθούμε σ’ αυτή την κατάσταση, ποια είναι ακριβώς η διαφωνία σας; Ποιος θα κατακερματίσει περισσότερο τη ΔΕΗ; Ποιος θα την ξεπουλήσει πιο γρήγορα;

Είναι εγκληματικό που θα πουληθούν οι υποδομές μιας δημόσιας επιχείρησης, που την έφτιαξαν γενιές φορολογουμένων με το υστέρημά τους, που διαθέτει απεριόριστο εθνικό πλούτο, που είναι περιουσία όλων των Ελλήνων. Θα πρέπει να κάνετε ό,τι περνά από το χέρι σας για να καταστεί η εταιρεία κερδοφόρα και όχι να συνεχίσετε να πλιατσικολογείτε. Θα μπορούσατε να προβείτε σε εξυγίανση, αλλά όχι σε ξεπούλημα. Και όλα αυτά, δήθεν, ενάντια στη δική σας ιδεολογία.

Στο πρόγραμμά σας είχατε ξεχωριστό κεφάλαιο για τον ενεργειακό τομέα όπου κατακρίνατε το προηγούμενο πολιτικό κατεστημένο, δίνατε έμφαση στην ενεργειακή πολιτική με κοινωνικό πρόσημο και προβάλλατε τη διασφάλιση της ενέργειας ως κοινωνικού αγαθού, με αποφασιστικό δημόσιο έλεγχο της οργάνωσης και διαχείρισης όλου του συστήματος παραγωγής και προμήθειας ηλεκτρικού ρεύματος. Όπως, επίσης, αναφέρατε στο πρόγραμμά σας για τον δημόσιο τομέα παραγωγής ενέργειας, με πυρήνα μάλιστα την ίδια τη ΔΕΗ, η οποία θα ήταν προστατευόμενη από τις πρακτικές ιδιωτικοποίησης.

Έχουμε επισημάνει πολλές φορές το πόσο διπρόσωποι είστε και την προδοτική συμπεριφορά σας απέναντι στον ελληνικό λαό, που πείστηκε στις δικές σας ψεύτικες εξαγγελίες. Οι προγραμματικές δεσμεύσεις ήταν λόγια του αέρα. Η πώληση των λιγνιτικών μονάδων είναι καταστροφική και η χώρα θα απωλέσει έναν βασικό πυλώνα ανάπτυξης. Θα γίνουμε μάρτυρες επιπλέον αυξήσεων των λογαριασμών ρεύματος με αυξημένα τέλη. Το δημόσιο αγαθό μετατρέπεται σε είδος πολυτελείας και περισσότερα νοικοκυριά θα κινδυνεύουν από την ενεργειακή φτώχεια, με ό,τι αυτό συνεπάγεται για την ελληνική οικονομία και κοινωνία. Η κατάσταση αυτή είναι πλήρως καθοδηγούμενη από την Ευρωπαϊκή Επιτροπή, αφού βάζει δικό της εκτιμητή–εντολοδόχο–πραγματογνώμονα, ώστε να διασφαλίσει ότι αυτά που έχετε συμφωνήσει θα πραγματοποιηθούν στο ακέραιο και δεν θα υπάρχουν εκπλήξεις.

Τελικά, έχετε καταφέρει να χάσετε, όχι μόνο την εμπιστοσύνη του ελληνικού λαού, αλλά και αυτών στους οποίους έχετε παραχωρήσει γη και ύδωρ.

Έχετε ξεπουλήσει –τώρα- εκτός από την εθνική μας κυριαρχία και την κυριότητα του ενεργειακού μας πλούτου. Σταματήστε επιτέλους τη ρητορική περί επιβολής των μέτρων από τους θεσμούς και ότι δεν ήταν δική σας πρωτοβουλία. Σαφώς και οι προηγούμενες κυβερνήσεις έχουν ευθύνη, αλλά εσείς πραγματοποιείτε αυτά τα πράγματα εκποίησης νευραλγικών τομέων.

Εμείς, ως Έλληνες εθνικιστές, γνωρίζουμε το εθνικό συμφέρον, αισθανόμαστε τον παλμό της κοινωνίας, αντιλαμβανόμαστε καθημερινά τα προβλήματα του δοκιμαζόμενου Έλληνα και εμμένουμε στις βασικές πολιτικές μας θέσεις που εκφράζουν το συμφέρον του ελληνικού έθνους.

Καταψηφίζουμε αυτό το νομοθέτημα με το οποίο συνεχίζεται το ολέθριο έργο του ξεπουλήματος της ενέργειας και της χώρας μας.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, θα προχωρήσουμε ως εξής: Θα δώσω, τώρα, όπως σας είπα, με τη συγκατάθεσή σας για τρία λεπτά τον λόγο στον κ. Μανιάτη. Στη συνέχεια, εφόσον ο Υπουργός, ο κ. Σταθάκης, θελήσει να του απαντήσει, θα πάρει τον λόγο για τρία λεπτά και μετά κλείνουμε με τους εξής συναδέλφους: Τον κ. Μπαλωμενάκη, την κ. Καρακώστα, τον κ. Μπουκώρο και τον κ. Κασαπίδη. Δεν ξέρω αν ο κύριος Αναπληρωτής Υπουργός…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Θα σας πω, κύριε Πρόεδρε. Θέλω να δω αν θα χρειαστεί να μιλήσει ο κύριος Υπουργός, αλλιώς θα μιλήσω εγώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, οπότε ή θα κλείσετε εσείς απόψε ή θα μιλήσετε αύριο. Άρα, θα φύγουμε σε μια λογική ώρα.

Ορίστε, κύριε Μανιάτη, έχετε τον λόγο για τρία λεπτά, κατά παραχώρηση των συναδέλφων.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, θέλω να κάνω τρεις πολύ σύντομες παρατηρήσεις με αφορμή την τοποθέτηση του Υπουργού.

Ο κύριος Υπουργός πανηγύρισε για την εξαιρετική πιστοληπτική ικανότητα της ΔΕΗ και εγώ έχω μπροστά μου εδώ το πόρισμα, την αξιολόγηση της «STANDARD & POOR’S» του Απριλίου 2017, που αξιολογεί τη ΔΕΗ ως CCC-, δηλαδή αρνητική επιτήρηση, κίνδυνος χρεωκοπίας. Μιλούμε για την εταιρεία, που είχε τη μεγαλύτερη πιστοληπτική ικανότητα στην Ελλάδα μέχρι και το 2014.

Και ας πούμε ότι αυτό ήταν τον Απρίλιο του 2017, κύριε Υπουργέ, που συγκατανεύετε. Πριν λίγο μπήκα στον ίντερνετ και είδα τι εκτιμά η «STANDARD & POOR’S» τώρα, στις 28-11-17, δηλαδή πριν λίγους μόλις μήνες. Αρνητικό outlook. Επιβεβαίωση του CCC- . Οι τράπεζες για να αναχρηματοδοτήσουν τη ΔΕΗ θέλουν για πρώτη φορά στην ιστορία της εταιρείας εγγυήσεις.

Τρίτη παρατήρηση: Σύμφωνα με τον ίδιο διεθνή οίκο αξιολόγησης, το EBITDA της εταιρείας, κύριε Υπουργέ, το 2018 θα μειωθεί κατά 50% σε σχέση με το 2016 και από ένα 1,2 δισεκατομμύριο θα είναι μόλις 600 εκατομμύρια.

Θα καταθέσω για τα Πρακτικά το σχετικό.

Δεύτερη παρατήρηση: Αναφερθήκατε, κύριε Υπουργέ, στην αδυναμία να λειτουργήσει μονάδα φυσικού αερίου στη Μεγαλόπολη λόγω κάποιων προβλημάτων.

Θα καταθέσω για τα Πρακτικά αυτό το διάγραμμα το οποίο και σας δείχνω. Είναι διάγραμμα του ΑΔΜΗΕ από την πειραματική λειτουργία της μονάδας. Επί πολλές ημέρες το 2015, το 2016 και το 2017, σύμφωνα με τα στοιχεία του ΑΔΜΗΕ, η μονάδα λειτουργεί και τροφοδοτεί το σύστημα ηλεκτρισμού της χώρας με ισχύ έως και 850 MW και τις περισσότερες ώρες των ημερών που λειτουργεί με ισχύ 700 έως 750 MW.

Οφείλετε, λοιπόν, να απαντήσετε και στο μικρό ψεματάκι που είπατε, δεν ήταν πολύ μεγάλο. Ο σχεδιασμός ήταν για να γίνει η επέκταση προς το Αντίρριο και την Πάτρα το 2016. Είπατε ένα μικρό ψέμα. Είπατε ότι ήταν μέχρι το 2020. Ο σχεδιασμός ήταν μέχρι το 2016, ώστε να περάσει και η περίοδος δοκιμαστικής λειτουργίας του αγωγού. Τώρα, όμως, εσείς το πάτε, αντί να τελειώσει το 2016, το 2019. Άρα, οφείλετε να μας πείτε τι κάνατε εσείς.

Τέλος, κύριε Πρόεδρε, μια πολύ σύντομη παρατήρηση. Θα επανέλθω αύριο στην κανονική μου ομιλία. Θέλω να το ακούσουν οι συνάδελφοι του ΣΥΡΙΖΑ. Η «μικρή» ΔΕΗ έδινε το 30% της παραγωγής, το 30% των δανείων, το 30% του μισθολογικού κόστους, το 30% των πελατών και για όλα αυτά η ΔΕΗ και η εθνική οικονομία θα εισέπραττε 5,5 δισεκατομμύρια ευρώ.

Με το μοντέλο της κυβέρνησης, που είναι κανονικό ξεπούλημα, συνάδελφοι του ΣΥΡΙΖΑ, η Κυβέρνηση κάνει το ακόλουθο: Δίνει το 50% των πελατών μέχρι το 2020 με αντίτιμο μηδέν για το 50% των πελατών, δηλαδή μειώνεται κατά 50% ο τζίρος της ΔΕΗ μέχρι το 2020.

Δεύτερο, με το νομοσχέδιο που έχουμε εδώ, η ΔΕΗ πουλά, ξεπουλά, χωρίς κατώτατη τιμή τρεις πολύ ισχυρές μονάδες και μία άδεια. Για πρώτη φορά βγαίνει διαγωνισμός χωρίς ελάχιστο τίμημα.

Τέλος, κύριε Πρόεδρε, θυμίζω στους συναδέλφους του ΣΥΡΙΖΑ, που έχουν υπερψηφίσει και τον προϋπολογισμό, ότι στον προϋπολογισμό του 2018 η Κυβέρνηση έχει δεσμευτεί ότι θα πουλήσει, μέσα στο 2018, το 17% της ΔΕΗ και θα εισπράξει τίμημα 100 εκατομμύρια ευρώ σύμφωνα με τον προϋπολογισμό της Κυβέρνησης Τσίπρα-Καμμένου.

Μετά από αυτά, περιμένω αύριο τον Υπουργό να απαντήσει σε αυτές τις τρεις αυτές πολύ συγκεκριμένες καταγγελίες ώστε αύριο να κουβεντιάσουμε για το…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε παρακαλώ.

**ΙΩΑΝΝΗΣ ΜΑΝΙΑΤΗΣ:** ... ζήτημα, την απελευθέρωση της αγοράς ενέργειας και τον εθνικό στρατηγικό σχεδιασμό.

Ευχαριστώ πολύ.

(Στο σημείο αυτό ο κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θέλετε να απαντήσετε απόψε ή αύριο;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Απόψε. Θα πω δυο λόγια μόνο.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, με τη σχετική ανοχή κι εσείς.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ.

Είμαι ενήμερος και για τις αποτιμήσεις της «STANDARD & POOR’S». Σας καλώ, λοιπόν, να μου πείτε αν ο δανεισμός της ΔΕΗ, που επακολούθησε αυτές τις αποτιμήσεις, έγινε σύμφωνα με τις προδιαγραφές της «STANDARD & POOR’S» ή διαφορετικά. Αν έγινε διαφορετικά, σημαίνει ότι η αγορά, οι τράπεζες δηλαδή, δάνεισαν τη ΔΕΗ...

**ΙΩΑΝΝΗΣ ΜΑΝΙΑΤΗΣ:** Οι ελληνικές τράπεζες; Ναι;

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Σας παρακαλώ. Τώρα θα μου ανακαλύψετε και άλλες τράπεζες που δεν υπάρχουν; Ο δανεισμός της ΔΕΗ είναι ΕΙΒ, Ευρωπαϊκή Τράπεζα Επενδύσεων, και ελληνικές τράπεζες κατά 90%.

Οι τράπεζες, λοιπόν, έχουν δανείσει όχι μία, δύο φορές τη ΔΕΗ έκτοτε με όρους που -επαναλαμβάνω για πολλοστή φορά- τα επιτόκια είναι κάτω από 4%. Συνεπώς, είναι οι αποτιμήσεις της «STANDARD & POOR’S» σεβαστές. Έχω άλλες τρεις αποτιμήσεις διαφορετικές, διαφορετικών οίκων, και έχουμε και την τελευταία μελέτη της «McΚENZIE», να σας τη δώσω ευχαρίστως, που αποτιμά τη δανειοληπτική ικανότητα της εταιρείας με βάση τον μεσοπρόθεσμο προγραμματισμό της. Να σας την κοινοποιήσω. Νομίζω ότι αυτήν χρησιμοποιούν οι τράπεζες τελευταία.

Δεύτερον -σας απάντησα ήδη- η αναδιάρθρωση των δανείων της ΔΕΗ γίνεται με τρόπο πρωτόγνωρο, που σημαίνει ότι μόνο μια εταιρεία, η οποία έχει δυνατότητα να αναδιαρθρώσει τα δάνειά της μ’ αυτόν τον τρόπο προχωράει σε αυτό, επαναλαμβάνω, την επιμήκυνση των ομολογιακών δανείων που λήγουν στην τριετία, την επαναγορά μέρους αυτού και διάφορα άλλα εργαλεία τα οποία έχει χρησιμοποιήσει πρόσφατα η παρούσα.

Τώρα για τον ΑΔΜΗΕ και το 2016 το σχέδιο περί Πελοποννήσου. Το 2016 δεν υπήρχε, γιατί δεν είχε εξαγοράσει το κομμάτι της Πάτρας, του πανεπιστημίου, ούτε πολλά άλλα, άρα ήταν ένα σχέδιο ανύπαρκτο. Ο ΑΔΜΗΕ την πρώτη φορά που βάζει ρεαλιστικό σχεδιασμό -αυτόν έχω στα χέρια μου- λέει ρητά ότι το έργο θα τελειώσει το 2020 και μετά από πάρα πολλές προσπάθειες πέρσι, το έργο θα ολοκληρωθεί το 2019. Άλλος σχεδιασμός δεν υπήρχε. Λυπάμαι.

Για το 17% της ΔΕΗ θα περιμένετε. Θα περιμένετε πολύ πιθανόν. Δεν ξέρω, είναι θέμα, θα το συζητήσουμε. Προς στιγμήν αρκεστείτε σε αυτά. Πουλάγατε το σύνολο της ΔΕΗ, 30%, 17% και τον ΑΔΜΗΕ. Σήμερα, μετά από τόσα χρόνια, ο ΑΔΜΗΕ είναι 51% δημόσιο και εμείς πουλάμε το 10% του παραγωγικού δυναμικού της ΔΕΗ.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Μπαλωμενάκης.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Θέλω, κατ’ αρχάς, να ευχαριστήσω τον κύριο Υπουργό για την αποδοχή της τροπολογίας. Είναι σίγουρο ότι θα λύσει ορισμένα πρακτικά ζητήματα των εργαζομένων, άλλωστε δικό τους αίτημα ήταν.

Κυρίες και κύριοι συνάδελφοι, καμμιά φορά οι αντιπαραθέσεις μας εδώ μέσα έχουν υποθετικό χαρακτήρα. Δηλαδή, λέει, για παράδειγμα, η Νέα Δημοκρατία ότι εάν δεν είχε χάσει τις εκλογές το 2015 τον Σεπτέμβριο, θα βγαίναμε από τα μνημόνια αμέσως. Λέμε καμμία φορά εμείς ότι το mail του Χαρδούβελη θα μας έβαζε πιο βαθιά ακόμα στα μνημόνια, κ.λπ..

Εδώ, υπάρχει μια διαφορά. Σε αυτά τα θέματα που κουβεντιάζουμε υπάρχουν γεγονότα. Όπως γεγονός είναι, για παράδειγμα, ο νόμος για τη «μικρή» ΔΕΗ. Γεγονός είναι ο νόμος του 2016 που ανέτρεψε την ρύθμιση εκείνη και φυσικά το σημερινό νομοσχέδιο. Συνεπώς, η σύγκριση για την ορθότητα των δύο πολιτικών, οι οποίες παρουσιάζονται, είναι μια απλή διαδικασία.

Παρατήρησα ότι με καμμία εξαίρεση, ούτε με του κ. Μανιάτη την εξαίρεση και θα πω γιατί, οι συνάδελφοι της Νέας Δημοκρατίας δεν αναφέρθηκαν συγκεκριμένα στο περίφημο σχέδιο της «μικρής» ΔΕΗ. Γενικολογίες και μόνο γενικολογίες. Αν δείτε τα Πρακτικά, αυτό θα το διαπιστώσετε.

Ο μόνος που παρουσίασε κάποια λεπτομέρεια και κάποιον ισχυρισμό ότι ήταν καλύτερο εκείνο το νομοσχέδιο ήταν ο εισηγητής της Δημοκρατικής Συμπαράταξης, ο οποίος, όμως, είπε και ένα διαδικαστικό ζήτημα, ότι αυτή η σύμβαση θα περνούσε από την Επιτροπή Παραγωγής και Εμπορίου της Βουλής, πράγμα το οποίο είναι μεν σημαντικό, αλλά δεν είναι και το κύριο του νομοσχεδίου.

Ο κ. Μανιάτης, αν κατάλαβα καλά, στο θέμα των χρημάτων υποθέσεις έκανε και αυτός. Δεν έχω δει πουθενά να υπάρχουν βεβαιωμένα έσοδα από εκείνο το περίφημο σχέδιο. Υποθέσεις και αυτό στη σφαίρα της φαντασίας.

Αντιθέτως, η επιχειρηματολογία της κυβερνητικής πλευράς είναι σαφής και κατηγορηματική. Εάν το σχέδιο εκείνο είχε υλοποιηθεί, θα διέλυε τη ΔΕΗ και θα παρέδιδε σε ιδιωτικά χέρια συγκεκριμένα πράγματα.

Από την ειδησεογραφία της εποχής -αντιγράφω και θέλω να σας τα διαβάσω- η οποία θα αποτύπωνε σαφώς τις συζητήσεις που είχαν προηγηθεί, δεν ήταν μόνο το ποσοστό, είναι και πώς μεταφραζόταν το ποσοστό. Τρείς λιγνιτικές μονάδες συνολικής ισχύος 900 MW, τις οποίες κατονομάζει. Άδεια κατασκευής μιας μονάδας 450 MW, την οποία επίσης κατονομάζει. Έξι υδροηλεκτρικούς σταθμούς 902,6 MW. Μία μονάδα φυσικού αερίου 476. Χρυσοφόρα λιγνιτωρυχεία με 320 εκατομμύρια, περίπου, τόνους κάρβουνο και βέβαια ιδιωτικοποίηση του ΑΔΜΗΕ.

Αυτήν την πραγματικότητα θέλει να συσκοτίσει σήμερα η Αξιωματική Αντιπολίτευση με τις γενικολογίες, για τις οποίες κάναμε λόγο. Μάλιστα, εάν δούμε σε ευρύτερο πλαίσιο την αρχική επιλογή της κυβέρνησης Σαμαρά – Βενιζέλου να υιοθετήσει αυτούσιο το σχέδιο τεμαχισμού της ΔΕΗ, που της είχαν υποβάλει τότε οι δανειστές, αναγνωρίζουμε καθαρά το ιδεολογικό της στίγμα, τον φιλελευθερισμό, την αποθέωση της αγοράς στην ακραία μορφή.

Επρόκειτο για μια πολιτική επιλογή την οποία αν δεν την είχαμε ανατρέψει, θα είχε ως αποτέλεσμα να μιλάμε σήμερα για τη ΔΕΗ όπως την ξέρουμε, ενδεχομένως σε χρόνο παρατατικό.

Ανατρέποντας τη ρύθμιση εκείνη η Κυβέρνηση στάθηκε συνεπής σε δύο κεντρικές πολιτικές της δεσμεύσεις. Η πρώτη ότι θα προσπαθήσει μέσα στις ιστορικά πρωτόγνωρες συνθήκες πιέσεων και εκβιασμών να διαπραγματεύεται με τέτοιο τρόπο, ώστε να πετυχαίνει το βέλτιστο δυνατό αποτέλεσμα τηρουμένων των αναλογιών της συγκυρίας και η δεύτερη να διατηρήσει την επιχείρηση σε τέτοιο επίπεδο που να εξακολουθεί να αποτελεί ισχυρό παράγοντα στο ενεργειακό παιχνίδι, κρατώντας παράλληλα τον δημόσιο και κοινωφελή χαρακτήρα της. Σήμερα θέτει στην κρίση του ελληνικού λαού το αν το πέτυχε ή όχι. Εκθέτει με πλήρη ειλικρίνεια και αναλυτικά τις διεθνείς υποχρεώσεις της χώρας, εκείνες που πηγάζουν από τις πολιτικές της Ένωσης.

Δεν ακούστηκε εδώ αν υπήρχε άλλη επιλογή μετά την απόφαση του Ευρωπαϊκού Δικαστηρίου κι εννοείται μέσα στο υπάρχον πλαίσιο, διότι στο φαντασιακό πλαίσιο υπάρχουν πάντοτε λύσεις που καμμιά φορά φαντάζουν και ευκολότερες. Δεν μας διαφεύγει ότι πολλές φορές οι περιβαλλοντικές υποχρεώσεις αξιοποιούνται ως εργαλεία για την επιβολή πολιτικών που ευνοούν ισχυρές οικονομίες και μεγάλα οικονομικά συγκροτήματα και ότι βαρύνοντα ρόλο παίζουν ενίοτε προς την κατεύθυνση αυτή αποφάσεις ανωτάτων δικαστηρίων.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Δεν άκουσα, όμως, από την πλευρά της Νέας Δημοκρατίας τι εισηγείται. Να αγνοήσουμε την απόφαση του Ευρωπαϊκού Δικαστηρίου; Η λύση που επιτεύχθηκε, προέκυψε μετά από διαπραγμάτευση και όσο μας αφορούσε δεν ξεκίνησε με το δόγμα ότι είναι αδύνατη η επιδίωξη καλύτερων λύσεων, αλλά με τη βεβαιότητα ότι πάντοτε υπάρχουν περιθώρια για καλύτερες λύσεις, αρκεί να τις προετοιμάζεις προσεκτικά και να τις υπερασπιστείς με σθένος και επιμονή. Τα παραδείγματα που ανέφερε ο εισηγητής της Πλειοψηφίας είναι χαρακτηριστικά με τον ΟΛΠ και το Ελληνικό. Βεβαίως και δεν θριαμβολογούμε απλώς ισχυριζόμαστε ότι κάναμε την καλύτερη δυνατή λύση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, λέγοντας τα εξής: Η ελληνική κοινωνία θέλει τη ΔΕΗ ισχυρή και πρωτοπόρα και σε δεσπόζουσα θέση στην ελληνική αγορά ενέργειας. Τη θέλει να κινείται με το βλέμμα στο μέλλον, να ανταποκρίνεται με τον όγκο και τη συσσωρευμένη τεχνογνωσία της θετικά στις νέες προκλήσεις, να εκτείνεται σε νέα πεδία δραστηριότητας και κερδοφορίας. Η ηγεσία της έχει σήμερα δηλώσει ότι κινείται σ’ αυτήν την κατεύθυνση και οι πληροφορίες των ημερών και αυτές που μας έδωσε ο Υπουργός σήμερα, κάνουν λόγο για σημαντικές πρωτοβουλίες που υποδηλώνουν εξωστρέφεια και σαφή βελτίωση της θέσης της.

Δέσμευση και αποστολή της Κυβέρνησης είναι να εξασφαλίζει τους καλύτερους δυνατούς πόρους προασπιζόμενη τα περιουσιακά της δικαιώματα, που αποτελούν κοινωνικό πλούτο και τα δικαιώματα των εργαζομένων στην επιχείρηση. Αυτήν την υποχρέωση υπηρετεί με τον καλύτερο δυνατό τρόπο αυτό το σχέδιο νόμου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ.

Τον λόγο έχει η κ. Ευαγγελία Καρακώστα για πέντε λεπτά.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Χαιρετώ κι εγώ με τη σειρά μου τους συναδέλφους που βρίσκονται στην Αίθουσα, αλλά και όλους όσους μας ακούνε. Θα ξεκινήσω, πέρα απ’ αυτά που πρέπει να πούμε για το νομοσχέδιο, με μερικές παρατηρήσεις.

Διαμαρτυρήθηκε η πλειοψηφία των κομμάτων της Αντιπολίτευσης γιατί περνάμε αυτό το νομοσχέδιο ως επείγον. Και παρά το γεγονός ότι είχαν μεγάλη αγωνία, εδώ βλέπω μια Αίθουσα άδεια. Άρα, λοιπόν, αγωνίες ψεύτικες καλό είναι να μη διατυπώνονται, με δεδομένο ότι δεν υπάρχει ούτε καν το σύνολο των εισηγητών.

Να ξεκινήσω από μερικές παρατηρήσεις που έγιναν -και οφείλουμε να τις διευκρινίσουμε προς τον ελληνικό λαό- από πολλούς εισηγητές της αντιπολίτευσης σχετικά με το κίνημα «δεν πληρώνω». Και δεν ξέρω πόσοι ξέρουν από κινήματα ή παίρνουν μία φράση ή αν βλέπουν το σύνολο των αιτημάτων, αλλά έχω καθήκον να διευκρινίσω ότι ουδείς απ’ αυτό το κίνημα είπε «δεν πληρώνω τη ΔΕΗ». Θα πρέπει να θυμηθείτε ότι στους λογαριασμούς της ΔΕΗ είχε μπει ο λογαριασμός του ΕΝΦΙΑ. Ο αγώνας του κινήματος εκείνου ήταν πληρώναμε τη ΔΕΗ στον κωδικό της τράπεζας και δεν πληρώναμε τον ΕΝΦΙΑ. Αποτέλεσμα ήταν να πιεστεί η δική σας κυβέρνηση, έτσι ώστε ο ΕΝΦΙΑ να πληρώνεται στην εφορία, να υπάρχει δυνατότητα διακανονισμού και μερικές ομάδες να εξαιρεθούν κιόλας και να δημιουργηθεί ένα καλύτερο τοπίο για τις αδύναμες ομάδες.

Άρα, λοιπόν, κάθε πράγμα έχει τη σειρά του. Ειλικρινά, αναγνωρίζω ότι πολλοί εξ υμών δεν γνωρίζουν από κινήματα, αλλά καλό είναι, έστω και αργά, να το μαθαίνουμε.

Διάβασε ο κ. Σκρέκας μερικά κείμενα σχετικά με το τι έλεγε, παραδείγματος χάριν, ο Πρωθυπουργός μας, ο κ. Τσίπρας, όσο ήμασταν αντιπολίτευση. Μας θύμισε, λοιπόν, ότι μας έλεγε ο Αλέξης Τσίπρας πως «όσοι έρθουν να κερδοσκοπήσουν…». Πολύ σωστά είπε. Και τώρα ακόμη δεν δεχόμαστε επενδυτές που έρχονται απλώς να κερδοσκοπήσουν. Δεχόμαστε επενδυτές -και το ψάχνουμε αυτό σε όλους τους τομείς, όπως έχετε διαπιστώσει με όλες τις προηγούμενες διαπραγματεύσεις που έχουμε κάνει σε διάφορους τομείς- έτσι ώστε από τις όποιες επενδύσεις έχουν γίνει μέχρι σήμερα –αυτά που εσείς είχατε υπογράψει και υποχρεωτικά συνεχίσαμε εμείς- να κερδίζουμε συνεχώς σε σημεία.

Μας διάβασε, επίσης, δύο κομμάτια από την εισήγηση αυτού του νομοσχεδίου σχετικά με την ισότιμη πρόσβαση σε όλες τις πηγές ενέργειας, συμπεριλαμβανομένου και του εγχώριου λιγνίτη ότι «συνάδει με το ευρωπαϊκό ζητούμενο για την απελευθέρωση της αγοράς ηλεκτρικής ενέργειας με όρους ελεύθερου ανταγωνισμού». Συνέχισε λέγοντας ότι «δημιουργούνται οι προϋποθέσεις για τη συμμετοχή περισσότερων ισχυρών διεθνών παικτών στην ελληνική αγορά και αυτό θα οδηγήσει στη μείωση των τιμών ενέργειας του καταναλωτή».

Εκτός από το να δεχθώ τη συνεχή άρνηση ότι «μπορεί να μην υπάρξουν οι μειώσεις ενέργειας του καταναλωτή», σε τι άραγε διαφωνεί η Νέα Δημοκρατία όσον αφορά στο ζητούμενο για την απελευθέρωση της αγοράς της ηλεκτρικής ενέργειας και του ελεύθερου ανταγωνισμού ή στη συμμετοχή των περισσότερων ισχυρών διεθνών παικτών στην ελληνική αγορά; Αναρωτιέμαι.

Βεβαίως, πάρα πολλοί υποστήριξαν τη «μικρή» ΔΕΗ, όπως είπε και ο προηγούμενος συνάδελφος, αλλά είναι σαφές ότι η «μικρή» ΔΕΗ προέβλεπε να πουληθεί το 22% του συνολικού παραγωγικού δυναμικού της ΔΕΗ, το 21,4% του λιγνιτικού δυναμικού της, το 18% του φυσικού αερίου και το 26,3% του υδροηλεκτρικού δυναμικού της, πράγματα τα οποία σήμερα γλιτώνουμε. Είναι από αυτές τις διαπραγματεύσεις στις οποίες πολύ καλά κάναμε και δεν αξιοποιήσαμε τις δικές σας προτάσεις.

Κι επειδή ο χρόνος, απ’ ό,τι βλέπω, τελειώνει έχω να πω πως διαμορφώνουμε ένα νέο, ενδιαφέρον, ενδιάμεσο τοπίο, με δεδομένο ότι η δική μας Κυβέρνηση –και δεν διαφωνεί κανείς απ’ όλους εσάς- υποστηρίζει ότι πρέπει να οδηγηθούμε στη πλήρη εκμετάλλευση των ανανεώσιμων πηγών ενέργειας κι από εκεί, κυρίως, η χώρα μας να παίρνει περισσότερη ενέργεια προς αυτήν την κατεύθυνση.

Επίσης, αυτός ο νόμος που θα περάσουμε αύριο, έχει μεγάλη σημασία στο πως χειρίζεται τους εργαζόμενους, δηλαδή, πως διακανονίζει. Και με τις σημερινές διορθώσεις που έκανε ο Υπουργός μας, δεχόμενος παρατηρήσεις σωστές και ουσιαστικές που έγιναν από φορείς και από συναδέλφους στη διάρκεια της επιτροπής, έρχεται να διασφαλίσει για πολύ μεγάλο χρονικό διάστημα και με τις καλύτερες συλλογικές συμβάσεις για τους εργαζόμενους, ένα κομμάτι που εμείς πάντα στηρίζουμε σε όλους τους τομείς.

Καλό θα είναι η αντιπολίτευση -έχει λόγους να αντιπολιτεύεται, δεν το αμφισβητώ- να βασίζεται σε σοβαρά στοιχεία κι όχι στο «θα» της καταστροφής, που μέχρι τώρα την οδηγεί στο να διαψεύδεται συνεχώς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Καρακώστα.

Τον λόγο έχει ο κ. Μπουκώρος από τη Νέα Δημοκρατία για πέντε λεπτά, με σχετική ανοχή.

Απ’ ό,τι έχω ενημερωθεί, είναι και ο προτελευταίος ομιλητής για απόψε, εκτός κι αν επιθυμεί κάποιος συνάδελφος να τοποθετηθεί ή κάποιος εκ των Υπουργών.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα ήθελα να πάρω τον λόγο για να πω ποιες τροπολογίες γίνονται αποδεκτές.

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Υπουργέ. Θέλετε κλείνοντας να τις πείτε ή πριν τον κ. Κασαπίδη;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Στο τέλος.

**ΠΡΟΕΔΡΕΥΩΝ (Μάριος Γεωργιάδης):** Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν είμαι βέβαιος ότι πρόκειται για μία ακόμη αυταπάτη της Κυβέρνησης ΣΥΡΙΖΑ-ΑΝΕΛ.

Περισσότερο κλείνω προς την άποψη ότι μάλλον οργανωμένο σχέδιο εξαπάτησης του εκλογικού σώματος υπήρξε και η διαχείριση της ΔΕΗ και γενικότερα η ενεργειακή σας πολιτική. Δεν θέλω, βεβαίως, να θυμίσω και δεν έχει καμμία αξία τι έλεγε ο σημερινός Πρωθυπουργός και τότε Αρχηγός της Αξιωματικής Αντιπολίτευσης, αλλά και τα κορυφαία στελέχη του ΣΥΡΙΖΑ περί εγκληματικής πολιτικής, περί επενδυτών που θα χάσουν τα λεφτά τους εάν επενδύσουν στον συγκεκριμένο τομέα στην Ελλάδα και άλλα πολλά. Δεν είναι άλλωστε η μόνη πτυχή της πολιτικής σας όπου άλλα υποσχεθήκατε, άλλα σκεφτόσασταν και άλλα τελικώς κάνετε σήμερα. Αξιοπιστία μηδέν!

Από τη «μικρή» ΔΕΗ, κύριε Υπουργέ, πηγαίνετε στη μισή ΔΕΗ και εν τέλει πηγαίνετε στην κουτσή και την κακή ΔΕΗ. Πώς πηγαίνετε εκεί; Πηγαίνετε έχοντας απαξιώσει πλήρως τη ΔΕΗ. Αρχικά να σας πω ότι μειώθηκε κατά 80% επί των ημερών σας η χρηματιστηριακή αξία της επιχείρησης. Τα ληξιπρόθεσμα, κύριε Υπουργέ, από 1 δισεκατομμύριο ευρώ το 2014 έχουν ανέλθει στα τέλη του 2017 στα 3 δισεκατομμύρια ευρώ. Αυτό είναι αποτέλεσμα διαχειριστικών λαθών.

Επιπλέον, πουλήσατε μπιρ παρά –ας μου επιτραπεί η έκφραση- τον ΑΔΜΗΕ. Εκχωρείτε το 50% του πελατολογίου της ΔΕΗ χωρίς κανένα οικονομικό αντάλλαγμα μέχρι το 2020 και τώρα παραχωρείτε το φιλέτο της ΔΕΗ.

Ξέρετε, πολλές φορές στη διάρθρωση μιας επιχείρησης δεν έχει σημασία το ποσοστό, αλλά το τμήμα που επιλέγεται να εκποιηθεί. Ποιες μονάδες πουλάει σήμερα η Κυβέρνησή σας, κύριε Υπουργέ; Τρεις μονάδες και μία αδειοδότηση. Είναι τρεις μονάδες με το χαμηλότερο μεταβλητό κόστος, με τις απαιτούμενες αδειοδοτήσεις σε εποχή απεξάρτησης από τον λιγνίτη να λειτουργούν μέχρι το τελευταίο χρονικό περιθώριο που μας θέτουν οι υποχρεώσεις. Είναι μονάδες από τις οποίες αφαιρείτε προσωπικό για να το προσθέσετε στην ήδη βεβαρημένη ΔΕΗ. Και βεβαίως οι δανειακές υποχρεώσεις αυτών των μονάδων μεταφέρονται, αναλογικά βεβαίως, στη ΔΕΗ την οποία πραγματικά την έχετε γονατίσει.

Δεν πουλάτε απλά το φιλέτο. Πουλάτε την καρδιά του φιλέτου, απαλλαγμένη από κάθε βάρος. Αυτό βεβαίως είναι ένα μπόνους προς τους επενδυτές. Ταυτοχρόνως για πρώτη φορά στην ιστορία των μεταρρυθμίσεων δεν ορίζεται κατώτατο τίμημα. Δηλαδή, με δεδομένο ότι όλη η Ευρώπη πάει σε μία εποχή απεξάρτησης από τον λιγνίτη, κύριε Υπουργέ, θα δείτε τόσο χαμηλό τίμημα που θα τρίβετε τα μάτια σας. Αυτό αποδεικνύει, όμως, ότι δεν υπάρχει και κανένας ενεργειακός σχεδιασμός για τη χώρα.

Η απεξάρτηση από τον λιγνίτη είναι μια υποχρέωση ολόκληρης της Ευρώπης και της Ελλάδος. Τα περιθώρια όσο πάνε και στενεύουν. Αλλά εσείς δεν μας λέτε τι θα ακολουθήσει μετά, πώς θα είναι ανταγωνιστική η ΔΕΗ, πώς θα υπάρχει ανταγωνιστικό ενεργειακό περιβάλλον παραγωγής και εμπορίας. Δεν μας το λέτε, δεν το διευκρινίζετε ούτε με το σημερινό νομοσχέδιο.

Άρα οι πολιτικές σας μετατρέπουν τη ΔΕΗ σε μία επιχείρηση χωρίς αύριο, όπως και οι γενικότερες πολιτικές σας μετατρέπουν την Ελλάδα σε μία χώρα χωρίς αύριο κατά τη δική μου άποψη.

Και εν τέλει εκτός από την ενεργειακή επάρκεια της χώρας, κύριε Υπουργέ -γιατί οικονομία χωρίς ενεργειακό εφοδιασμό δεν υπάρχει- θα ήθελα να μας πείτε μέσα από τις πολιτικές που εφαρμόζετε, ποιο θα είναι το άμεσο όφελος για τον Έλληνα καταναλωτή. Δεν προσδιορίζεται πουθενά. Και θέλω να σας πω ότι σήμερα οι τιμές ρεύματος μπορεί πάνω - κάτω στα διάφορα τιμολόγια να παραμένουν στα ίδια επίπεδα, αλλά το μέσο ελληνικό νοικοκυριό μετά από οκτώ χρόνια κρίσης γονατίζει όλο και περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό ολοκληρώνω, κύριε Πρόεδρε, λέγοντας το εξής, κύριε Υπουργέ: Υπάρχει μία κατηγορία μικρομεσαίων καταναλωτών οι οποίοι χρησιμοποιούν την ηλεκτρική ενέργεια για το αγαθό της θέρμανσης είτε γιατί δεν είναι κοντά σε δίκτυα φυσικού αερίου είτε ακόμα γιατί βρίσκονται σε περιοχές που αδυνατούν να προμηθευτούν και συμβατικά καύσιμα.

Οι τιμές των ΥΚΩ, κύριε Υπουργέ, εκτινάσσουν τις τιμές του ηλεκτρικού ρεύματος στα ύψη. Σας θυμίζω ότι προέρχεστε από μία Κυβέρνηση που εκτός των άλλων μαχών δώσατε και τη μάχη για το μαγκάλι. Αυτοί οι άνθρωποι, λοιπόν, ενώ έχουν τους θερμοσυσσωρευτές ως μοναδική εναλλακτική για τη θέρμανση, έρχονται να πληρώσουν στα τιμολόγια του πρώτου τριμήνου του 2018, κύριε Υπουργέ, λογαριασμούς 1.400 ευρώ και 1.500 ευρώ με μηνιαίο έσοδο 900 ευρώ. Τόσες προβλέψεις υπήρχαν για διάφορα τιμολόγια στη ΔΕΗ. Γι’ αυτό δεν θα μπορούσε να υπάρχει κάποια πρόβλεψη;

Άρα καταψηφίζουμε το νομοσχέδιο όχι γιατί διαφέρουν πολύ οι μεταρρυθμίσεις από αυτές που είχαμε επαγγελθεί εμείς, κύριε Υπουργέ. Περίπου της ίδιας κατηγορίας είναι. Και θέλω να είμαι ειλικρινής. Οι δικές μας μεταρρυθμίσεις έφερναν χρήματα στα ταμεία της ΔΕΗ όμως οι δικές σας μεταρρυθμίσεις δεν φέρνουν απολύτως τίποτα. Αυτή είναι η διαφορά μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπουκώρο.

Τον λόγο έχει ο κ. Κασαπίδης για πέντε λεπτά με σχετική ανοχή μιας και είναι ο τελευταίος και θα κλείσει ο κύριος Υπουργός, που είχε ζητήσει να παρουσιάσει κάποιες τροπολογίες.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Χριστός Ανέστη και χρόνια πολλά.

Κύριε Υπουργέ, εύχομαι να είστε πολύχρονος για τη γιορτή σας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ.

**ΓΕΩΡΓΙΟΣ ΚΑΣΑΠΙΔΗΣ:** Δεν ξέρω αν το εγχείρημα της Κυβέρνησης, κυρίες και κύριοι συνάδελφοι, για τα διαρθρωτικά μέτρα πρόσβασης του λιγνίτη και για περαιτέρω άνοιγμα της χοντρεμπορικής αγοράς ηλεκτρισμού ανταποκρίνονται στον τίτλο, αλλά και στο περιεχόμενο που θέλει τουλάχιστον να διακηρύξει η Κυβέρνηση, δηλαδή, ότι γίνονται τουλάχιστον με σωστό και δίκαιο τρόπο.

Ωστόσο θα κάνω μία πιο απλοϊκή προσέγγιση, όπως έχουμε μάθει, κύριε Υπουργέ, εκεί στη δυτική Μακεδονία και στον Νομό Κοζάνης, που υπάρχει μια παιδεία από τα μικρά μας χρόνια. Μεγαλώσαμε με τον λιγνίτη, μεγαλώσαμε με τη ΔΕΗ, θέλοντας και μη εξοικειωθήκαμε με όρους και με δράσεις. Τώρα, που γίνονται όλες αυτές οι δραστηριότητες και οι ενέργειες που αφορούν τη ΔΕΗ και την ενέργεια, εξοικειωθήκαμε πολύ περισσότερο και εμβαθύναμε στα δεδομένα αυτά.

Θεωρώ, λοιπόν, ότι το σχέδιο νόμου που επιχειρείτε είναι μία αποσπασματική προσπάθεια μιας δράσης που λέτε ότι είστε υποχρεωμένοι να κάνετε βάσει απόφασης δικαστηρίου -και θα πω και γι’ αυτό. Ωστόσο, αυτό που ενοχλεί και ανησυχεί και δεν δικαιολογείται είναι ότι γίνεται χωρίς να υπάρχει ένα ολοκληρωμένο σχέδιο, ένα σχέδιο μακρόχρονου ενεργειακού σχεδιασμού που είναι το ζητούμενο, βέβαια, εδώ και πολλά χρόνια. Αλλά ούτε και εσείς κάνατε κάτι επ’ αυτού, για να μπορέσετε να ενσωματώσετε μέσα σε αυτό το σχέδιο και αυτήν την προσπάθεια που γίνεται για το άνοιγμα της ηλεκτρικής ενέργειας, που αφορά την παραγωγή του ρεύματος από τον λιγνίτη.

Αυτό, λοιπόν, δημιουργεί πολλές απορίες και πολλές εύλογες ανησυχίες στις τοπικές κοινωνίες των λιγνιτοφόρων περιοχών για το μέλλον τους. Άραγε, πόσο θα διαρκέσει η δραστηριότητα αυτών των μονάδων που συνδέονται με χιλιάδες θέσεις εργασίας; Το ενεργειακό λεκανοπέδιο της δυτικής Μακεδονίας απασχολεί εδώ και δεκαετίες τουλάχιστον πέντε με έξι χιλιάδες θέσεις εργασίας.

Όπως επιχειρείτε, λοιπόν, να κάνετε αυτό το σχέδιο, που μας φέρνετε τώρα ως σχέδιο νόμου, χωρίς αυτό τον μακρόχρονο, ολοκληρωμένο ενεργειακό σχεδιασμό, φαίνεται ότι αποδυναμώνεται η ΔΕΗ. Και αυτό γιατί; Γιατί λέτε ότι δεν είναι οι καλύτερες μονάδες, αλλά, κύριε Υπουργέ, δυστυχώς είναι οι καλύτερες μονάδες. Θα ήταν πολύ πιο έντιμο και πιο ειλικρινές να πείτε «εντάξει, προσπαθούμε να κάνουμε αυτό που μας πιέζουν», όπως λέτε, «και θέλουμε να το πετύχουμε».

Πείτε μου, ποια είναι καλύτερη μονάδα από τη Μελίτη Ι, που είναι πιο η σύγχρονη αυτήν τη στιγμή πριν την Πτολεμαΐδα 5, που ακόμα κατασκευάζεται ή ποια άλλη μονάδα έχει χαμηλότερο μεταβλητό κόστος από τις μονάδες της Μεγαλόπολης.

Επομένως, όπως κάνετε την προσπάθειά σας, απαλλάσσοντας αυτές τις μονάδες από κάποια βάρη διοικητικά και δανειακά που επιβαρύνουν, το υπόλοιπο κομμάτι της ΔΕΗ που θα μείνει και θα έχει δημόσιο χαρακτήρα, δημιουργεί και ένα πρόβλημα βιωσιμότητας και ανταγωνιστικότητας και στη ΔΕΗ που θα παραμείνει και θα έχει υπό τη δικαιοδοσία της υφιστάμενες μονάδες. Θα μπαίνουν πιο εύκολα άλλες μονάδες μέσα στο δίκτυο και στο σύστημα. Έτσι, και αυτές που θα μένουν στη ΔΕΗ θα έχουν σοβαρότατο πρόβλημα ως προς τη διείσδυση στο σύστημα, αλλά και ως προς το κόστος λειτουργίας και συντήρησης.

Αυτές οι μονάδες, όπως προανέφερα, συνδέονται με χιλιάδες θέσεις εργασίας. Στις νέες μονάδες δεν διασφαλίζετε παρά μόνο για μία εξαετία, όπως λέτε, τις θέσεις εργασίας. Μετά δηλαδή τι θα γίνει; Όμως, και οι υπόλοιπες, αυτές οι θέσεις εργασίας που θα μείνουν στη ΔΕΗ, που φαίνεται ότι δεν θα είναι ανταγωνιστική η μητρική ΔΕΗ, τι θα γίνουν;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να έχω λίγο χρόνο ακόμα, γιατί είναι ένα θέμα που μας καίει.

Με δεδομένο, λοιπόν, ότι θα παραμείνουν κάποιες μονάδες στην περιοχή μας, ποιος ο χρόνος που θα ολοκληρώσουν την παρουσία τους μέσα απ’ αυτόν τον σχεδιασμό που λέτε;

Αν, λοιπόν, αυτό το χρονοδιάγραμμα είναι στο ορατό μέλλον, τι θα γίνει; Δεν υπάρχει μία άλλη σκέψη, ένα άλλο σχέδιο να υποκατασταθούν αυτές οι χαμένες θέσεις εργασίας με ισοδύναμες θέσεις εργασίας ή ισοδύναμα οικονομικά μεγέθη από έναν σχεδιασμό, που είπα ότι, δυστυχώς, δεν υπάρχει σήμερα γενικότερα μέσα στο Κοινοβούλιο;

Θα έπρεπε πρώτα να το συζητήσουμε, να συμφωνήσουμε και να δεσμευτούμε ως παρατάξεις ότι δεν θα αφήσουμε στο έλεος του θεού τη δυτική Μακεδονία που τόσα χρόνια έχει προσφέρει στη χώρα. Η αξία του ρεύματος που έχει δώσει η δυτική Μακεδονία με τα κοιτάσματά της είναι 120 δισεκατομμύρια. Η ανταπόδοση των πόρων και της μισθοδοσίας και των θέσεων εργασίας στην περιοχή ως τον τοπικό πόρο ανάπτυξης είναι μόλις στα 300 εκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ σας κάνω και μία πρόταση, που αξίζει τον κόπο να τη δει κάποια στιγμή κάποια κυβέρνηση, ένας Υπουργός. Ας δούμε, λοιπόν, ποιο ήταν το αποτέλεσμα του τοπικού πόρου ανάπτυξης σε θέσεις εργασίας και πώς διαχειρίστηκαν τα χρήματα όλοι οι διαχειριστές που πέρασαν τα προηγούμενα χρόνια μέχρι και σήμερα.

Πριν κάνετε αυτήν την παροχή που είπατε ότι θα κάνετε, που αυξήσατε κατά 0,2% το ποσοστό απόδοσης του λιγνιτικού τέλους στην τοπική κοινωνία, αξίζει τον κόπο να αξιολογήσετε αν έπιασαν τόπο τα λεφτά που δόθηκαν κατά το παρελθόν. Σας προκαλώ και σας προτρέπω κιόλας να βάλετε κάποιες ασφαλιστικές δικλείδες, ώστε να μην σπαταλούνται χρήματα, όπως κατά το παρελθόν, σε άσκοπες δράσεις που δεν έπιασαν τόπο, αλλά να έχουν συγκεκριμένη κατεύθυνση που να σχετίζεται με τη δημιουργία νέων θέσεων εργασίας και μιας υπεραξίας, κυρίως εργασιακής και γενικότερα οικονομικής, στη δυτική Μακεδονία, γιατί απ’ αυτό έχουμε ανάγκη.

Επίσης, είπατε ότι ακολουθείτε την απόφαση του Ευρωπαϊκού Δικαστηρίου.

Κύριε Υπουργέ, ο λιγνίτης και η ΔΕΗ για τη δυτική Μακεδονία είναι ο μεγαλύτερος εργοδότης της περιφέρειάς μας. Για τη χώρα, βέβαια, και για τις υπόλοιπες κοινωνίες ίσως αυτό να είναι δύσκολο να το κατανοήσουν, γιατί δεν συνδέονται άμεσα με αυτές τις δραστηριότητες. Για παράδειγμα, για το ότι θα πάει φθηνό ρεύμα στην Κρήτη με την υπογειοποίηση του καλωδίου, εμείς θα πληρώσουμε το μάρμαρο για ακόμη μια φορά. Οι ρύποι μένουν σε εμάς, στη δυτική Μακεδονία, όπως και όλες οι έντονες παρεμβάσεις. Πληρώνουμε το ίδιο ρεύμα με αυτό που θα πληρώνουν οι συμπολίτες μας σε όλη την Ελλάδα, ενώ στην Κρήτη ουσιαστικά θα αναπτύσσεται με καλύτερους όρους οικονομίας, περιβάλλοντος και γενικότερης ανάπτυξης. Εμείς δεν έχουμε κάτι επιπλέον, παρόλο που δίνουμε κομμάτι από τα σπλάχνα μας.

Ακολουθείτε, λοιπόν, την απόφαση του Ευρωπαϊκού Δικαστηρίου. Σας υπενθυμίζω ότι σε ένα άλλο προϊόν, που είναι ο μεγαλύτερος εργοδότης της χώρας, της ορεινής Ελλάδας και της ελληνικής υπαίθρου, που κατοχυρώθηκε πέραν από τον ευρωπαϊκό Κανονισμό και με απόφαση του Ευρωπαϊκού Δικαστηρίου του 2002, που κατοχύρωνε οριστικά και αμετάκλητα τη χώρα παραγωγής και προέλευσης της φέτας -μιλάω για το τυρί της φέτας- για τη χώρα μας, δεν ακολουθήσατε την ίδια απόφαση, κύριε Υπουργέ, στη Συμφωνία CETA και εκχωρήσατε και εσείς και η Κυβέρνησή σας το όνομα αυτό και στον Καναδά και στη Νότια Αφρική.

Να συγκρίνουμε, λοιπόν, δύο δεδομένα για τα οποία επικαλείστε ότι ακολουθείτε την απόφαση του Ευρωπαϊκού Δικαστηρίου: Άλλα μέτρα και άλλα σταθμά ή «αλά καρτ» η προσέγγισή σας και στο θέμα αυτό.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, σας παρακαλώ, ολοκληρώστε.

**ΓΕΩΡΓΙΟΣ ΚΑΣΑΠΙΔΗΣ:** Ολοκληρώνω, κύριε Πρόεδρε.

Εν ολίγοις, αυτό που ζητάμε εμείς από τη δυτική Μακεδονία και από τον Νομό Κοζάνης, είναι να πείτε επιτέλους κάποια στιγμή τις ειλικρινείς προθέσεις σας και τον σχεδιασμό, αν έχετε, ως προς το μέλλον και την προοπτική της ενεργειακής περιφέρειας της χώρας, σύμφωνα με τα δικά σας σχέδια. Θα παραμείνει η ενεργειακή περιφέρεια της χώρας;

Θα διασφαλιστεί η ταυτότητά της; Θα διασφαλιστούν οι θέσεις εργασίας που σήμερα συνδέονται με τον λιγνίτη με άλλες τεχνολογίες που να αφορούν και τον λιγνίτη, αλλά και άλλες ενεργειακές δραστηριότητες, καθόσον έχουμε και την παιδεία και τις υποδομές και την προοπτική, αλλά και την αναγκαιότητα, αν θέλετε, να συνεχίσουμε να παραμένουμε στο ενεργειακό πεδίο; Αυτό, όμως, δεν μας το λέτε, κάτι που δημιουργεί εύλογες ανησυχίες.

Γι’ αυτό, λοιπόν, και οι φίλοι σας και οι οπαδοί σας στη δυτική Μακεδονία σας εγκαλούν και σας κατηγορούν -και ο περιφερειάρχης και ο δήμαρχος και όλοι οι εκπρόσωποι των συνδικάτων- ότι το νομοσχέδιο είναι καταστροφικό. Δεν χρειάζεται, δηλαδή, να πει κάτι η Αντιπολίτευση το οποίο εσείς θα πρέπει να αντικρούσετε υποστηρίζοντας ότι εμείς έχουμε άδικο. Τι έχετε να πείτε σε όλους αυτούς στην τοπική κοινωνία που διαφωνούν με αυτή την προσπάθεια που κάνετε; Εδώ δεν δώσατε απάντηση.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΩΝ (Μάριος Γεωργιάδης):** Ευχαριστούμε τον κ. Κασαπίδη.

Τον λόγο έχει ο κύριος Υπουργός για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κατ’ αρχάς θα ήθελα να πω κάτι όσον αφορά την αποδοχή των τροπολογιών. Θα πρέπει να είναι σαφές ότι οι τροπολογίες, που υποστήριξαν οι Υπουργοί, με ειδικούς αριθμούς 182,183 και 184 γίνονται αποδεκτές.

Δεν θέλω να τοποθετηθώ σε άλλα θέματα. Όσον αφορά τον ενεργειακό σχεδιασμό και τη μεταλιγνιτική εποχή, θα τα συζητήσουμε επί μακρόν αύριο.

Θέλω να κάνω μόνο δύο διορθώσεις όσον αφορά το πώς θα λειτουργεί η αγορά ενέργειας. Έχει ήδη ψηφιστεί ο νόμος για το χρηματιστήριο ενέργειας. Άρα δεν ισχύει το ότι δεν ξέρουμε πού πάμε. Ξέρουμε πού πάμε. Το 2019 –από τα μέσα του 2019 και μετά- θα εφαρμοστεί πλήρως το λεγόμενο «target model» που αποτελεί τον καθιερωμένο τρόπο λειτουργίας στις περισσότερες ευρωπαϊκές χώρες. Αυτό θα ισχύσει και στην Ελλάδα. Άρα όσον αφορά την αγορά, ξέρουμε πώς θα διαμορφωθεί κατ’ αρχάς για τον ηλεκτρισμό και στη συνέχεια θα επεκταθεί και στο φυσικό αέριο.

Το ίδιο ισχύει και για την αγορά του φυσικού αερίου. Έχει ήδη απελευθερωθεί η λιανική, ενώ προηγούμενα έχει απελευθερωθεί και η χονδρική. Άρα και εκεί ξέρουμε τους κανόνες του παιχνιδιού. Ρυθμιζόμενες αγορές θα είναι και οι δύο. Άρα ξέρουμε. Όσον αφορά το σκέλος αυτό, είναι ανακριβές ότι δεν ξέρουμε πού πάμε.

Ανακριβή ήταν και τα σχόλιά σας για την προστασία των αδύναμων νοικοκυριών. Αλλάξαμε τον τρόπο υπολογισμού των ΥΚΩ. Οι ΥΚΩ υπολογίζονται πλέον, όχι όπως στο παρελθόν με τα απότομα σκαλιά που είχαν τρελάνει τους καταναλωτές τον χειμώνα, αλλά με μια ευθύγραμμη προοδευτική σχέση η οποία είναι πολύ φιλική προς αυτά.

Έχουμε ρυθμίσει το κοινωνικό τιμολόγιο. Εντάσσονται όλοι όσοι πήραν μέρισμα και αυτοί που είναι με εισόδημα κοινωνικής αλληλεγγύης πήραν τεράστια έκπτωση 70%. Φτιάξαμε και το ταμείο για όσους χάνουν το κοινωνικό τιμολόγιο, λόγω αδυναμίας πληρωμής, προκειμένου να μπορούν να προσφύγουν σε ένα ταμείο, το οποίο θα πληρώνει τους λογαριασμούς τους, προκειμένου να επανασυνδεθούν.

Άρα τη δέσμευσή μας «κανένα νοικοκυριό με μαγκάλι» μάλλον την πετύχαμε!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κυρίες και κύριοι συνάδελφοι, πριν ολοκληρώσουμε την αποψινή συνεδρίαση, θέλω να σας ενημερώσω ότι απομένουν δεκαεπτά ομιλητές για την αυριανή συνεδρίαση, καθώς και επτά από τους οκτώ Κοινοβουλευτικούς Εκπροσώπους, μιας και ο κ. Δένδιας έχει τοποθετηθεί. Είναι, επίσης, οι δευτερολογίες, οι ομιλίες των Υπουργών και εάν υπάρξει, κάποιος Πολιτικός Αρχηγός, ο οποίος θα θέλει να τοποθετηθεί.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 21.59΄ λύεται η συνεδρίαση για αύριο, ημέρα Τετάρτη 25 Απριλίου 2018 και ώρα 10.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**